	SIN-BENG7-KI3	(5)
[1]	Moo5-se ti7 Iok-tan3 goa7, ti7 khong3-ia2 Soo2-hut tui3-bin7 e5 A-lah8-pa, chiu7-si7 ti7 Pa-lan5, To5-hut, Lah8-pan, Hap-se2-liok8, Ti2-sat-hap e5 tiong-kan, tui3 I2-sek-liat8 e5 cheng3-lang5 soo2 kong2 e5 oe7, ki3 ti7 e7-toe2.  2). Tui3 Ho5-liat8 keng-ke3 Se-ji*2 soa* e5 loo7 kau3 Ka-te-su Pa-ni5-a, u7 chap8-it jit8 e5 loo7-cham7.  3). Ti7 te7 si3-chap8 ni5, chap8-it geh8 chhoe-it jit8, Moo5-se chiau3 Ia5-ho5-hoa it-chhe3 soo2 beng7-leng7 i e5, long2 ka7 I2-sek-liat8 lang5 kong2.  4). Hit-si5 i i2-keng phah-ia*5 khia7-khi2 ti7 Hi-sit8-pun2 e5 A-moo5-li7 ong5 Se-hong5, kap khia7-khi2 ti7 I2-tek-lai5, A-su-tha-liok8 e5 Pa-san ong5 Gok8;  5). Moo5-se ti7 Iok-tan3 goa7 e5 Moo5-ap toe7, khi2-thau5 thoan5 chit e5 lut8-hoat kong2,  6). Ia5-ho5-hoa lan2 e5 Siong7-te3 ti7 Ho5-liat8 hoan-hu3 lan2 kong2,  Lin2 khia7-khi2 chit e5 soa* i2-keng ku2 lah;  7). tioh8 khi2-sin oat8-tng2 kau3 A-moo5-li7 lang5 e5 soa*-toe7, kap kun7-oa2 hia e5 tak8 soo2-chai7, ti7 A-lah8-pa, ti7 soa*-toe7, ti7 pi*5-iu*5, ti7 lam5-hng, ian5-hai2 it-tai3, Ka-lam5 lang5 e5 toe7, kap Li7-pa-lun3, koh kau3 toa7-ho5, chiu7-si7 Pek-lah8-ho5.  8). Ta* Goa2 eng7 chit e5 toe7 pai5-liat8 ti7 lin2 e5 bin7-cheng5, lin2 tioh8 jip8-khi3 tit-tioh8 i lai5 choe3 giap8, chiu7-si7 Ia5-ho5-hoa tui3 lin2 e5 choo2, A-pek-lah8-han2, I2-sat, Nga2-kok, chiu3-choa7 beh siu*2-su3 in kap in e5 hoo7-e3 e5 toe7.
	9). Hit-si5 goa2 ka7 lin2 kong2, Lin2 e5 chek-seng5, goa2 ka-ki7 chit8-e5 tam-tng boe7 khi2.  10). Ia5-ho5-hoa lin2 e5 Siong7-te3 hoo7 lin2 ke-thi* choe7-choe7, khoa*3 ah, lin2 kin-a2-jit8 chhin-chhiu*7 thi*-teng2 e5 chhi* hiah-choe7.  11). Goan7 Ia5-ho5-hoa lin2 liat8-choo2 e5 Siong7-te3, hoo7 lin2 pi2 hian7-kim ke chheng-pe7 choe7, ia7 chiau3 I soo2 eng3-un2 lin2--e5 su3-hok lin2.  12). Lin2 e5 tang7-ta*3, lin2 e5 chek-seng5, kap lin2 e5 oan-ke, goa2 ka-ki7 chit8-e5 thai2-tho2 tam-tng oe7 khi2 ah?  13). Lin2 tioh8 chiau3 tak8 chi-phai3 keng2 u7 ti3-hui7, u7 kian3-sek, u7 beng5-bong7 e5 lang5, goa2 siat-lip8 in choe3 lin2 e5 siu2-leng2.  14). Lin2 in3 goa2 kong2, Li2 soo2-kong2-e5 si7 ho2, thang kia*5--i.  15). Goa2 chiu7 chiong lin2 tak8 chi-phai3 e5 siu2-leng2, chiu7-si7 u7 ti3-hui7, u7 beng5-bong7 e5 lang5, siat-lip8 in choe3 siu2-leng2, chiu7-si7 chhian-chong2, peh-chong2, ngoo2-sip8-hu-tiong2, sip8-hu-tiong2, kap iu2-si, chiau3 lin2 e5 chi-phai3, lai5 koan2-li2 lin2.  16). Tng-si5 goa2 beng7-leng7 lin2 e5 sim2-phoa*3-koa* kong2, Lin2 ti7 lin2 hia*-ti7 tiong sim2-phoa*3, hek8-si7 lang5 kap i e5 hia*-ti7, a2-si7 kap in tiong-kan e5 chhut-goa7 lang5, u7 sa*-ko3, tioh8 chiau3 kong-to7 phoa*3-toan3;  17). sim2-phoa*3 e5 si5, m7-thang khoa*3 lang5 e5 goa7-mau7, jiok8 kap kiong5 pi*5-pi*5 tioh8 thia* i;  m7-thang kia*-ui3 lang5;  in-ui7 sim2-phoa*3 siok8 ti7 Siong7-te3;  lin2 oh kai2-koat e5 su7, hoo7 i kau3 goa2 chia, goa2 chiu7 phoa*3-toan3 i.  18). Hit-si5 goa2 chiong lin2 soo2 eng-kai kia*5 e5 su7 long2 beng7-leng7 lin2.
	19). Lan2 chiau3 Ia5-ho5-hoa lan2 e5 Siong7-te3 soo2 beng7-leng7 lan2 e5, tui3 Ho5-liat8 khi2-sin, keng-ke3 lin2 soo2 khoa*3-ki*3 hit e5 toa7 koh thang kia* e5 khong3-ia2, loo7 tui3 A-moo5-li7 lang5 e5 soa*-toe7; lan2 chiu7 kau3 Ka-te-su Pa-ni5-a.  20). Goa2 tui3 lin2 kong2, Lin2 i2-keng kau3 Ia5-ho5-hoa lan2 e5 Siong7-te3 siu*2-su3 lan2 A-moo5-li7 lang5 e5 soa*-toe7.  21). Khoa*3 ah, Ia5-ho5-hoa lin2 e5 Siong7-te3, i2-keng chiong hit e5 toe7 pai5-liat8 ti7 li2 e5 bin7-cheng5; li2 tioh8 chiau3 Ia5-ho5-hoa li2 e5 liat8-choo2 e5 Siong7-te3 soo2 tui3 li2 kong2 e5, chiu*7-khi3 lai5 tit-tioh8 i choe3-giap8;  boh8-tit kia*, boh8-tit lun2.  22). Hit-si5 lin2 long2 chiu7-kun7 goa2 lai5 kong2,  Lan2 tioh8 chhe lang5 tai7-seng khi3, ka7 lan2 thau-khoa*3 hit e5 toe7, he5-hok lan2, khoa*3 lan2 tioh8 tui3 sim2-mih8 loo7 chiu*7-khi3, sim2-mih8 sia*5 jip8-khi3.  23). Che oe7 goa2 khoa*3 choe3-ho2;  goa2 chiu7 tui3 lin2 tiong-kan keng2 chap8-ji7 lang5, mui2 chi-phai3 chit8 lang5;  24). in chiu7 oat8-tng2-sin chiu*7 soa*-toe7 khi3, kau3 I2-sit8-kok e5 soa*-kok, thau-khoa*3 i.  25). In chhiu2--nih theh8 hit soo2-chai7 e5 ke2-chi2, toa3 lai5 kau3 lan2 hia, he5-hok lan2 kong2, Ia5-ho5-hoa lan2 e5 Siong7-te3 soo2 siu*2-su3 lan2-e5, si7 ho2 e5 thoo2-toe7.
	26). Chong2-si7 lin2 m7-kheng2 chiu*7-khi3, poe7 Ia5-ho5-hoa lin2 e5 Siong7-te3 e5 beng7-leng7;  27). koh ti7 lin2 e5 poo3-pi*5-lai7 ai-oan3 kong2, In-ui7 Ia5-ho5-hoa oan3-hun7 lan2, soo2-i2 chhoa7 lan2 chhut Ai-kip8 toe7, beh chiong lan2 kau ti7 A-moo5-li7 lang5 e5 chhiu2, chau5-biat8 lan2.  28). Lan2 beh chiu*7-khi3 toh-loh8 ah?  Lan2 e5 hia*-ti7 hoo7 lan2 sit-chi3, kong2, Hia e5 peh-si*3 pi2 lan2 khah toa7 khah lo3, sia*5 khoah-toa7 koh kian-koo3, koai*5 kau3 tu2-thi*;  koh goan2 ti7-hia khoa*3-ki*3 A-lap8 chok8 e5 lang5.  29). Goa2 chiu7 tui3 lin2 kong2, Boh8-tit lun2, boh8-tit kia* in.  30). Kia*5 ti7 lin2 e5 bin7-cheng5 e5 Ia5-ho5-hoa lin2 e5 Siong7-te3, beh thoe3 lin2 kau-chian3, chhin-chhiu*7 I ti7 Ai-kip8 ui7-tioh8 lin2 lai5 kia*5 ti7 lin2 bak8-chiu-cheng5 it-chhe3 e5 su7;  31). koh chhin-chhiu*7 I kia*5 ti7 khong3-ia2, ti7-hia li2 khoa*3-ki*3 Ia5-ho5-hoa li2 e5 Siong7-te3 ti7 li2 it-chhe3 soo2 kia*5 e5 loo7 u7 chai*2-iu*7 iang7 li2, chhin-chhiu*7 lang5 iang7 i e5 kia*2 chit8-iu*7, kau3 lin2 kau3 ti7 chit e5 soo2-chai7.  32). Chong2-si7 lin2 ti7 chit e5 su7 m7-sin3 Ia5-ho5-hoa lin2 e5 Siong7-te3;  33). I ti7 loo7--nih, ti7 lin2 e5 thau5-cheng5 teh kia*5, ka7 lin2 chhe7 an-ia*5 e5 soo2-chai7;  mi5-si5 eng7 he2, jit8-si5 eng7 hun5, chi2-si7 lin2 soo2 tioh8 kia*5 e5 loo7.  34). Ia5-ho5-hoa thia*-ki*3 chiah e5 oe7 e5 sia*, chiu7 siu7-khi3, chiu3-choa7 kong2,  35). Chit e5 phai*2 se3-tai7 e5 lang5 koat-toan3 bo5 chit8-e5 oe7 khoa*3-ki*3 Goa2 chiu3-choa7 siu*2-su3 lin2 liat8-choo2 e5 ho2-toe7;  36). chi2-u7 Ia5-hu-ni5 e5 kia*2 Ka-lek8 beh tit-tioh8 khoa*3-ki*3;  koh Goa2 beh eng7 i soo2 tah8--tioh8 e5 toe7 siu*2-su3 i, kap i e5 kia*2-sun;  in-ui7 i choan-sim te3 Ia5-ho5-hoa.  37). Ia5-ho5-hoa ui7-tioh8 lin2 e5 ian5-koo3 ia7 siu7-khi3 goa2, kong2, Li2 ia7 boe7 tit-tioh8 jip8 hit e5 soo2-chai7;  38). kun-sui5 li2 e5, Lun3 e5 kia*2 Iok-su-a, i beh jip8-khi3 hia;  li2 tioh8 iong2-chong3 i e5 sim-chi3, in-ui7 i beh hoo7 I2-sek-liat8 lang5 seng5-chiap hit e5 soo2-chai7;  39). koh lin2 e5 gin2-na2, chiu7-si7 lin2 soo2 kong2 beh siu7-liah8-e5, kap kin-a2-jit8 lin2 hiah-e5 boe7 hiau2 ho2-phai*2 e5 kia*2-ji5, beh jip8-khi3 hia;  Goa2 beh chiong hit soo2-chai7 hoo7 in, in beh tit-tioh8 choe3-giap8;  40). lun7-kau3 lin2, lin2 tioh8 oat8-to3-tng2 khi2-sin, tui3 Ang5-hai2 e5 loo7 khi3 khong3-ia2.
	41). Hit-si5 lin2 in3 goa2 kong2, Goan2 tek-choe7 Ia5-ho5-hoa; ta* goan2 beh chiau3 Ia5-ho5-hoa goan2 e5 Siong7-te3 it-chhe3 soo2 beng7-leng7 e5, chiu*7-khi3 kau-chian3.  Tui3 hit-tiap8 lin2 tak8-lang5 toa3 kun-khi3, sui5-pian7 chiu*7-khi3 soa*-toe7.  42). Ia5-ho5-hoa ka7 goa2 kong2, Li2 tioh8 ka7 in kong2, M7-thang chiu*7-khi3, ia7 m7-thang kau-chian3;  in-ui7 Goa2 bo5 ti7 lin2 tiong-kan, kia*-liau2 lin2 thai5-su tui3-tek8.  43). Goa2 chiu7 ka7 lin2 kong2;  chong2-si7 lin2 m7 thia*-than3, poe7-gek8 Ia5-ho5-hoa e5 beng7-leng7, chu7-choan chiu*7-khi3 soa*-toe7.  44). Tiam3 ti7 soa*-nih e5 A-moo5-li7 lang5 chiu7 chhut-lai5 kong-kek lin2, chhin-chhiu*7 phang tui-koa*2 lin2 chit8-poa*, ti7 Se-ji*2 thai5-ia*5 lin2, tit8--kau3 Ho5-ji*2-ma2.  45). Lin2 chiu7 to3-tng2 lai5, ti7 Ia5-ho5-hoa e5 bin7-cheng5 thi5-khau3;  chong2-si7 Ia5-ho5-hoa m7-thia* lin2 e5 sia*, ia7 m7 a*3 hi7-khang ng3 lin2.  46). Lin2 chiu7 tiam3 ti7 Ka-te-su choe7-choe7 jit8, chiau3 lin2 tiam3 ti7-hia e5 jit8.

[2]	Chit-tiap8 liau2-au7, lan2 oat8-to3-tng2 khi2-sin, tui3 Ang5-hai2 e5 loo7 khi3 khong3-ia2;  si7 chiau3 Ia5-ho5-hoa soo2 tui3 goa2 kong2--e5;  lan2 seh8 Se-ji*2 soa* choe7-choe7 jit8.  2). Ia5-ho5-hoa hoan-hu3 goa2 kong2,  3). Lin2 seh8 chit e5 soa* ku2 lah;  tioh8 oat8-tng2 ng3 pak--si3 khi3.  4). Li2 tioh8 hoan-hu3 peh-si*3 kong2, I2-so3 e5 kia*2-sun lin2 e5 hia*-ti7 tiam3 ti7 Se-ji*2; lin2 beh keng-ke3 in e5 keng2-kai3, in beh kia* lin2;  soo2-i2 lin2 tioh8 put-chi2 kin2-sin7;  5). m7-thang kap in cheng-chian3 in e5 toe7, chiu7 na7 chit8 kha-jiah-ui7, Goa2 long2 bo5 hoo7 lin2, in-ui7 Goa2 i2-keng chiong Se-ji*2 soa* hoo7 I2-so3 choe3-giap8.  6). Lin2 tioh8 eng7 gun5 tui3 in boe2 bi2-niu5 lai5 chiah8, ia7 tioh8 eng7 gun5 tui3 in boe2 chui2 lai5 lim;  7). in-ui7 Ia5-ho5-hoa li2 e5 Siong7-te3, ti7 li2 e5 chhiu2 soo2 choe3 it-chhe3 e5 kang, su3-hok li2;  li2 kia*5 chit e5 toa7 e5 khong3-ia2, I long2 chai;  chi2 si3-chap8 ni5, Ia5-ho5-hoa li2 e5 Siong7-te3 kap li2 ti7-teh, li2 long2 bo5 khiam3-kheh chit8-hang7.  8). Tui3 an2-ni, lan2 li7-khui lan2 e5 hia*-ti7 I2-so3 e5 kia*2-sun, khia7-khi2 ti7 Se-ji*2 e5; tui3 A-lah8-pa e5 loo7 keng-ke3 I2-lah8-tha, I2-sun5-ka-piat8.
	9). Lan2 chiu7 oat8-tng2 keng-ke3 Moo5-ap khong3-ia2 e5 loo7 khi3.  Ia5-ho5-hoa tui3 goa2 kong2, M7-thang kiau2-jiau2 Moo5-ap lang5, ia7 m7-thang kap in kau-chian3; in e5 toe7 Goa2 long2 bo5 beh hoo7 li2 choe3-giap8;  in-ui7 Goa2 i2-keng chiong A-ji*2 hoo7 Lo5-tek e5 kia*2-sun choe3-giap8.  10). (Cha2-cheng5 u7 I2-bi2 lang5 khia7-khi2 ti7-hia, peh-si*3 choe7, toa7 koh lo3, chhin-chhiu*7 A-lap8 lang5 chit8-iu*7.  11). In ia7 hoo7 lang5 sng3 in choe3 Li7-hoat8-im lang5, chhin-chhiu*7 A-lap8 lang5 chit8-iu*7;  chong2-si7 Moo5-ap lang5 chheng i choe3 I2-bi2 lang5.  12). Cha2-cheng5 Ho5-li7 lang5 ia7 khia7-khi2 ti7 Se-ji*2;  chong2-si7 I2-so3 e5 kia*2-sun soa3-chiap i;  in ti7 in e5 bin7-cheng5 chau5-biat8 in, lai5 toa3 ti7 in e5 soo2-chai7, chhin-chhiu*7 I2-sek-liat8 ti7 Ia5-ho5-hoa siu*2-su3 in choe3-giap8 e5 toe7 soo2 kia*5 e5.)  13). Ta* lin2 tioh8 khi2-lai5 ke3 Sat-liat8 khoe; tui3 an2-ni lan2 ke3 Sat-liat8 khoe.  14). Tui3 lan2 li7-khui Ka-te-su Pa-ni5-a, kau3 ke3 Sat-liat8 khoe e5 jit8, kiong7 sa*-chap8-poeh ni5;  kau3 hit-tai7 e5 bu2-su7 long2 si2-bo5 ti7 kun-ia*5-tiong, chiau3 Ia5-ho5-hoa tui3 in soo2 chiu3-choa7-e5.  15). Koh Ia5-ho5-hoa e5 chhiu2 kong-kek in, tui3 kun-ia*5-tiong chau5-biat8 in, kau3 in long2 si2-bo5.
	16). Bu2-su7 tui3 peh-si*3-tiong long2 chau5-biat8 si2-bo5 i2-au7,  17). Ia5-ho5-hoa hoan-hu3 goa2 kong2, 18). Li2 kin-a2-jit8 tioh8 tui3 Moo5-ap e5 keng2-kai3 A-ji*2 keng-ke3;  19). kia*5 kun7 A-bun5 lang5 e5 tui3-bin7, m7-thang kiau2-jiau2 in, ia7 m7-thang kap in cheng-chian3;  in-ui7 A-bun5 lang5 e5 toe7 Goa2 bo5 hoo7 lin2 choe3-giap8,  in-ui7 Goa2 i2-keng siu*2-su3 Lo5-tek e5 kia*2-sun choe3-giap8.  20). (Hit e5 toe7 ia7 sng3-choe3 Li7-hoat8-im lang5 e5 toe7; cha2-cheng5 Li7-hoat8-im lang5 tiam3 ti7-hia, A-bun5 lang5 chheng in choe3 San3-song3-beng5;  21). hiah e5 peh-si*3 choe7, toa7 koh lo3, chhin-chhiu*7 A-lap8 lang5 chit8-iu*7;  chong2-si7 Ia5-ho5-hoa ti7 A-bun5 lang5 e5 bin7-cheng5 chau5-biat8 in, in chiu7 tit-tioh8 in e5 toe7, soa3-chiap khia7-khi2;  22). chhin-chhiu*7 I ui7 I2-so3 e5 kia*2-sun, khia7-khi2 ti7 Se-ji*2 e5, biat8 Ho5-li7 lang5 ti7 in e5 bin7-cheng5, in chiu7 soa3-chiap khia7-khi2 in e5 toe7 kau3 kin-a2-jit8;  23). koh u7 A-oe7 lang5 khia7-khi2 ti7 hiu*-sia7, soa3 kau3 Ka-sat e5; tui3 Ka-hui2-thok chhut-lai5 e5 Ka-hui2-thok lang5 biat8 in, lai5 khia7-khi2 ti7 in e5 ui7.)  24). Ta* lin2 tioh8 khi2-lai5, khi2-sin ke3 A-lun3 e5 soa*-kok; khoa*3 ah, Goa2 i2-keng chiong A-moo5-li7 lang5 Hi-sit8-pun2 ong5 Se-hong5, kap i e5 toe7, kau ti7 li2 e5 chhiu2-thau5; li2 tioh8 khi2-chhiu2 tit-tioh8 i e5 toe7, khi3 kap i kau-chian3.  25). Tui3 kin-a2-jit8 khi2, Goa2 beh hoo7 thi*-e7 ban7 peh-si*3, thia*-ki*3 li2 e5 mia5-sia* e5, kia* lin2, lun2 lin2;  koh in-ui7 li2 ngiauh8-ngiauh8-chhoah, thong3-khoo2.
	26). Goa2 chiu7 tui3 Ki-ti2-bok8 e5 khong3-ia2, chhe su3-chia2 khi3 ki*3 Hi-sit8-pun2 ong5 Se-hong5, eng7 ho5-peng5 e5 oe7 kong2,  27). Kiu5 li2 iong5-un2 goa2 tui3 li2 e5 toe7 keng-ke3; goa2 beh kia*5 toa7-loo7, bo5 phian-cho2, bo5 phian-iu7;  28). li2 theh8 goa2 e5 gun5, boe7 bi2-niu5 hoo7 goa2 chiah8, theh8 goa2 e5 gun5, eng7 chui2 boe7 goa2 lim;  tok8-tok8 chun2 goa2 poo7-kia*5 ke3-khi3;  29). chhin-chhiu*7 tiam3 ti7 Se-ji*2 e5 I2-so3 e5 kia*2-sun, kap tiam3 ti7 A-ji*2 e5 Moo5-ap lang5 khoan2-thai7 goa2 chit8-iu*7;  theng3-hau7 goa2 ke3 Iok-tan3 ho5, jip8 Ia5-ho5-hoa goan2 e5 Siong7-te3 soo2 siu*2-su3 goan2 e5 toe7.  30). Chong2-si7 Hi-sit8-pun2 ong5 Se-hong5 m7-kheng2 hoo7 lan2 tui3 i hia keng-ke3, in-ui7 Ia5-ho5-hoa li2 e5 Siong7-te3 hoo7 i e5 seng3-cheng5 koo3-chip, sim ngi7, ui7-tioh8 beh chiong i kau-hu3 ti7 li2 e5 chhiu2;  chhin-chhiu*7 kin-a2-jit8 chit8-iu*7.  31). Ia5-ho5-hoa ka7 goa2 kong2, Khoa*3 ah, tui3 chit-tiap8 khi2, Goa2 beh chiong Se-hong5 kap i e5 toe7, kau-hu3 ti7 li2 e5 bin7-cheng5, li2 ta* tioh8 tit-tioh8 i e5 toe7 choe3-giap8.  32). Hit-si5 Se-hong5 kap i e5 cheng3 peh-si*3 chhut-lai5 ti2-tek8 lan2, kau-chian3 ti7 Nga2-chap8.  33). Ia5-ho5-hoa lan2 e5 Siong7-te3 chiong i kau-hu3 lan2, lan2 chiu7 phah-si2 i, kap i e5 kia*2, i2-kip8 i e5 cheng3 peh-si*3.  34). Tng hit-si5 lan2 chhu2 i long2-chong2 e5 sia*5, chau5-biat8 u7 lang5 khia7-khi2 e5 sia*5, lian5 hu7-jin5-lang5 kap gin2-na2, bo5 lau5 chit8-e5;  35). tok8-tok8 cheng-si* kap soo2 chhiu*2 tak8 e5 sia*5 e5 chong-but8, long2 chhu2 lai5 choe3 ka-ki7 e5 loo7-eng7.  36). Tui3 A-lun3 soa*-kok-pi* e5 A-lo5-ji*2, i2-kip8 soa*-kok tiong e5 sia*5, kau3 ti7 Ki-liat8, bo5 chit8 e5 sia*5 kian-koo3, hoo7 lan2 chhu2 i bo5 tioh8;  in-ui7 Ia5-ho5-hoa lan2 e5 Siong7-te3 long2 kau-hu3 lan2;  37). chi2-u7 A-bun5 lang5 e5 toe7, Nga2-phok ho5-pi* e5 toe7, kap soa*-toe7 chiah e5 sia*5, kap Ia5-ho5-hoa lan2 e5 Siong7-te3 soo2 kim3 lan2 khi3 e5 toe7,  li2 long2 bo5 oa2-kun7 i.

[3]	Lan2 chiu7 oat8-tng2-sin chiu*7 Pa-san e5 loo7 khi3;  Pa-san ong5 kap i e5 cheng3 peh-si*3 long2-chhut-lai5 ti2-tek8 lan2, chiu7 ti7 I2-tek-lai5 kau-chian3.  2). Ia5-ho5-hoa ka7 goa2 kong2, Boh8-tit kia* i, in-ui7 Goa2 i2-keng chiong i kap i e5 cheng3 peh-si*3, kap i e5 toe7, long2 kau ti7 li2 e5 chhiu2; li2 tioh8 khoan2-thai7 i chhin-chhiu*7 khoan2-thai7 tiam3 ti7 Hi-sit8-pun2 e5 A-moo5-li7 ong5 Se-hong5 chit8-iu*7.  3). Tui3 hit-tiap8 Ia5-ho5-hoa lan2 e5 Siong7-te3 ia7 chiong Pa-san ong5 Gok8, kap i e5 cheng3 peh-si*3, long2 kau ti7 lan2 e5 chhiu2;  lan2 chiu7 phah-si2 in, bo5 lau5 chit8-e5.  4). Hit-si5 lan2 chhu2 i soo2 u7 e5 sia*5, bo5 chit8 e5 sia*5 bo5 hoo7 lan2 chhu2 i, kiong7 lak8-chap8 e5 sia*5;  che si7 A-ji*2-ko-pek e5 choan5-keng2, chiu7-si7 Gok8 e5 kok ti7 Pa-san e5.  5). Chiah-e5 long2 si7 kian-koo3 e5 sia*5, u7 koai*5 e5 chhiu*5, u7 mng5, u7 kong5;  chiah-e5 i2-goa7 iau2-u7 choe7-choe7 bo5 sia*5-chhiu*5 e5 poo-thau5.  6). Lan2 it-chin7 biat8 in, chhin-chhiu*7 cheng5 khoan2-thai7 Hi-sit8-pun2 ong5 Se-hong5 chit8-iu*7, biat8 u7 lang5 khia7-khi2 e5 sia*5, lian5 hu7-jin5-lang5, kap gin2-na2;  7). tok8-tok8 it-chhe3 e5 cheng-si*, kap sia*5-tiong e5 chong-but8, lan2 long2 chhu2 lai5 choe3 ka-ki7 e5 loo7-eng7.  8). Hit-si5 lan2 tui3 Iok-tan3 hit-peng5, nng7 e5 A-moo5-li7 ong5 e5 chhiu2, chhiu*2 i e5 toe7, tui3 A-lun3 e5 soa*-kok kau3 Hek-bun5 soa*.  9). (Chit e5 Hek-bun5, Se-tun3 lang5 chheng i choe3 Se-lian5;  A-moo5-li7 lang5 chheng i choe3 Si7-ni5-ji*2.)  10). Lan2 chhiu*2 pi*5-iu*5 tak8 e5 sia*5, Ki-liat8 choan5-toe7, Pa-san choan5-toe7, tit8-kau3 Sat-ka kap I2-tek-lai5, long2 si7 Pa-san ong5 Gok8 kok-lai7 e5 sia*5.  11). (Li7-hoat8-im lang5 soo2 lau5 e5, chi2-u7 chhun Pa-san ong5 Gok8; khoa*3 ah, i e5 bin5-chhng5 si7 thih e5 bin5-chhng5, tng5 kau2-tiu2, khoah si3-tiu2, long2 si7 eng7 lang5 e5 tiu2 choe3-pan7;  hian7-kim kiam2-m7-si7 ti7 A-bun5 lang5 e5 lah8-pa mah?)  12). Hit-si5 lan2 tit-tioh8 chit e5 toe7; tui3 A-lun3 soa*-kok pi* e5 A-lo5-ji*2 khi2, i2-kip8 Ki-liat8 soa*-toe7 e5 chit8-poa*3, kap ki5-tiong e5 sia*5, goa2 long2 hoo7 Liu5-pian7 lang5 kap Ka-tek lang5;  13). Ki-liat8 ki5-u5 e5 toe7, kap Pa-san choan5-toe7, Gok8 e5 kok, goa2 hoo7 Ma2-na2-se e5 poa*3-chi-phai3;  A-ji*2-ko-pek choan5-toe7, Pa-san choan5-toe7, che kio3-choe3 Li7-hoat8-im lang5 e5 toe7.  14). Ma2-na2-se e5 kia*2 Gai5-ji*2 chiam3 A-ji*2-ko-pek choan5-keng2, tit8-kau3 Ki-sut8 lang5 kap Ma2-ka lang5 e5 kau-kai3; chiu7 chiau3 ka-ki7 e5 mia5 chheng Pa-san toe7 choe3 Hap-ui2-tek8-gai5-ji*2, kau3 kin-a2-jit8.  15). Goa2 koh chiong Ki-liat8 hoo7 Ma2-kiat.  16). Tui3 Ki-liat8 kau3 A-lun3 e5 soa*-kok, eng7 soa*-kok choe3 kai3, tit8-kau3 A-bun5 lang5 kau-kai3 e5 Nga2-phok ho5, goa2 chiong che hoo7 Liu5-pian7 lang5, kap Ka-tek lang5;  17). koh chiong A-lah8-pa, kap oa2-kun7 Iok-tan3 ho5 e5 toe7, tui3 Ki-ni5-liat8 tit8-kau3 A-lah8-pa e5 hai2, chiu7-si7 Iam5-hai2, i2-kip8 Pi2-su-ka soa*-kha tang-pi* e5 toe7, long2 hoo7 in.
	18). Hit-si5 goa2 hoan-hu3 lin2 kong2, Ia5-ho5-hoa lin2 e5 Siong7-te3 i2-keng chiong chit e5 toe7 hoo7 lin2 choe3-giap8, lin2 tiong-kan oe7 kau-chian3-e5, long2 tioh8 toa3 kun-khi3, ti7 lin2 e5 hia*-ti7 I2-sek-liat8 lang5 e5 bin7-cheng5 ke3--khi3.  19). Chong2-si7 lin2 e5 boo2, lin2 e5 gin2-na2, lin2 e5 cheng-si*,  (goa2 chai lin2 e5 cheng-si* chin choe7,) thang tiam3 ti7 goa2 soo2 hoo7 lin2 tak8 e5 sia*5,  20). kau3 Ia5-ho5-hoa siu*2-su3 peng5-an hoo7 lin2 e5 hia*-ti7, chhin-chhiu*7 i2-keng siu*2-su3 lin2 chit8-iu*7, koh in ia7 tit-tioh8 Ia5-ho5-hoa lin2 e5 Siong7-te3, eng7 Iok-tan3 hit peng5 e5 toe7 siu*2-su3 in, jian5-au7 lin2 tak8-lang5 thang to3--lai5 goa2 siu*2-su3 lin2 choe3-giap8 e5 toe7.  21). Hit-si5 goa2 hoan-hu3 Iok-su-a kong2, Li2 chhin-bak8 khoa*3-ki*3 Ia5-ho5-hoa li2 e5 Siong7-te3 tui3 chi2 nng7 e5 ong5 soo2 kia*5 it-chhe3 e5 su7, Ia5-ho5-hoa ia7 beh tui3 lin2 soo2 beh ke3-khi3 e5 tak8-kok an2-ni kia*5.  22). Lin2 boh8-tit kia* in;  in-ui7 thoe3 lin2 kau-chian3 e5, si7 Ia5-ho5-hoa lin2 e5 Siong7-te3.
	23). Hit-si5 goa2 khun2-kiu5 Ia5-ho5-hoa kong2,  24). Chu2 Ia5-ho5-hoa ah, Li2 i2-keng khi2-thau5 hian2-chhut Li2 e5 toa7 ui-giam5, kap Li2 e5 toa7 khui3-lat8 ti7 Li2 e5 loo5-pok8, in-ui7 ti7 thi*--nih, ti7 toe7--nih, iau2-u7 sim2-mih8 siong7-te3 oe7 kia*5 chhin-chhiu*7 Li2 soo2 kia*5--e5, koh chhin-chhiu*7 Li2 e5 toa7 koan5-leng5 ah?  25). Kiu5 Li2 iong5-un2 goa2 ke3-khi3, khoa*3 Iok-tan3 ho5 hit-peng5 sui2 e5 toe7, hit-e5 sui2 e5 soa*-toe7, kap Li7-pa-lun3.  26). Chong2-si7 Ia5-ho5-hoa, in-ui7 lin2 e5 ian5-koo3, siu7-khi3 goa2, m7 thia* goa2; Ia5-ho5-hoa tui3 goa2 kong2, An2-ni li2 kau3-giah8 lah, li2 boh8-tit koh tui3 Goa2 the5-khi2 chit e5 su7.  27). Li2 tioh8 chiu*7 Pi2-su-ka e5 soa*-teng2, kiah8-bak8 ng3-sai, ng3-pak, ng3-lam5, ng3-tang, chhin-bak8 khoa*3;  in-ui7 li2 koat-toan3 boe7-oe7 ke3 chit e5 Iok-tan3 ho5.  28). Chong2-si7 li2 tioh8 hoan-hu3 Iok-su-a, hoo7 i chong3-ta*2 kian-koo3;  in-ui7 i beh ti7 chit e5 peh-si*3 e5 bin7-cheng5 ke3-khi3, hoo7 in seng5-chiap li2 soo2 beh khoa*3-ki*3 e5 toe7.  29). Tui3 an2-ni lan2 tiam3 ti7 Pek-pi2-ji*2 tui3-bin7 e5 soa*-kok-tiong.

[4]	I2-sek-liat8 ah, ta* goa2 soo2 ka3-si7 lin2 e5 lut8-le7 hoat-too7, lin2 tioh8 thia* lai5 chun-than3, thang hoo7 lin2 oah8-teh, jip8-khi3 lai5 tit-tioh8 Ia5-ho5-hoa lin2 e5 liat8-choo2 e5 Siong7-te3 soo2 siu*2-su3 lin2 e5 toe7.  2). Goa2 soo2 beng7-leng7 lin2 e5 oe7, lin2 m7-thang ke-thi*, ia7 m7-thang kiam2-chio2 i;  thang hoo7 lin2 chip-siu2 Ia5-ho5-hoa lin2 Siong7-te3 e5 beng7-leng7, chiu7-si7 goa2 soo2 beng7-leng7 lin2 e5.  3). Ia5-ho5-hoa in-ui7 Pa-lek8-pi2-ji*2 e5 su7 soo2 kia*5 e5, lin2 chhin-bak8 khoa*3-ki*3;  in-ui7 ki*3-na7 than3 Pa-lek8-pi2-ji*2 e5 lang5, Ia5-ho5-hoa li2 e5 Siong7-te3 long2 tui3 lin2 tiong-kan tu5-biat8 in.  4). Tok8-tok8 lin2 kap Ia5-ho5-hoa lin2 e5 Siong7-te3 kiat-lian5 e5, kin-a2-jit8 long2 oah8--teh.  5). Khoa*3 ah, goa2 ia7 bat eng7 lut8-le7 kap hoat-too7 ka3-si7 lin2, chiau3 Ia5-ho5-hoa goa2 e5 Siong7-te3 soo2 beng7-leng7 goa2 e5, hoo7 lin2 chun-than3 ti7 lin2 soo2 beh jip8-khi3 seng5-chiap e5 toe7.  6). Soo2-i2 lin2 tioh8 chip-siu2 lai5 kia*5--i;  che chiu7-si7 lin2 e5 ti3-hui7 chhang-mia5 ti7 liat8-kok e5 bin7-cheng5; in chit8-e7 thia*-ki*3 che it-chhe3 e5 lut8-le7, beh kong2, Chit e5 toa7-kok chin-chia*3 si7 u7 ti3-hui7 chhang-mia5 e5 peh-si*3.  7). Toh-loh8 chit8 e5 toa7-kok u7 siong7-te3 kap i chhin-kun7, chhin-chhiu*7 Ia5-ho5-hoa lan2 e5 Siong7-te3, ti7 lan2 ki*3-na7 kiu5-kio3 I e5 si5, kap lan2 chhin-kun7 ah?  8). Koh u7 sim2-mih8 toa7-kok u7 lut8-le7 kap hoat-too7 chhin-chhiu*7 goa2 kin-a2-jit8 ti7 lin2 e5 bin7-cheng5 soo2 thoan5 it-chhe3 e5 lut8-hoat hiah-nih kong-gi7 ah?
	9). Soo2-i2 tioh8 ka-ki7 kin2-sin7, ia7 tioh8 kin2-sin7 siu2 li2 e5 sim, bian2-tit li2 boe7-ki3-tit chhin-bak8 soo2 khoa*3-ki*3 e5 su7;  koh bian2-tit chiah e5 su7 ti7 li2 oah8--teh e5 si5 li7-khui li2 e5 sim;  ia7 tioh8 eng7 chit-e5 ka3-si7 lin2 hiah e5 kia*2, hiah e5 sun.  10). Li2 ti7 Ho5-liat8 soa* khia7 ti7 Ia5-ho5-hoa li2 e5 Siong7-te3 e5 bin7-cheng5, hit-jit8 Ia5-ho5-hoa tui3 goa2 kong2, Li2 ka7 Goa2 chio-chip8 peh-si*3, Goa2 beh hoo7 in thia*-ki*3 Goa2 e5 oe7, hoo7 in oah8 ti7 se3-kan e5 jit8, thang hak8-sip8 keng3-ui3 Goa2; koh thang ka3-si7 in e5 kia*2-ji5.  11). Hit-si5 lin2 kun7-oa2, khia7 ti7 soa*-kha, soa*--nih u7 he2-iam7 chheng3-kau3 thi*-teng2, ia7 u7 bat8-hun5 oo-oo am3-am3.  12). Ia5-ho5-hoa tui3 he2-iam7-tiong ka7 lin2 kong2-oe7;  lin2 thia*-ki*3 kong2-oe7 e5 sia*, bo5 khoa*3-ki*3 sim2-mih8 siong7;  chi2-u7 sia* na7-tia*7.  13). I chiong soo2 beng7-leng7 lin2 tioh8 siu2 e5 iok chi2-si7 lin2, chiu7-si7 chap8-tiau5-kai3;  ia7 sia2 i ti7 nng7 te3 chioh8-pi.  14). Hit-si5 Ia5-ho5-hoa koh beng7-leng7 goa2, chiong lut8-le7 hoat-too7 ka3-si7 lin2, hoo7 lin2 ti7 soo2 beh ke3-khi3 lai5 tit-tioh8 choe3-giap8 e5 toe7 chun-than3 kia*5 i.  15). Soo2-i2 lin2 tioh8 tek8-piat8 ka-ki7 kin2-sin7, in-ui7 Ia5-ho5-hoa ti7 Ho5-liat8 soa* tui3 he2-tiong ka7 lin2 kong2-oe7 hit-jit8, lin2 bo5 khoa*3-ki*3 sim2-mih8 heng5-siong7;  16). kia*-liau2 lin2 pai7-hoai7 ka-ki7, ui7 ka-ki7 tiau-khek ngoo2-siong7, hong2 sim2-mih8 heng5-chong7, bo5-lun7 si7 lam5 a2-si7 lu2 e5 heng5-siong7;  17). a2-si7 toe7-chiu*7 chau2-siu3 e5 siong7;  a2-si7 khong-tiong pe-chiau2 e5 siong7;  a2-si7 toe7-chiu*7 teh so5 e5 mih8 e5 siong7;  a2-si7 toe7-e7 chui2-tiong hi5-lui7 e5 siong7.  19). Koh kia*-liau2 li2 kiah8-bak8 ng3-thi* khoa*3 Ia5-ho5-hoa li2 e5 Siong7-te3 soo2 hun-phai3 hoo7 thi*-e7 ban7-kok e5 jit8, geh8, chhi*, chiu7-si7 thi*-teng2 e5 ban7-siong7, li2 chiu7 siu7 in2-iu2, keng3-pai3 hok8-sai7 in.  20). Chong2-si7 Ia5-ho5-hoa toa3 lin2 chhut Ai-kip8, thoat-li7 chu3-thih e5 loo5, beh choe3 I ka-ki7 san2-giap8 e5 peh-si*3, chhin-chhiu*7 kin-a2-jit8 e5 khoan2.  21). Ia5-ho5-hoa koh in-ui7 lin2 e5 ian5-koo3 siu7-khi3 goa2, chiu3-choa7 m7 hoo7 goa2 ke3 Iok-tan3 ho5, ia7 m7 hoo7 goa2 jip8 Ia5-ho5-hoa li2 Siong7-te3 soo2 siu*2-su3 li2 choe3-giap8 e5 sui2 toe7;  22). goa2 tioh8 si2 ti7 chit e5 toe7; goa2 boe7-oe7 ke3 Iok-tan3 ho5;  chong2-si7 lin2 beh ke3-khi3 lai5 tit-tioh8 hit e5 ho2 e5 toe7.  23). Lin2 tioh8 ka-ki7 kin2-sin7, kia*-liau2 lin2 boe7-ki3-tit Ia5-ho5-hoa lin2 e5 Siong7-te3 kap lin2 soo2 lip8 e5 iok, ui7 ka-ki7 tiau-khek ngoo2-siong7 hong2-hut sim2-mih8 mih8, chiu7-si7 Ia5-ho5-hoa li2 e5 Siong7-te3 soo2 kim3 li2 e5.  24). In-ui7 Ia5-ho5-hoa li2 e5 Siong7-te3 chiu7-si7 liat8-liat8 e5 he2, koat-toan3 m7 iong5-un2 u7 pat8 e5 siong7-te3.
	25). Au7-lai5 lin2 ku2-ku2 khia7-khi2 ti7 hit e5 toe7 si*-kia*2 thoan5-sun, chiu7 tiau-khek ngoo2-siong7, hong2 sim2-mih8 mih8 e5 siong7, phah-phai*2 li2 e5 sim-sut8, kia*5 Ia5-ho5-hoa li2 e5 Siong7-te3 bak8-chiu-tiong khoa*3-choe3 phai*2 e5 su7, jia2 I siu7-khi3;  26). goa2 chiu7 kin-a-jit8 kio3 thi* kio3 toe7 lai5 kan-cheng3, lin2 beh ti7 ke3 Iok-tan3 ho5 tit-tioh8 choe3-giap8 e5 toe7 kin2-kin2 biat8 kau3 chin7;  lin2 e5 jit8-chi2 boe7-oe7 ti7 hit soo2-chai7 tit-tioh8 ku2-tng5, beh it-chin7 tu5-biat8.  27). Ia5-ho5-hoa beh hoo7 lin2 si3-soa*3 ti7 liat8-pang;  ti7 Ia5-ho5-hoa soo2 chhoa7 lin2 kau3 hiah e5 kok, lin2 chhun e5 lang5-giah8 chio2-chio2.  28). Ti7-hia lin2 beh hok8-sai7 lang5 e5 chhiu2 soo2 cho7 e5 siong7-te3, chiu7-si7 chha5--e5, chioh8--e5, boe7-oe7 khoa*3-ki*3, boe7-oe7 thia*, boe7-oe7 chiah8, boe7-oe7 phi*7 e5.  29). Chong2-si7 lin2 ti7-hia na7 beh chhe7 Ia5-ho5-hoa li2 e5 Siong7-te3, na7 eng7 chin7-sim chin7-seng3 chhe7 I, chiu7 beh tu2-tioh8.  30). Jit8-au7 lin2 tu2-tioh8 khoo2-lan7, soo2 kong2 chiah e5 su7 lim5-kau3 li2, li2 beh kui-ng3 Ia5-ho5-hoa, li2 e5 Siong7-te3, lai5 thia* I e5 sia*;  31). in-ui7 Ia5-ho5-hoa li2 e5 Siong7-te3 si7 lin5-bin2 e5 Siong7-te3, I bo5 beh pang3-sak li2, bo5 beh chau5-biat8 li2, ia7 bo5 boe7-ki3-tit I kap li2 e5 liat8-choo2 soo2 chiu3-choa7 e5 iok.
	32). Chhi3-mng7 ke3-sin e5 si5, chiu7-si7 li2 i2-cheng5 e5 si5, tui3 Siong7-te3 chhong3-cho7 lang5 ti7 se3-kan hit-jit8 i2-lai5, tui3 thi* e5 chit-pi* kau3 thi* e5 hit-pi*, u7 chhin-chhiu*7 hit-ho7 e5 toa7-su7 mah?  Bat thia*-ki*3 u7 an2-ni mah?  33). Bat u7 sim2-mih8 peh-si*3 thia*-ki*3 Siong7-te3 tui3 he2-tiong kong2-oe7 e5 sia*, chhin-chhiu*7 li2 thia*-ki*3, ia7 iau2 oe7 oah8-teh mah?  34). A2-si7 bat u7 sim2-mih8 siong7-te3 chhi3 an2-ni choe3, eng7 chhi3-lian7, sin5-jiah, ki5-su7, kau-chian3, toa7 koan5-leng5 e5 chhiu2, chhun-chhut e5 chhiu2-kut, kap toa7 thang kia* e5 su7, ui7 ka-ki7 tui3 pat8-kok tiong chhu2 chit8-kok, chhin-chhiu*7 Ia5-ho5-hoa lin2 e5 Siong7-te3 ti7 Ai-kip8 ti7 lin2 e5 bak8-chiu cheng5, ui7 lin2 soo2 kia*5 it-chhe3 e5 su7 ah?  35). Eng7 che hian2-hian7 ti7 li2, hoo7 li2 chai Ia5-ho5-hoa I si7 Siong7-te3, I i2-goa7 bo5 u7 pat8-e5.  36). I tui3 thi* hoo7 li2 thia*-ki*3 I e5 sia*, ui7-tioh8 beh ka3-si7 li2, koh ti7 toe7-bin7-chiu*7 hoo7 li2 khoa*3-ki*3 I e5 toa7-he2, koh li2 thia*-ki*3 I e5 oe7 tui3 he2-tiong chhut.  37). In-ui7 I thia*3 li2 e5 liat8-choo2, soo2-i2 keng2-soan2 in e5 hoo7-e3, eng7 toa7 koan5-leng5 chhin-sin toa3 li2 chhut Ai-kip8;  38). beh tui3 li2 e5 bin7-cheng5 koa*2-chhut pi2 li2 khah-toa7 khah-beng2 e5 kok-bin5, beh chhoa7 li2 jip8-khi3, eng7 in e5 toe7 siu*2-su3 lin2 choe3-giap8, chhin-chhiu*7 kin-a2-jit8 chit8-iu*7.  39). Soo2-i2 kin-a2-jit8 li2 tioh8 chai, sim ia7 tioh8 siu*7, thi*-teng2 toe7-e7 chi2-u7 Ia5-ho5-hoa, I si7 Siong7-te3, i2-goa7 bo5 pat8-e5.  40). Soo2-i2 li2 tioh8 siu2 I e5 lut8-le7 kai3-beng7, chiu7-si7 goa2 kin-a2-jit8 soo2 beng7-leng7 li2, hoo7 li2 kap li2 e5 hoo7-e3 thang tit-tioh8 hok-khi3, koh ke-thi* li2 e5 jit8-chi2 ku2-tng5 ti7 Ia5-ho5-hoa li2 e5 Siong7-te3 soo2 siu*2-su3 li2 e5 toe7 kau3 eng2-oan2.
	41). Hit-si5 Moo5-se ti7 Iok-tan3 goa7, ng3 jit8-chhut e5 soo2-chai7 hun-piat sa* e5 sia*5;  42). hoo7 thai5-si2 lang5 e5 lang5, chiu7-si7 peng5-soo3 bo5 kiat-oan3, chho3-goo7 thai5-si2 i e5 chhu3-pi* e5, thang to5-chau2 ti7-hia;  i2-keng chau2-jip8 chiah e5 sia*5 e5 chit8-e5, chiu7 tit-tioh8 oah8;  43). chiu7-si7 khong3-ia2 pi*5-iu*5 e5 Pi2-sek, ui7-tioh8 Liu5-pian7 lang5 siat-e5;  Ki-liat8 e5 Lah-boat8, ui7-tioh8 Ka-tek lang5 siat-e5;  Pa-san e5 Ko-lan5, ui7-tioh8 Ma2-na2-se lang5 siat-e5.
	44). Chit-e5 si7 Moo5-se ti7 I2-sek-liat8 lang5 e5 bin7-cheng5 soo2 pai5-liat8 e5 lut8-hoat;  45). chiah-e5 si7 Moo5-se ti7 I2-sek-liat8 lang5 chhut Ai-kip8 liau2-au7, soo2 thoan5 hoo7 in e5 cheng3-ku3, lut8-le7, hoat-too7.  46). Ti7 Iok-tan3 ho5-goa7, Pek-pi2-ji*2 tui3-bin7 e5 soa*-kok-tiong, ti7 Hi-sit8-pun2 khia7-khi2 A-moo5-li7 ong5 Se-hong5 e5 toe7, chiu7-si7 Moo5-se kap I2-sek-liat8 lang5 chhut Ai-kip8 liau2-au7 soo2 phah--e5.  47). In tit-tioh8 i e5 toe7, kap Pa-san ong5 Gok8 e5 toe7, chiu7-si7 nng7 e5 A-moo5-li7 ong5, ti7 Iok-tan3 goa7, ng3 jit8-chhut e5 soo2-chai7;  48). tui3 A-lun3 soa*-kok pi* e5 A-lo5-ji*2, tit8-kau3 Se-hun5 soa*, chiu7-si7 Hek-bun5 soa*;  49). i2-kip8 Iok-tan3 goa7, tang--si3 A-lah8-pa e5 choan5-toe7, tit8-kau3 A-lah8-pa e5 hai2, oa2-kun7 Pi2-su-ka e5 soa*-kha.

[5]	Moo5-se kio3 I2-sek-liat8 cheng3-lang5, tui3 in kong2, I2-sek-liat8 ah, lin2 tioh8 thia* goa2 kin-a2-jit8 soo2 thoan5 hoo7 lin2 thia* e5 lut8-le7 hoat-too7, hoo7 lin2 thang hak8-sip8 i, chip-siu2 lai5 kia*5 in.  2). Ia5-ho5-hoa lan2 e5 Siong7-te3 ti7 Ho5-liat8 kap lan2 lip8-iok.  3). Ia5-ho5-hoa bo5 kap lan2 e5 liat8-choo2 lip8 chit e5 iok, si7 kap lan2 chiah-e5, chiu7-si7 kap lan2 kin-a2-jit8 it-chhe3 oah8 ti7-chia e5 lang5 lip8-e5.  4). Ia5-ho5-hoa ti7 soa*-teng2, tui3 he2-tiong bin7-tui3-bin7, kap lin2 kong2-oe7.  5). (Hit-si5 goa2 khia7 ti7 Ia5-ho5-hoa kap lin2 e5 tiong-kan, beh chiong Ia5-ho5-hoa e5 oe7 thoan5 hoo7 lin2, in-ui7 lin2 ui7-tioh8 hit e5 he2 lai5 kia*, bo5 chiu*7 soa*.)  6). Chu2 kong2, Goa2 si7 Ia5-ho5-hoa li2 e5 Siong7-te3, bat chhoa7 li2 tui3 Ai-kip8 toe7, tui3 choe3 loo5-chai5 e5 ke chhut-lai5 e5.
	7). Goa2 i2-goa7 li2 m7-thang u7 pat8 e5 siong7-te3.
	8). M7-thang ui7 ka-ki7 tiau-khek ngoo2-siong7, put-lun7 thi*-teng2, toe7-e7, kap toe7-e7 chui2-lai7 soo2-u7 e5 mih8, long2 m7-thang chng in e5 siong7;  9). m7-thang kui7-pai3 in, ia7 m7-thang hok8-sai7 in;  in-ui7 Goa2 Ia5-ho5-hoa li2 e5 Siong7-te3, toan3-toan3 m7 iong5-un2 eng7 pat8 e5 siong7-te3 phit-phoe3 Goa2;  oan3-hun7 Goa2 e5, Goa2 kui-kiu7 i e5 choe7, tui3 pe7 kau3 kia*2, kau3 sa*-si3 tai7;  10). thia*3 Goa2, siu2 Goa2 kai3-beng7 e5, Goa2 si-un hoo7 i, tit8-kau3 chheng-tai7.
	11). M7-thang lam7-sam2 chheng Ia5-ho5-hoa li2 Siong7-te3 e5 mia5;  in-ui7 lam7-sam2 chheng I e5 mia5 e5, Ia5-ho5-hoa tek-khak bo5 liah8 i choe3 bo5-choe7.
	12). Tioh8 siu2 an-hioh-jit8, liah8 i choe3-seng3, chiau3 Ia5-ho5-hoa li2 e5 Siong7-te3 soo2 beng7-leng7 li2 e5;  13). lak8-jit8-lai7 tioh8 tioh8-boa5 choe3 li2 it-chhe3 e5 kang;  14). tok8-tok8 te7-chhit jit8, chiu7-si7 ng3 Ia5-ho5-hoa li2 e5 Siong7-te3 lai5 siu2 e5 an-hioh, chit-jit8, li2 kap li2 e5 kia*2, cha-boo2-kia*2, loo5-pok8, lu2-pi7, gu5, lu5, cheng-si*, i2-kip8 tiam3 ti7 li2 tiong-kan e5 chhut-goa7 lang5, it-chhe3 e5 kang long2 m7-thang choe3; hoo7 li2 e5 loo5-pok8, lu2-pi7, thang chhin-chhiu*7 li2 an-hioh.  15). Li2 ia7 tioh8 ki3-tit li2 cheng5 ti7 Ai-kip8 toe7 choe3 loo5-pok8, Ia5-ho5-hoa li2 e5 Siong7-te3 eng7 toa7 koan5-leng5 e5 chhiu2, chhun--chhut-lai5 e5 chhiu2-kut, chhoa7 li2 tui3 hia chhut-lai5;  in-ui7 an2-ni, Ia5-ho5-hoa li2 e5 Siong7-te3 beng7-leng7 li2 siu2 an-hioh-jit8.
	16). Tioh8 hau3-keng3 li2 e5 lau7-pe7, li2 e5 lau7-bu2, chiau3 Ia5-ho5-hoa li2 e5 Siong7-te3 soo2 beng7-leng7 li2 e5, hoo7 li2 ti7 Ia5-ho5-hoa li2 e5 Siong7-te3 soo2 siu*2-su3 li2 e5 toe7-hng, jit8-chi2 ku2-tng5, lai5 hiong2-siu7 hok-khi3.
	17). M7-thang thai5-si2 lang5.
	18). Ia7 m7-thang kia*5 kan-im5.
	19). Ia7 m7-thang thau-theh8.
	20). Ia7 m7-thang choe3 ke2 e5 kan-cheng3, ham7-hai7 li2 e5 chhu3-pi*.
	21). Ia7 m7-thang tham li2 e5 chhu3-pi* e5 boo2, ia7 m7-thang tham li2 e5 chhu3-pi* e5 chhu3, kap i e5 chhan5-hng5, i e5 loo5-pok8, i2 e5 lu2-pi7, i e5 gu5, i e5 lu5, kap li2 e5 chhu3-pi* it-chhe3 soo2 u7 e5.
	22). Chiah e5 oe7 si7 Ia5-ho5-hoa ti7 soa*-teng2, tui3 he2-tiong hun5-tiong oo-am3-tiong, toa7-sia* hoan-hu3 lin2 choan5-hoe7 e5;  ia7 bo5 koh ke-thi*.  I ia7 sia2 in ti7 nng7 te3 chioh8-pi, kau-tai3 goa2.  23). Hit-tiap8 he2-iam7 sio ti7 soa*--nih, lin2 thia*-ki*3 hit e5 tui3 oo-am3-tiong chhut-lai5 e5 sia*, lin2 e5 chi-phai3 long2-chong2 e5 siu2-leng2, kap lin2 e5 tiu*2-lo2 lai5 chiu7-kun7 goa2.  24). Lin2 kong2, Khoa*3 ah, Ia5-ho5-hoa lan2 e5 Siong7-te3 hian2-beng5 I e5 eng5-kng, kap I e5 chi3-toa7, hoo7 goan2 khoa*3;  goan2 koh thia*-ki*3 I e5 sia*-im tui3 he2-tiong chhut;  kin-a2-jit8 goan2 ia7 chai Siong7-te3 kap lang5 kong2-oe7, lang5 iau2 oe7 oah8.  25). Ta* goan2 mih-sai2 tioh8 si2 ah?  In-ui7 chit e5 toa7-he2 beh sio-biat8 goan2;  goan2 na7 koh thia*-ki*3 Ia5-ho5-hoa lan2 Siong7-te3 e5 sia*, chiu7 oe7 si2.  26). In-ui7 ki*3-u7 jiok8-the2 e5, chi7-chui7 chhin-chhiu*7 goan2 thia*-ki*3 eng2-oah8 Siong7-te3 tui3 he2-tiong kong2-oe7 e5 sia*, iau2 oe7 oah8--teh ah?  27). Li2 tioh8 chin3-cheng5 khi3, thia* Ia5-ho5-hoa lan2 e5 Siong7-te3 soo2 beh kong2 it-chhe3 e5 oe7;  chiong Ia5-ho5-hoa soo2 tui3 li2 kong2 it-chhe3 e5 oe7, li2 tioh8 tui3 goan2 kong2;  goan2 beh thia* ia7 beh kia*5 i.  28). Lin2 tui3 goa2 kong2-oe7, Ia5-ho5-hoa thia*-ki*3 lin2 kong2-oe7 e5 sia*, Ia5-ho5-hoa tui3 goa2 kong2,  Goa2 u7 thia*-ki*3 chit e5 peh-si*3 kong2-oe7 e5 sia*, chiu7-si7 in soo2 tui3 li2 kong2 e5;  in soo2 kong2 e5 oe7 long2 ho2.  29). Goan7 in chun5 chit-ho7 sim, lai5 keng3-ui3 Goa2, siong5-siong5 siu2 Goa2 it-chhe3 e5 kai3-beng7, hoo7 in kap in e5 kia*2-sun eng2-oan2 tit-tioh8 hok-khi3.  30). Li2 khi3 ka7 in kong2, Lin2 choe3 lin2 to3-khi3 lin2 e5 poo3-pi*5.  31). Lun7-kau3 li2, li2 tioh8 khia7 ti7 Goa2 chia, Goa2 beh chiong li2 soo2 tioh8 ka3-si7 in it-chhe3 kai3-beng7, lut8-le7, hoat-too7, ka7 li2 kong2, hoo7 in ti7 Goa2 soo2 siu*2-su3 in choe3-giap8 e5 toe7 kia*5 i.  32). Soo2-i2 lin2 tioh8 chiau3 Ia5-ho5-hoa lin2 e5 Siong7-te3 soo2 beng7-leng7 lin2 e5, tioh8 chip-siu2 lai5 kia*5 i;  m7-thang phian ti7 cho2, phian ti7 iu7.  33). Ia5-ho5-hoa lin2 e5 Siong7-te3 soo2 beng7-leng7 lin2 e5 e5 loo7, lin2 long2 tioh8 kia*5 i, hoo7 lin2 oah8-teh, tit-tioh8 hok-khi3;  ia7 hoo7 lin2 e5 jit8-chi2, ti7 lin2 soo2 beh seng5-chiap e5 toe7, tit-tioh8 ku2-tng5.

[6]	Che si7 Ia5-ho5-hoa lin2 e5 Siong7-te3 soo2 beng7-leng7 ka3-si7 lin2 e5 kai3-beng7, lut8-le7, hoat-too7, hoo7 lin2 ti7 lin2 soo2 beh ke3-khi3 tit-tioh8 choe3-giap8 e5 toe7 lai5 kia*5 i;  2). thang hoo7 li2 kap li2 e5 kia*2-kia*2 sun-sun, it-seng keng3-ui3 Ia5-ho5-hoa li2 e5 Siong7-te3, chip-siu2 I it-chhe3 e5 lut8-le7, kai3-beng7, chiu7-si7 goa2 soo2 beng7-leng7 li2 e5, hoo7 li2 e5 jit8-chi2 tit-tioh8 ku2-tng5.  3). I2-sek-liat8 ah, li2 tioh8 thia*, tioh8 chip-siu2 lai5 kia*5 i;  hoo7 li2 thang ti7 hit-e5 lau5 lin kap bit8 e5 toe7, tit-tioh8 hiong2-hok, lang5-giah8 ke-thi* kek8-ki5 choe7; chhin-chhiu*7 Ia5-ho5-hoa li2 liat8-choo2 e5 Siong7-te3 soo2 eng3-un2 li2 e5.
	4). I2-sek-liat8 ah, li2 tioh8 thia*;  Ia5-ho5-hoa lan2 e5 Siong7-te3, si7 tok8-it e5 Ia5-ho5-hoa;  5). li2 tioh8 chin7-sim, chin7-seng3, chin7-lat8, thia*3 Ia5-ho5-hoa li2 e5 Siong7-te3.  6). Goa2 kin-a2-jit8 soo2 beng7-leng7 li2 chiah e5 oe7, tioh8 ki3 ti7 li2 e5 sim;  7). ia7 tioh8 eng7 che khun5-khun5 ka3-si7 li2 e5 kia*2-ji5, bo5-lun7 li2 che7 ti7 chhu3-lai7 kia*5 ti7 loo7--nih, khun3 a2-si7 khi2-lai5, long2 tioh8 kang2-lun7;  8). ia7 tioh8 pak8 ti7 li2 e5 chhiu2 choe3 ki3-ho7, ti3 ti7 li2 nng7 lui2 bak8-chiu e5 tiong-ng choe3 ki3-liam7;  9). koh tioh8 sia2 ti7 li2 e5 chhu3 e5 mng5-khia7, i2-kip8 li2 e5 mng5.
	10). Ia5-ho5-hoa li2 e5 Siong7-te3 chhoa7 li2 jip8 I tui3 li2 e5 liat8-choo2, A-pek-lah8-han2, I2-sat, Nga2-kok, chiu3-choa7 beh hoo7 li2 e5 toe7;  ti7-hia u7 sia*5 toa7 koh sui2, m7-si7 li2 soo2 khi2-cho7 e5;  11). ia7 u7 chhu3 chek-chu7 moa2-moa2 e5 ho2-mih8, m7-si7 li2 soo2 chek-chu7 e5;  ia7 u7 khui-pian7 e5 chui2-chi*2, m7-si7 li2 soo2 khui e5; ia7 u7 phu5-to5-hng5, ka*-na2-chhiu7, m7-si7 li2 soo2 chai-cheng3 e5; li2 chiah8 kau3 pa2, hit-si5 li2 tioh8 kin2-sin7, bian2-tit li2 boe7-ki3-tit Ia5-ho5-hoa, chiu7-si7 chhoa7 li2 tui3 Ai-kip8 toe7, choe3 loo5-chai5 e5 ke, chhut-lai5 e5.  13). Li2 tioh8 keng3-ui3 Ia5-ho5-hoa li2 e5 Siong7-te3, hok8-sai7 I, chi2 I e5 mia5 chiu3-choa7;  14). m7-thang than3 pat8 e5 siong7-te3, chiu7-si7 lin2 si3-ui5 peh-si*3 hiah e5 siong7-te3.  15). In-ui7 ti7 lin2 tiong-kan e5 Ia5-ho5-hoa li2 e5 Siong7-te3, toan3-toan3 bo5 iong5-un2 eng7 pat8 e5 siong7-te3 phit-phoe3 I;  si7 kia*-liau2 Ia5-ho5-hoa li2 e5 Siong7-te3 toa7 siu7-khi3 li2, tui3 toe7-chiu*7 tu5-biat8 li2.
	16). Lin2 m7-thang chhi3 Ia5-ho5-hoa lin2 e5 Siong7-te3, chhin-chhiu*7 lin2 ti7 Ma2-sat chhi3 I chit8-iu*7.  17). Tioh8 ti3-i3 siu2 Ia5-ho5-hoa lin2 Siong7-te3 e5 kai3-beng7, kap I soo2 beng7-leng7 lin2 e5 cheng3-ku3, lut8-le7.  18). Ia5-ho5-hoa soo2 khoa*3-choe3 cheng3-tit8, choe3 ho2 e5, li2 tioh8 kia*5 i, hoo7 li2 thang hiong2-hok, koh thang jip8-khi3 tit-tioh8 Ia5-ho5-hoa tui3 li2 e5 liat8-choo2 soo2 chiu3-choa7 e5 ho2-toe7;  19). beh tui3 li2 e5 bin7-cheng5 koa*2-chhut li2 long2-chong2 e5 tui3-tek8 chiau3 Ia5-ho5-hoa soo2 kong2 e5.
	20). Chiong-lai5 li2 e5 kia*2 mng7 li2 kong2, Ia5-ho5-hoa lan2 e5 Siong7-te3 soo2 beng7-leng7 lin2 chiah e5 cheng3-ku3, lut8-le7, hoat-too7, si7 sim2-mih8 i3-su3 ah?  21). Li2 tioh8 ka7 li2 e5 kia*2 kong2, Cheng5 goan2 ti7 Ai-kip8 choe3 Hoat-lo2 e5 loo5-chai5, Ia5-ho5-hoa eng7 toa7 koan5-leng5 e5 chhiu2, chhoa7 goan2 chhut Ai-kip8.  22). Ia5-ho5-hoa ti7 goan2 e5 bak8-chiu-cheng5, eng7 toa7 koh li7-hai7 e5 sin5-jiah ki5-su7, kia*5 ti7 Ai-kip8 kap Hoat-lo2, i2-kip8 i e5 choan5-ke;  23). tui3 hia chhoa7 goan2 chhut-lai5, beh chhoa7 goan2 jip8-khi3, chiong I tui3 lan2 liat8-choo2 soo2 chiu3-choa7 e5 toe7 siu*2-su3 lan2.  24). Ia5-ho5-hoa beng7-leng7 lan2 kia*5 chiah-e5 it-chhe3 e5 lut8-le7, lai5 keng3-ui3 Ia5-ho5-hoa lan2 e5 Siong7-te3, hoo7 lan2 siong5-siong5 tit-tioh8 hok-khi3, tit-tioh8 I po2-choan5 lan2 e5 si*3-mia7, chhin-chhiu*7 kin-a2-jit8 e5 khoan2.  25). Lan2 na7 chiau3 Ia5-ho5-hoa lan2 e5 Siong7-te3 soo2 beng7-leng7-e5, ti7 I e5 bin7-cheng5 chiau3 I it-chhe3 e5 kai3-beng7 lai5 kia*5, che chiu7-si7 lan2 e5 gi7.

[7]	Ia5-ho5-hoa li2 e5 Siong7-te3 chhoa7 li2 jip8 li2 soo2 beh khi3 tit-tioh8 e5 toe7, tui3 li2 e5 bin7-cheng5 koa*2-chhut choe7-choe7 pang-kok, chiu7-si7 Hek lang5 Kek-ka-sat lang5, A-moo5-li7 lang5, Ka-lam5 lang5, Pi2-li7-se2 lang5, Hi-bi7 lang5, Ia5-poo3-su lang5, kiong7 chhit-kok, long2 pi2 li2 khah-toa7 khah-beng2;  2). Ia5-ho5-hoa li2 e5 Siong7-te3 chiong in kau-hu3 li2, hoo7 li2 phah-ia*5 i, hit-si5 li2 tioh8 it-chin7 biat8 in, m7-thang kap in lip8-iok, ia7 m7-thang lin5-bin2 in;  3). m7-thang kap in kiat-chhin, li2 e5 cha-boo2-kia*2 m7-thang ke3 hoo7 i e5 kia*2, ia7 m7-thang ka7 li2 e5 kia*2 chhoa7 i e5 cha-boo2-kia*2.  4). In-ui7 i beh hoo7 li2 e5 kia*2 oat8-tng2 bo5 te3 Goa2, khi3 hok8-sai7 pat8 e5 siong7-te3;  ti3-kau3 Ia5-ho5-hoa toa7 siu7-khi3 lin2, kin2-kin2 biat8 lin2.  5). Chong2-si7 lin2 tioh8 an2-ni khoan2-thai7 in;  thiah-hui2 in e5 che3-toa*5, phah-chhui3 in tiau-khek e5 thiau7, chho3 in e5 A-sai3-lim5, eng7 he2 sio in soo2 chng e5 ngoo2-siong7.  6). In-ui7 lin2 choe3 seng3-kiat e5 peh-si*3, kui ti7 Ia5-ho5-hoa li2 e5 Siong7-te3.  Ia5-ho5-hoa li2 e5 Siong7-te3 tui3 toe7-chiu*7 ban7 peh-si*3-tiong keng2 li2, tek8-piat8 choe3 I ka-ki7 e5 peh-si*3.  7). Ia5-ho5-hoa thia*3 lin2, keng2 lin2, m7-si7 in-ui7 lin2 e5 lang5-giah8 pi2 pat8-kok khah-choe7;  in-ui7 lin2 e5 lang5-giah8 si7 ban7-kok-tiong te7-it chio2-e5;  8). si7 in-ui7 Ia5-ho5-hoa thia*3 lin2, koh in-ui7 beh kia*5 I tui3 lin2 liat8-choo2 soo2 chiu3-choa7 e5, Ia5-ho5-hoa chiah eng7 toa7 koan5-leng5 e5 chhiu2 chhoa7 lin2 chhut-lai5, tui3 choe3 loo5-chai5 e5 ke kiu3-siok8 lin2, thoat-li7 Ai-kip8 ong5 Hoat-lo2 e5 chhiu2.  9). Soo2-i2 li2 tioh8 chai Ia5-ho5-hoa li2 e5 Siong7-te3, I si7 Siong7-te3, si7 sin5-sit8 e5 Siong7-te3, ui7-tioh8 thia*3 I siu2 I kai3-beng7 e5 lang5, kia*5 I e5 iok kap chu5-ai3, tit8-kau3 chheng-tai7.  10). Ki*3-na7 oan3-hun7 I e5 lang5, I beh tng-bin7 po3-eng3 lai5 biat8 in;  oan3-hun7 I e5 lang5, I beh tng-bin7 po3-eng3 i, bo5 beh ian5-chhian5.  11). Soo2-i2 li2 tioh8 chip-siu2 goa2 kin-a2-jit8 soo2 beng7-leng7 li2 e5 kai3-beng7, lut8-le7, hoat-too7, lai5 kia*5 i.
	12). Au7-lai5 lin2 na7 thia* chiah e5 hoat-too7, chip-siu2 lai5 kia*5 i, Ia5-ho5-hoa li2 e5 Siong7-te3 in-ui7 an2-ni beh ka7 li2 kia*5 I tui3 li2 e5 liat8-choo2 soo2 chiu3-choa7 e5 iok kap chu5-ai3.  13). I beh thia*3 li2, su3-hok li2, hoo7 li2 heng-ong7;  ia7 beh ti7 I tui3 li2 e5 liat8-choo2 chiu3-choa7 siu*2-su3 li2 e5 toe7, su3-hok li2 e5 thai soo2-si*-e5, li2 e5 toe7 soo2-chhut-e5, kap li2 e5 ngoo2-kok, li2 e5 chiu2, li2 e5 iu5, i2-kip8 li2 e5 gu5-a2, kap li2 e5 iu*5-a2-kia*2.  14). Li2 beh tit-tioh8 su3-hok ia*5-ke3 ban7 peh-si*3;  lin2 tiong-kan e5 lam5-lu2 bo5 chit8-e5 boe7 seng-iong2;  lin2 tiong-kan e5 cheng-si* bo5 chit8-chiah boe7 si*-thoa*3.  15). Ia5-ho5-hoa beh hoo7 it-chhe3 e5 pi*-cheng3 li7-khui li2;  li2 soo2 chai Ai-kip8 tak8-iu*7 e5 phai*2 cheng3-thau5, I bo5 hoo7 li2 tu2-tioh8 chit8-hang7;  si7 beh hoo7 it-chhe3 oan3-hun7 li2 e5 lang5 tu2-tioh8.  16). Ia5-ho5-hoa li2 e5 Siong7-te3 soo2 beh kau-hu3 li2 e5 peh-si*3, li2 tioh8 long2 biat8 in;  li2 e5 bak8-chiu m7-thang kho2-lin5 in, li2 ia7 m7-thang hok8-sai7 in e5 siong7-te3;  in-ui7 che beh choe3 hai7 li2 e5 lo5-bang7.
	17). Li2 na7 sim-lai7 siu*7 kong2, Chiah e5 kok pi2 goa2 khah-toa7, goa2 thai2-tho2 oe7 koa*2-tiok8 in ah?  18). Li2 m7-bian2 kia* in;  tek-khak tioh8 ki3-tit Ia5-ho5-hoa li2 e5 Siong7-te3 ng3 Hoat-lo2 kap Ai-kip8 choan5-toe7 soo2 kia*5 e5 su7;  19). chiu7-si7 li2 chhin-bak8 khoa*3-ki*3 e5 toa7 chhi3-lian7, sin5-jiah, ki5-su7, kap toa7 koan5-leng5 e5 chhiu2, kap chhun-chhut-lai5 e5 chhiu2-kut, long2 si7 Ia5-ho5-hoa li2 e5 Siong7-te3 soo2 eng7 lai5 chhoa7 li2 chhut--e5;  Ia5-ho5-hoa li2 e5 Siong7-te3 ia7 beh an2-ni kia*5 ti7 li2 soo2 kia* it-chhe3 e5 peh-si*3.  20). Koh Ia5-ho5-hoa li2 e5 Siong7-te3 beh chhe toa7 chiah phang, pe--kau3 in tiong-kan, tit8-kau3 in soo2 chhun lai5 siam2-bih-e5, biat8 ti7 li2 e5 bin7-cheng5.  21). Li2 m7-bian2 kia* in;  in-ui7 Ia5-ho5-hoa li2 e5 Siong7-te3 si7 toa7 koh thang kia* e5 Siong7-te3, ti7 lin2 tiong-kan.  22). Ia5-ho5-hoa li2 e5 Siong7-te3 beh ti7 li2 e5 bin7-cheng5 chiam7-chiam7 tu5-biat8 chiah e5 kok;  li2 m7-thang kin2-kin2 biat8 i kau3-chin7, kia*-liau2 ia2-siu3 ke-thi* choe7-choe7 lai5 hai7 li2.  23). Ia5-ho5-hoa li2 e5 Siong7-te3 beh chiong in kau-hu3 li2, hoo7 in toa7-kia* jiau2-loan7, tit8-kau3 in biat8-bo5;  24). koh beh eng7 in hiah e5 ong5 kau ti7 li2 e5 chhiu2, li2 beh tu5-biat8 in e5 mia5 ti7 thi*-e7;  tek-khak bo5 chit8-lang5 oe7 khia7 ti7 li2 e5 bin7-cheng5, tit8-kau3 li2 biat8-bo5 in.  25). In soo2 tiau-khek in e5 siong7-te3 e5 siong7, lin2 tioh8 eng7 he2 sio i;  i e5 sin-chiu*7 e5 kim-gun5 li2 m7-thang tham, ia7 m7-thang theh8 i choe3 ka-ki7-e5;  kia*-liau2 li2 ui7 chit-e5 ham7-loh8 lo5-bang7;  in-ui7 che si7 Ia5-ho5-hoa li2 e5 Siong7-te3 soo2 iam3-oo*3-e5 .  26). Ki*3-na7 thang iam3-oo*3 e5 mih8, li2 m7-thang toa3-jip8 li2 e5 chhu3, kia*-liau2 li2 ia7 chia*5-choe3 thang chiu3-choo2--e5, kap hiah e5 mih8 chit8-iu*7;  li2 tioh8 kek8-ki5 thong3-hun7, kek8-ki5 iam3-oo*3;  in-ui7 si7 thang chiu3-choo2--e5.

[8]	Goa2 kin-a2-jit8 soo2 beng7-leng7 li2 it-chhe3 e5 kai3-beng7, lin2 tioh8 chip-siu2 lai5 kia*5 i, hoo7 lin2 thang oah8, lang5-giah8 ke-thi* choe7-choe7, thang jip8-khi3 tit-tioh8 Ia5-ho5-hoa tui3 lin2 e5 liat8-choo2 soo2 chiu3-choa7 eng3-un2 e5 toe7.  2). Li2 ia7 tioh8 ki3-tit Ia5-ho5-hoa li2 e5 Siong7-te3 chi2 si3-chap8 ni5 chhoa7 li2 ti7 khong3-ia2 e5 loo7, si7 beh hoo7 li2 khiam-pi lai5 chhi3-giam7 li2, beh chai li2 e5 sim-lai7 chai*2-iu*7, kheng2 siu2 I e5 kai3-beng7 a2-bo5.  3). I hoo7 li2 khiam-pi, hoo7 li2 iau-go7, eng7 li2 soo2 m7-bat, li2 e5 liat8-choo2 ia7 m7-bat, e5 ma2-na2 iu*2-chhi7 li2;  hoo7 li2 chai lang5 m7-si7 kan-ta oa2-kho3 pia*2 lai5 oah8, lang5 si7 oa2-kho3 Ia5-ho5-hoa chhui3 soo2 kong2 it-chhe3 e5 oe7 lai5 oah8.  4). Chi2 si3-chap8 ni5 li2 e5 sa*-khoo3 bo5 phoa3, li2 e5 kha ia7 bo5 phong3-pha7.  5). Li2 e5 sim tioh8 chai, Ia5-ho5-hoa li2 e5 Siong7-te3 kau3-tok li2, chhin-chhiu*7 lang5 kau3-tok i e5 kia*2 chit8-iu*7;  6). koh li2 tioh8 chip-siu2 Ia5-ho5-hoa li2 e5 Siong7-te3 e5 kai3-beng7, lai5 kia*5 I e5 to7-loo7, lai5 keng3-ui3 I.  7). In-ui7 Ia5-ho5-hoa li2 e5 Siong7-te3 chhoa7 li2 jip8 hit e5 sui2 e5 toe7;  hit e5 toe7 u7 khoe, u7 chui2-choa*5, u7 chhim-ian, tui3 soa*-kok kap soa* lau5--chhut-lai5;  8). si7 chhut sio2-beh8, toa7-beh8, phu5-to5-chhiu7, bu5-hoa-ko2-chhiu7, siah8-liu5-chhiu7 e5 toe7, ia7 chhut ka*-na2-chhiu7 kap bit8 e5 toe7.  9). Li2 ti7 hit soo2-chai7 chiah8 mih8 chhiong-chiok, ti7-hia li2 ia7 bo5 khiam3 chit8-hang7;  hit soo2-chai7 e5 chioh8-thau5 si7 thih, ti7 i e5 soa* thang kut8 tang5;  10). li2 beh chiah8 kau3 pa2, chiu7 ui7-tioh8 I soo2 siu*2-su3 li2 e5 sui2 toe7, lai5 o-lo2 Ia5-ho5-hoa li2 e5 Siong7-te3.  11). Li2 tioh8 kin2-sin7, bian2-tit li2 boe7-ki3-tit Ia5-ho5-hoa li2 e5 Siong7-te3, bo5 siu2 I e5 kai3-beng7, hoat-too7, lut8-le7, chiu7-si7 goa2 kin-a2-jit8 soo2 beng7-leng7 li2 e5;  12). kia*-liau2 li2 i2-keng chiah8-pa2, i2-keng khi2 sui2 e5 chhu3 lai5 khia7-khi2;  13). li2 e5 gu5 iu*5 ke-thi*, li2 e5 kim-gun5 ke-thi*, li2 soo2-u7-e5 long2 ke-thi*,  14). hit-si5 li2 e5 sim chu7-ko, boe7-ki3-tit Ia5-ho5-hoa li2 e5 Siong7-te3, chiu7-si7 chhoa7 li2 tui3 Ai-kip8 toe7, choe3 loo5-chai5 e5 ke, chhut-lai5 e5.  15). I chhoa7 li2 keng-ke3 hit e5 toa7 koh thang kia* e5 khong3-ia2, hia u7 he2-choa5, giat-a2-thang5, ta-so3 bo5 chui2 e5 toe7;  I bat ui5-tioh8 li2 hoo7 chui2 tui3 teng7 e5 chioh8-poa*5 lau5--chhut-lai5.  16). Koh ti7 khong3-ia2, chiong li2 e5 liat8-choo2 soo2 m7-bat e5 ma2-na2 iu*2-chhi7 li2, si7 beh hoo7 li2 khiam-pi, chhi3-giam7 li2, hoo7 li2 kau3-be2 tit-tioh8 hok-khi3;  17). kia*-liau2 li2 sim-lai7 siu*7 kong2, Tit-tioh8 chit e5 toa7 e5 ki-giap8 si7 tui3 goa2 e5 khui3-lat8, goa2 e5 chhiu2 e5 leng5-lek8.  18). Chong2-si7 li2 tioh8 ki3-tit Ia5-ho5-hoa li2 e5 Siong7-te3;  in-ui7 li2 tit-tioh8 toa7 ki-giap8 e5 khui3-lat8, si7 I hoo7 li2, beh chia*5 I soo2 tui3 li2 e5 liat8-choo2 chiu3-choa7 e5 iok, chhin-chhiu*7 kin-a2-jit8 e5 khoan2.  19). Chiong-lai5 li2 na7 boe7-ki3-tit Ia5-ho5-hoa li2 e5 Siong7-te3 than3 pat8 e5 siong7-te3 hok8-sai7 i, keng3-pai3 i, goa2 kin-a2-jit8 giam5-giam5 keng2-kai3 lin2, lin2 tek-khak biat8-bo5.  20). Ia5-ho5-hoa ti7 lin2 e5 bin7-cheng5 soo2 biat8-bo5 hiah e5 kok, lin2 ia7 beh an2-ni biat8-bo5;  in-ui7 lin2 m7 thia*-than3 Ia5-ho5-hoa lin2 Siong7-te3 e5 oe7.

[9]	I2-sek-liat8 ah, tioh8 thia*;  li2 kin-a2-jit8 beh ke3 Iok-tan3, jip8-khi3 seng5-chiap hiah e5 pi2 li2 khah-toa7, khah-beng2 e5 kok, tit-tioh8 khoah-toa7 koh kian-koo3 kau3 tu2-thi* e5 sia*5;  2). hit e5 peh-si*3, toa7 koh lo3, si7 A-lap8 e5 chok8, lin2 soo2 chai e5, ia7 bat thia*-ki*3 u7 lang5 chi2 in kong2, Chi7-chui7 ti7 A-lap8 chok8 e5 bin7-cheng5 khia7-oe7-tiau5 ah?  3). Kin-a2-jit8 li2 tioh8 chai, Ia5-ho5-hoa li2 e5 Siong7-te3 choe3 li2 e5 thau5-cheng5 ke3-khi3, chhin-chhiu*7 liat8-liat8 e5 he2;  I beh biat8-bo5 in, hoo7 in toa7-toa7 thai5-su ti7 lin2 e5 bin7-cheng5;  lin2 tioh8 koa*2 in chhut, hoo7 in kin2-kin2 biat8-bo5, chiau3 Ia5-ho5-hoa soo2 tui3 lin2 kong2 e5.  4). Ia5-ho5-hoa li2 e5 Siong7-te3 tui3 li2 e5 bin7-cheng5 koa*2-chhut in liau2-au7, li2 sim-lai7 m7-thang siu*7 kong2, Ia5-ho5-hoa chhoa7 goa2 jip8-lai5 seng5-chiap chit e5 toe7 si7 in-ui7 goa2 e5 gi7;  ki5-sit8 Ia5-ho5-hoa si7 ui7-tioh8 hiah e5 kok e5 phai*2, chiah tui3 li2 e5 bin7-cheng5 koa*2 in chhut.  5). Li2 jip8-khi3 seng5-chiap in e5 toe7, peng7 m7-si7 in-ui7 li2 e5 gi7, ia7 m7-si7 in-ui7 li2 e5 sim cheng3-tit8;  chiu7-si7 in-ui7 chiah e5 kok e5 phai*2, Ia5-ho5-hoa li2 e5 Siong7-te3 chiah tui3 li2 e5 bin7-cheng5 koa*2 in chhut-khi3;  koh in-ui7 Ia5-ho5-hoa beh kian-koo3 I tui3 li2 e5 liat8-choo2 A-pek-lah8-han2, I2-sat, Nga2-kok, soo2 chiu3-choa7 e5 oe7.  6). Li2 tioh8 chai, Ia5-ho5-hoa li2 e5 Siong7-te3 eng7 sui2 e5 toe7 siu*2-su3 lin2 choe3-giap8, m7-si7 in-ui7 li2 e5 gi7, in-ui7 li2 si7 am7-kun2 ngi7 e5 peh-si*3.  7). Li2 tioh8 ki3-tit, m7-thang boe7-ki3-tit, li2 ti7 khong3-ia2 jia2-tioh8 Ia5-ho5-hoa li2 e5 Siong7-te3 e5 siu7-khi3;  tui3 lin2 chhut Ai-kip8 toe7 hit-jit8, kau3 lin2 lai5 kau3 chit e5 soo2-chai7, lin2 siong5-siong5 poe7-gek8 Ia5-ho5-hoa.  8). Lin2 ti7 Ho5-liat8 soa* koh jia2 Ia5-ho5-hoa siu7-khi3, ti3-kau3 Ia5-ho5-hoa siu7-khi3 lin2, beh biat8-bo5 lin2.  9). Tng-si5 goa2 chiu*7-soa*, beh nia2-siu7 chioh8-pi, chiu7-si7 Ia5-ho5-hoa kap lin2 lip8-iok e5 pi;  hit-si5 goa2 tiam3 ti7 soa*--nih si3-chap8 jit8 si3-chap8 mi5, bo5 chiah8-pia*2, bo5 lim-chui2.  10). Ia5-ho5-hoa eng7 nng7 te3 chioh8-pi kau-tai3 goa2, si7 Siong7-te3 eng7 chng2-thau5-a2 sia2 e5;  hi2 teng2-bin7 soo2 sia2 e5, si7 chiau3 Ia5-ho5-hoa ti7 toa7-hoe7 e5 jit8, ti7 soa*-teng2, ti7 he2-tiong, tui3 lin2 soo2 kong2 it-chhe3 e5 oe7.  11). Si3-chap8 jit8 si3-chap8 mi5 liau2-au7, Ia5-ho5-hoa eng7 hit nng7 te3 chioh8-pi, chiu7-si7 iok-pi, kau-tai3 goa2.  12). Ia5-ho5-hoa tui3 goa2 kong2, Li2 khi2-lai5, kin2-kin2 tui3 chia loh8-khi3;  in-ui7 li2 e5 peh-si*3, li2 tui3 Ai-kip8 chhoa7-chhut--lai5 e5, i2-keng pai7-hoai7 ka-ki7;  in khoai3-khoai3 phian-oai Goa2 soo2 beng7-leng7 e5 loo7;  in-ui7 in ui7 ka-ki7 chu3 chit8 sian ngoo2-siong7.  13). Ia5-ho5-hoa koh hoan-hu3 goa2 kong2, Goa2 khoa*3 chit e5 peh-si*3, khoa*3 ah, si7 am7-kun2 ngi7 e5 peh-si*3.  14). Li2 chhut-chai7 Goa2, Goa2 beh biat8 in, tui3 thi*-e7 chhat-biat8 in e5 mia5;  Goa2 beh hoo7 li2 chia*5-choe3 chit8-kok pi2 in khah-kiong5 khah-toa7.  15). Goa2 chiu7 oat8-tng2-sin loh8-soa*, soa* hoo7 he2 sio-toh8, nng7 te3 iok-pi ti7 goa2 nng7 ki chhiu2--nih;  16). goa2 chit8-e7 khoa*3, lin2 i2-keng tek-choe7 Ia5-ho5-hoa lin2 e5 Siong7-te3, ui7 ka-ki7 chu3 chit8 chiah gu5-a2, kin2-kin2 oai-chhoah8 Ia5-ho5-hoa soo2 beng7-leng7 lin2 e5 loo7.  17). Goa2 eng7 hit nng7 te3 pi tui3 goa2 e5 siang-chhiu2 hiat--loh8-khi3, phah-chih8 ti7 lin2 e5 bak8-chiu-cheng5.  18). Goa2 phak ti7 Ia5-ho5-hoa e5 bin7-cheng5, chhin-chhiu*7 cheng5 e5 khoan2, si3-chap8 jit8 si3-chap8 mi5, bo5 chiah8-pia*2, bo5 lim-chui2;  in-ui7 lin2 soo2 hoan7 it-chhe3 e5 choe7, kia*5 Ia5-ho5-hoa khoa*3-choe3 phai*2 e5 su7, jia2 I e5 siu7-khi3.  19). Hit-si5 Ia5-ho5-hoa toa7 m7 kam-goan7, siu7-khi3 lin2, goa2 chiu7 chin kia*, in-ui7 I siu7-khi3 beh biat8 lin2;  chong2-si7 hit-pai2 Ia5-ho5-hoa koh thia* goa2.  20). Ia5-ho5-hoa ia7 siu7-khi3 A-lun5, beh biat8 i,  siang5 hit-si5 goa2 ia7 thoe3 A-lun5 ki5-to2.  21). Hit-si5 goa2 eng7 lin2 hoan7-choe7 e5 mih8, chiu7-si7 lin2 soo2 chu3 e5 gu5-a2, eng7 he2 sio i, koh tui5 i, geng2 kau3 iu3-iu3, iu3 kau3 chhin-chhiu*7 thoo5-hun2;  goa2 eng7 chit e5 thoo5-hun2 ia7 ti7 tui3 soa*-teng2 lau5--loh8-lai5 e5 khoe.
	22). Lin2 ia7 ti7 Tha-pi7-lah8, ti7 Ma2-sat, ti7 Ki-phok-lo5-hap-tha-oa2, koh kek-khi2 Ia5-ho5-hoa e5 siu7-khi3.  23). Ia5-ho5-hoa chhe lin2 li7-khui Ka-te-su Pa-ni5-a kong2, Lin2 chiu*7-khi3 seng5-chiap8 Goa2 soo2 siu*2-su3 lin2 e5 toe7;  hit-si5 lin2 ui5-poe7 Ia5-ho5-hoa lin2 Siong7-te3 e5 beng7-leng7, m7-sin3 I, ia7 m7 thia* I e5 oe7.  24). Tui3 goa2 bat lin2 e5 jit8, lin2 siong5-siong5 poe7-gek8 Ia5-ho5-hoa.
	25). Goa2 in-ui7 Ia5-ho5-hoa kong2 beh biat8 lin2, chiu7 phak ti7 Ia5-ho5-hoa e5 bin7-cheng5, phak-teh si3-chap8 jit8 si3-chap8 mi5.  26). Goa2 ki5-to2 Ia5-ho5-hoa kong2, Chu2 Ia5-ho5-hoa ah, kiu5 Li2 boh8-tit biat8-bo5 Li2 e5 peh-si*3, Li2 e5 san2-giap8, chiu7-si7 Li2 eng7 toa7 khui3-lat8 siok8-hoe5 e5, eng7 toa7 koan5-leng5 e5 chhiu2 chhoa7-chhut Ai-kip8 e5;  27). kiu5 Li2 tioh8 ki3-tit Li2 e5 loo5-pok8 A-pek-lah8-han2, I2-sat, Nga2-kok;  boh8-tit ki3-liam7 chit e5 peh-si*3 e5 ngi7-sim kap in e5 phai*2, in e5 choe7;  28). kia*-liau2 Li2 chhoa7 goan2 chhut-lai5 hit soo2-chai7 e5 lang5 kong2,  Ia5-ho5-hoa in-ui7 boe7-oe7 chhoa7 in jip8 I soo2 eng3-un2 in e5 toe7, koh oan3-hun7 in, soo2-i2 chhoa7 in chhut-khi3, beh biat8 in ti7 khong3-ia2.  29). M7-ku2 in si7 Li2 e5 peh-si*3, Li2 e5 san2-giap8, si7 Li2 eng7 Li2 e5 toa7 koan5-leng5, eng7 Li2 chhun--chhut-lai5 e5 chhiu2, soo2 chhoa7-chhut-lai5 e5.

[10]	Hit-si5 Ia5-ho5-hoa ka7 goa2 kong2, Li2 tioh8 phah nng7 te3 chioh8-pi, chhin-chhiu*7 cheng5 e5 khoan2, chiu*7-soa* lai5 Goa2 chia;  koh tioh8 choe3 chit8 e5 chha5 e5 kui7.  2). Li2 cheng5 soo2 phah-chih8 hiah e5 pi, hit teng2-bin7 e5 oe7, Goa2 beh sia2 ti7 chiah e5 pi e5 teng2-bin7;  li2 tioh8 he7 in ti7 kui7-lai7.  3). Goa2 chiu7 eng7 cho7-kiap-chha5 choe3 chit8 e5 kui7, koh phah nng7-te3 chioh8-pi chhin-chhiu*7 cheng5 e5 khoan2;  goa2 chhin-chhiu2 theh8 chi2 nng7-te3 pi chiu*7-soa*.  4). Ia5-ho5-hoa chiong I ti7 toa7-hoe7 e5 jit8, ti7 soa*-teng2, tui3 he2-tiong ka7 li2 kong2 e5 chap8-kai3, chiau3 cheng5 soo2 sia2 e5 khoan2, sia2 ti7 hiah e5 pi--nih;  Ia5-ho5-hoa chiu7 chiong hiah-e5 kau-tai3 goa2.  5). Goa2 oat8-tng2-sin loh8-soa*, chiong hiah e5 pi he7 ti7 goa2 soo2 choe3 e5 kui7, chiau3 Ia5-ho5-hoa e5 beng7-leng7;  kau3-ta* iau2 ti7-hia.  6). (I2-sek-liat8 lang5 tui3 Pi2-lo5-pi2-ni5-a-kan khi2-sin, kau3 Moo5-se-lah8;  A-lun5 si2 ti7-hia, chiu7 bai5-chong3 ti7-hia;  i e5 kia*2 I2-li-a-sat soa3-chiap i tam-tng che3-si e5 chit.  7). In tui3 hia khi2-sin, kau3 Kok-ko-tai7, koh tui3 Kok-ko-tai7 kau3 Iok-pa-tha, chiu7-si7 u7 khoe-chui2 e5 toe7;  8). hit-si5 Ia5-ho5-hoa hun-piat Li7-bi7 chi-phai3, kng Ia5-ho5-hoa e5 iok-kui7, khia7 ti7 Ia5-ho5-hoa e5 bin7-cheng5 lai5 hok8-sai7 I, hong7 I e5 mia5 lai5 chiok-hok, kau3 kin-a2-jit8;  9). soo2-i2 Li7-bi7 ti7 i e5 hia*-ti7-tiong bo5-hun7 bo5-giap8, Ia5-ho5-hoa si7 i e5 san2-giap8, chiau3 Ia5-ho5-hoa li2 e5 Siong7-te3 soo2 tui3 i kong2 e5.)  10). Goa2 koh chhin-chhiu*7 thau5-pai2 tiam3 ti7 soa*-teng2 si3-chap8 jit8 si3-chap8 mi5;  hit-pai2 Ia5-ho5-hoa ia7 thia* goa2, Ia5-ho5-hoa m7-kam biat8 li2.  11). Ia5-ho5-hoa ka7 goa2 kong2, Li2 khi2-lai5 choe3-thau5 kia*5 ti7 peh-si*3 e5 bin7-cheng5, hoo7 in jip8-khi3 seng5-chiap Goa2 soo2 tui3 in e5 liat8-choo2 chiu3-choa7 beh hoo7 in e5 toe7.
	12). I2-sek-liat8 ah, ta* Ia5-ho5-hoa li2 e5 Siong7-te3 ai3 li2 sim2-mih8 ah?  Kiam2-m7-si7 tok8-tok8 ai3 li2 keng3-ui3 Ia5-ho5-hoa li2 e5 Siong7-te3, kia*5 I it-chhe3 e5 to7-loo7, thia*3 I, chin7-sim chin7-seng3 hok8-sai7 Ia5-ho5-hoa li2 e5 Siong7-te3;  13). siu2 Ia5-ho5-hoa chiah e5 kai3-beng7, kap I e5 lut8-le7, chiu7-si7 goa2 kin-a2-jit8 soo2 beng7-leng7 li2 e5, ui7-tioh8 beh hoo7 li2 tit-tioh8 hok-khi3 mah?  14). Khoa*3 ah, thi* kap chiah e5 thi* e5 thi*, toe7 kap toe7-chiu*7 soo2-u7-e5, long2 siok8 Ia5-ho5-hoa li2 e5 Siong7-te3.  15). Ia5-ho5-hoa tok8-tok8 hoa*-hi2 li2 e5 liat8-choo2, thia*3 in, keng2 in e5 hoo7-e3 ti7 ban7 peh-si*3 tiong, chiu7-si7 lin2 chiah-e5, chhin-chhiu*7 kin-a2-jit8 chiu7-si7.  16). Soo2-i2 lin2 tioh8 ka7 lin2 e5 sim kia*5 kat-le2, m7-thang ngi7 lin2 e5 am7-kun2.  17). In-ui7 Ia5-ho5-hoa lin2 e5 Siong7-te3, I si7 chiah e5 siong7-te3 e5 Siong7-te3, chiah e5 chu2 e5 Chu2.  I si7 chi3-toa7 e5 Siong7-te3, u7 leng5-lek8 koh thang kia*-ui3-e5;  bo5 eng7 goa7-mau7 chhu2--lang5, ia7 bo5 siu7 poo3-loo7.  18). I ui7-tioh8 koo-ji5 kap koa*2-hu7 phoa*3-toan3;  koh thia*3 chhut-goa7 lang5, hoo7 i chiah8-chheng7;  19). soo2-i2 lin2 tioh8 thia*3 chhut-goa7 lang5, in-ui7 lin2 ia7 bat chhut-goa7 ti7 Ai-kip8 toe7.  20). Li2 tioh8 keng3-ui3 Ia5-ho5-hoa li2 e5 Siong7-te3, hok8-sai7 I, kiat-lian5 I, ki2 I e5 mia5 lai5 chiu3-choa7.  21). I si7 li2 soo2 o-lo2 e5, si7 li2 e5 Siong7-te3, ui7-tioh8 li2 choe3 hit e5 toa7 koh thang kia* e5 su7, si7 li2 chhin-bak8 soo2 khoa*3-ki*3-e5.  22). Li2 e5 liat8-choo2 chhit-chap8 lang5 loh8 Ai-kip8, ta* Ia5-ho5-hoa li2 e5 Siong7-te3 hoo7 li2 chhin-chhiu*7 thi*-teng2 e5 chhi* hiah--nih choe7.

[11]	Soo2-i2 li2 tioh8 thia*3 Ia5-ho5-hoa li2 e5 Siong7-te3, siong5-siong5 siu2 I soo2 hoan-hu3 li2 siu2 e5, kap I e5 lut8-le7, hoat-too7, kai3-beng7.  2). Lin2 kin-a2-jit8 tioh8 chai, in-ui7 goa2 m7-si7 kap lin2 e5 kia*2-ji5 kong2, in m7-chai, ia7 bo5 khoa*3-ki*3 Ia5-ho5-hoa lin2 Siong7-te3 e5 kau3-tok, ui-giam5, toa7 koan5-leng5 e5 chhiu2, kap chhun-chhut e5 chhiu2-kut;  3). i2-kip8 I e5 sin5-jiah, I e5 soo2 choe3, ki*3-na7 ti7 Ai-kip8 tiong tui3 Ai-kip8 ong5 Hoat-lo2, kap i e5 choan5-toe7, soo2 kia*5 e5;  4). ia7 I chai*2-iu*7 khoan2-thai7 Ai-kip8 e5 kun-peng, kap in e5 be2, in e5 chhia;  in tui-jip lin2 e5 si5, Ia5-ho5-hoa chai*2-iu*7 hoo7 Ang5-hai2 e5 chui2 im--in, biat8-bo5 in kau3 kin-a2-jit8;  5). koh I ti7 khong3-ia2 chai*2-iu*7 khoan2-thai7 lin2, kau3 lin2 lai5 chit e5 soo2-chai7;  6). koh I chai*2-iu*7 khoan2-thai7 Liu5-pian7 e5 kia*2-sun I2-li7-ap e5 kia*2, Tai7-tan, A-pi2-lan5;  toe7 chai*2-iu*7 ti7 I2-sek-liat8 lang5 e5 tiong-kan khui-chhui3 thun in, kap in e5 ke-koan3, i2-kip8 in e5 poo3-pi*5, kap it-chhe3 kun-te3 in e5 oah8-mih8;  7). chi2-u7 lin2 chhin-bak8 khoa*3-ki*3 Ia5-ho5-hoa soo2 choe3 it-chhe3 e5 toa7-su7.  8). Soo2-i2 lin2 tioh8 siu2 goa2 kin-a2-jit8 soo2 beng7-leng7 it-chhe3 e5 kai3-beng7, hoo7 lin2 chong3-ta*2, oe7 jip8-khi3 seng5-chiap lin2 soo2 beh ke3-khi3 seng5-chiap e5 toe7;  9). ia7 hoo7 lin2 e5 jit8-chi2 ku2-tng5 ti7 Ia5-ho5-hoa soo2 kap lin2 e5 liat8-choo2 chiu3-choa7 siu*2-su3 in kap in e5 hoo7-e3 e5 toe7, chiu7-si7 hit-ho7 lau5 lin kap bit8 e5 toe7.  10). In-ui7 li2 beh jip8-khi3 seng5-chiap e5 toe7, m7-si7 chhin-chhiu*7 lin2 chhut-lai5 e5 Ai-kip8 toe7, li2 ti7-hia ia7-cheng2, eng7 kha tah8 lai5 koan3-ak, chhin-chhiu*7 chhai3-hng5;  11). tok8-tok8 lin2 soo2 beh jip8-khi3 seng5-chiap e5 toe7, chiu7-si7 u7 soa*, u7 soa*-kok, lai5 seng5-siu7 thi* e5 hoo7-chui2 e5 toe7;  12). si7 Ia5-ho5-hoa li2 Siong7-te3 soo2 koan3-koo3 e5 toe7, tui3 ni5-thau5 kau3 ni5-be2;  Ia5-ho5-hoa li2 Siong7-te3 e5 bak8-chiu siong5-siong5 khoa*3 i.
	13). Lin2 na7 liu5-sim thia*-than3 goa2 e5 kai3-beng7, chiu7-si7 goa2 kin-a2-jit8 soo2 beng7-leng7 lin2 e5, thia*3 Ia5-ho5-hoa lin2 e5 Siong7-te3, chin7-sim chin7-seng3 hok8-sai7 I,  14). chiu7 Goa2 beh chiau3-si5 loh8 li2 e5 toe7 soo2 khiam3-eng7 e5 hoo7, chiu7-si7 cheng5 e5 hoo7, au7 e5 hoo7, hoo7 li2 thang siu-seng5 li2 e5 goo7-kak, li2 e5 chiu2, li2 e5 iu5;  15). ia7 hoo7 li2 e5 chhan5-ia2 hoat-chhau2, chhi7 li2 e5 cheng-si*, li2 ia7 beh tit-tioh8 pa2-chiok.  16). Lin2 tioh8 ka-ki7 kin2-sin7, bian2-tit lin2 e5 sim siu7 be5, ti3-kau3 lin2 oai-chhoah8, khi3 hok8-sai7 pat8 e5 siong7-te3, lai5 keng3-pai3 i;  17). ti3-kau3 Ia5-ho5-hoa toa7 siu7-khi3 lin2, hoo7 thi* koai*-bat8 bo5 loh8 hoo7, toe7 ia7 bo5 chhut-san2;  lin2 chiu7 ti7 Ia5-ho5-hoa soo2 siu*2-su3 lin2 e5 sui2 toe7 kin2-kin2 biat8-bo5.  18). Soo2-i2 lin2 tioh8 eng7 goa2 chiah e5 oe7 ki3 ti7 lin2 e5 sim, lin2 e5 nau2;  ia7 tioh8 pak8 ti7 lin2 e5 chhiu2 choe3 ki3-ho7, ti3 ti7 lin2 nng7 lui2 bak8-chiu e5 tiong-ng choe3 ki3-liam7;  19). ia7 tioh8 eng7 che ka3-si7 lin2 e5 kia*2-ji5, bo5-lun7 li2 che7 ti7 chhu3-lai7, kia*5 ti7 loo7--nih, khun3 a2-si7 khi2-lai5, long2 tioh8 kang2-lun7;  20). koh tioh8 sia2 ti7 li2 e5 chhu3 e5 mng5-khia7, i2-kip8 li2 e5 mng5;  21). hoo7 lin2 e5 jit8-chi2, kap lin2 e5 kia*2-sun e5 jit8-chi2, ti7 Ia5-ho5-hoa tui3 lin2 e5 liat8-choo2 chiu3-choa7 siu*2-su3 in e5 toe7, tit-tioh8 ke-thi* choe7-choe7, chhin-chhiu*7 thi* kham3-toe7 e5 jit8 hiah ku2.  22). Lin2 na7 chu3-i3 chip-siu2 goa2 soo2 beng7-leng7 lin2 it-chhe3 e5 kai3-beng7, lai5 kia*5 i, thia*3 Ia5-ho5-hoa lin2 e5 Siong7-te3, kia*5 I it-chhe3 e5 loo7, kiat-lian5 ti7 I,  23). Ia5-ho5-hoa chiu7 beh tui3 lin2 bin7-cheng5 koa*2-chhut che it-chhe3 e5 kok, lin2 ia7 beh tit-tioh8 pi2 lin2 khah-toa7 khah-kiong5 e5 kok.  24). Ki*3-na7 lin2 e5 kha-chiu*2 soo2 tah8 e5 toe7, long2 beh kui hoo7 lin2, tui3 khong3-ia2 kap Li7-pa-lun3, tui3 hit e5 ho5, chiu7-si7 Pek-lah8 ho5, kau3 sai-peng5 e5 hai2, long2 beh choe3 lin2 e5 keng2-kai3;  25). beh bo5 chit8-lang5 oe7 khia7-tiau5 ti7 lin2 e5 bin7-cheng5;  Ia5-ho5-hoa lin2 e5 Siong7-te3 beh hoo7 lin2 soo2 tah8 e5 choan5-toe7 long2 kia* lin2, lun2 lin2, chiau3 I soo2 tui3 lin2 kong2 e5.
	26). Khoa*3 ah, goa2 kin-a2-jit8 chiong chiok-hok kap chiu3-choo2 pai5 ti7 lin2 e5 bin7-cheng5;  27). lin2 na7 than3 Ia5-ho5-hoa lin2 Siong7-te3 e5 kai3-beng7, goa2 kin-a2-jit8 soo2 beng7-leng7 lin2 e5, chiu7-si7 chiok-hok;  28). lin2 na7 m7-than3 Ia5-ho5-hoa lin2 Siong7-te3 e5 kai3-beng7, oai-chhoah8 goa2 kin-a2-jit8 soo2 beng7-leng7 lin2 e5 loo7, khi3 than3 pat8 e5 siong7-te3, lin2 peng5-soo3 soo2 m7-bat e5, chiu7-si7 chiu3-choo2.
	29). Chiong-lai5 Ia5-ho5-hoa li2 e5 Siong7-te3 chhoa7 li2 kau3 li2 soo2 beh jip8-khi3 seng5-chiap e5 toe7, li2 tioh8 he7 hit e5 chiok-hok ti7 Ki-li7-sim soa*, he7 hit e5 chiu3-choo2 ti7 I2-pa-loo7 soa*.  30). Chit nng7 e5 soa* kiam2-m7-si7 ti7 Iok-tan3 ho5 hit-peng5, jit8-loh8 e5 loo7 e5 au7-bin7, ti7 khia7-khi2 A-lah8-pa e5 Ka-lam5 lang5 e5 toe7, kap Kiat-kah sa*-tui3, oa2-kun7 Moo5-li7 siong7-chhiu7 mah?  31). In-ui7 lin2 beh ke3 Iok-tan3 ho5 jip8-khi3 seng5-chiap Ia5-ho5-hoa lin2 Siong7-te3 soo2 siu*2-su3 lin2 choe3-giap8 e5 toe7, lin2 beh ti7-hia khia7-khi2.  32). Lin2 tioh8 chip-siu2 lai5 kia*5 goa2 kin-a2-jit8 ti7 lin2 e5 bin7-cheng5 soo2 pai5-liat8 it-chhe3 e5 lut8-le7 hoat-too7.

[12]	Lin2 ti7 se3-kan it-seng e5 jit8, ti7 Ia5-ho5-hoa lin2 liat8-choo2 e5 Siong7-te3 soo2 siu*2-su3 lin2 choe3-giap7 e5 toe7, tioh8 chip-siu2 lai5 kia*5 e5 lut8-le7 hoat-too7, chiu7-si7 chiah-e5.  2). Lin2 soo2 beh koa*2 lai5 seng5-chiap e5 liat8-kok, ki*3-na7 in hok8-sai7 in hiah e5 siong7-te3 e5 soo2-chai7, bo5-lun7 ti7 koai*5-soa*, ti7 sio2-soa*, ti7 long2-chong2 chhi*-chhui3 e5 chhiu7-kha, long2 tioh8 hui2-hoai7 in;  3). lin2 ia7 tioh8 thiah-hui2 in e5 che3-toa*5, phah-chhui3 in tiau-khek e5 thiau7, eng7 he2 sio in e5 A-sia3-lim5, chho3 in soo2 tiau-khek e5 siong7-te3 e5 siong7, ia7 tioh8 tui3 hit soo2-chai7 tu5-biat8 in e5 mia5;  4). lin2 m7-thang chhin-chhiu*7 an2-ni lai5 hok8-sai7 Ia5-ho5-hoa lin2 e5 Siong7-te3.  5). Tok8-tok8 Ia5-ho5-hoa lin2 e5 Siong7-te3 chiong-lai5 tui3 lin2 cheng3 chi-phai3 tiong soo2 beh keng2 e5 soo2-chai7, thang ti7-hia an-ti3 I e5 mia5, chiu7-si7 I khia7-khi2 e5 soo2-chai7, lin2 tioh8 khi3 hia chhe7 I;  6). chiong lin2 e5 sio-che3 kap pat8-ho7 e5 che3, chap8-hun7 chhu2 chit8-hun7 e5 mih8, kap chhiu2--nih e5 ku2-che3, i2-kip8 sia7-goan7 e5 che3, kam-sim hian3 e5 che3, i2-kip8 gu5-kun5 iu*5-kun5 tiong thau5-chui2-si*--e5, long2 tioh8 toa3 kau3 hia;  7). ti7-hia lin2 ti7 Ia5-ho5-hoa lin2 Siong7-te3 e5 bin7-cheng5 ui7-tioh8 lin2 e5 chhiu2 soo2 choe3 it-chhe3 e5 su7, tit-tioh8 Ia5-ho5-hoa lin2 Siong7-te3 su3-hok e5, lin2 kap lin2 e5 ke-koan3 long2 tioh8 lim-chiah8 hoa*-hi2.  8). Lan2 kin-a2-jit8 ti7-chia soo2 kia*5 e5 su7, si7 tak8-lang5 kia*5 i ka-ki7 khoa*3-choe3 tioh8-e5, lin2 chiong-lai5 m7-thang an2-ni kia*5.  9). In-ui7 lin2 hian7-kim iau2-be7 u7 kau3 Ia5-ho5-hoa li2 e5 Siong7-te3 soo2 siu*2-su3 li2 e5 an-hioh kap san2-giap8.  10). Chong2-si7 lin2 ke3 Iok-tan3, tit-tioh8 khia7-khi2 ti7 Ia5-ho5-hoa lin2 Siong7-te3 siu*2-su3 lin2 seng5-chiap e5 toe7, koh hoo7 lin2 thoat-li7 si3-ui5 long2-chong2 e5 tui3-tek8, tit-tioh8 an-hioh, lai5 an-un2 khia7-khi2;  11). chiu7 beh u7 chit8 soo2-chai7, si7 Ia5-ho5-hoa lin2 e5 Siong7-te3 soo2 keng2 lai5 an-ti3 I e5 mia5 e5, ki*3-na7 goa2 soo2 beng7-leng7 lin2 e5, chiu7-si7 lin2 e5 sio-che3, kap pat8-ho7 e5 che3, chap8-hun7 chhu2 chit8-hun7 e5 mih8, kap chhiu2--nih e5 ku2-che3, i2-kip8 li2 tui3 Ia5-ho5-hoa soo2 he7-goan7 kek-ho2 e5 mih8, long2 tioh8 toa3 kau3 hia.  12). Lin2 kap lin2 e5 kia*2, cha-boo2-kia*2, loo5-pok8, lu2-pi7, long2 tioh8 hoa*-hi2 ti7 Ia5-ho5-hoa lin2 Siong7-te3 e5 bin7-cheng5;  Li7-bi7 lang5 tiam3 ti7 lin2 e5 mng5-lai7-e5 ia7 si7 an2-ni, in-ui7 in ti7 lin2 tiong-kan bo5-hun7 bo5-giap8.  13). Li5 tioh8 ka-ki7 kin2-sin7, m7-thang ti7 li2 khoa*3 kah-i3 e5 soo2-chai7 hian3 lin2 e5 sio-che3;  14). tok8-tok8 ti7 li2 chiah e5 chi-phai3 tiong e5 chit8-e5, Ia5-ho5-hoa soo2 beh keng2 e5 soo2-chai7, lin2 ti7-hia tioh8 hian3 li2 e5 sio-che3;  koh ti7-hia kia*5 goa2 it-chhe3 soo2 beng7-leng7 li2 e5.  15). Chong2-si7 li2 ti7 li2 tak8 e5 mng5-lai7, thang chiau3 Ia5-ho5-hoa li2 Siong7-te3 soo2 siu*2-su3 li2 e5 hok-hun7, chiau3 li2 e5 sim soo2 ai3, thai5 cheng-si* chiah8-bah;  bo5-lun7 chheng-khi3 e5 lang5, bo5 chheng-khi3 e5 lang5, long2 thang chiah8 i, chhin-chhiu*7 chiah8 leng5-iong5 kap lok8 chit8-poa*.  16). Chong2-si7 huih m7-thang chiah8, tioh8 pia*3 ti7 toe7--nih, chhin-chhiu*7 pia*3-chui2 chit8-iu*7.  17). Li2 e5 ngoo2-kok, chiu2, iu5, chap8-hun7 e5 chit8-hun7, hek8-si7 gu5-kun5, iu*5-kun5 tiong thau5-chui2 si*-e5, hek8-si7 li2 he7-goan7 hian3-e5, kam-sim hian3-e5, hek8-si7 chhiu2--nih e5 ku2-che3, long2 m7-thang ti7 li2 e5 mng5-lai7 chiah8 i;  18). tok8-tok8 ti7 Ia5-ho5-hoa li2 e5 Siong7-te3 e5 bin7-cheng5 chiah8 i, chiu7-si7 ti7 Ia5-ho5-hoa li2 e5 Siong7-te3 soo2 beh keng2 e5 soo2-chai7, li2 kap li2 e5 kia*2, li2 e5 cha-boo2-kia*2, loo5-pok8, lu2-pi7, i2-kip8 tiam3 ti7 li2 mng5-lai7 e5 Li7-bi7 lang5, long2 tioh8 chiah8 i;  ki*3-na7 li2 e5 chhiu2 soo2 choe3 e5, ti7 Ia5-ho5-hoa li2 Siong7-te3 e5 bin7-cheng5, thang hoa*-hi2.  19). Li2 tioh8 ka-ki7 kin2-sin7, ti7 li2 e5 toe7-hng, chit8-si3-lang5 m7-thang pang3-sak Li7-bi7 lang5.
	20). Ia5-ho5-hoa li2 e5 Siong7-te3 chiau3 I soo2 eng3-un2 li2 e5, khui-khoah li2 e5 keng2-kai3 e5 si5, li2 e5 simn ai3 chiah8-bah, soo2-i2 kong2, Goa2 beh chiah8-bah, chiu7 thang chiau3 li2 e5 sim soo2-ai3 e5 lai5 chiah8-bah.  21). Ia5-ho5-hoa li2 e5 Siong7-te3 soo2 keng2 beh an-ti3 I e5 mia5 e5 soo2-chai7, na7 li7-khui li2 chin-hng7, chiu7 thang chiau3 goa2 soo2 beng7-leng7 li2 e5, chiong Ia5-ho5-hoa siu*2-su3 li2 e5 gu5, iu*5, chhu2 lai5 thai5 i, thang chiau3 sim soo2-ai3 e5, ti7 li2 e5 mng5-lai7 chiah8 i.  22). Li2 chiah8 i, chhin-chhiu*7 chiah8 leng5-iong5 kap lok8 chit8-poa*;  bo5 chheng-khi3 kap chheng-khi3 e5 lang5 pi*5-pi*5 thang chiah8;  23). tok8-tok8 li2 tioh8 koat-i3, m7-thang chiah8 huih, in-ui7 huih si7 oah8-mia7;  li2 m7-thang chiah8 bah, soa3 chiah8 i e5 oah8-mia7;  24). m7-thang chiah8 i, tioh8 pia*3 ti7 toe7--nih8, chhin-chhiu*7 pia*3 chui2 chit8-iu*7;  25). m7-thang chiah8 i;  an2-ni li2 kia*5 Ia5-ho5-hoa soo2 khoa*3-choe3 tioh8 e5 su7, li2 kap li2 e5 kia*2-sun chiu7 oe7 tit-tioh8 hok-khi3.  26). Tok8-tok8 li2 soo2 u7 e5 seng3-mih8, kap li2 soo2 he7-goan7 e5, tioh8 toa3 kau3 Ia5-ho5-hoa soo2 beh keng2 e5 soo2-chai7.  27). Li2 e5 sio-che3, bah kap huih, tioh8 hian3 ti7 Ia5-ho5-hoa li2 Siong7-te3 e5 toa*5-teng2;  li2 che3-mih8 e5 huih, tioh8 pia*3 ti7 Ia5-ho5-hoa li2 Siong7-te3 e5 toa*5;  hit e5 bah, li2 thang chiah8.  28). Li2 tioh8 chip-siu2, thia*-than3 goa2 beng7-leng7 li2 it-chhe3 e5 oe7, kia*5 Ia5-ho5-hoa li2 Siong7-te3 soo2 khoa*3-choe3 ho2 choe3-tioh8 e5 su7;  an2-ni li2 kap li2 e5 hoo7-e3 chiu7 thang eng2-oan2 tit-tioh8 hok-khi3.
	29). Ia5-ho5-hoa li2 e5 Siong7-te3 tui3 li2 e5 bin7-cheng5 tu5-biat8 li2 soo2 beh khi3 seng5-chiap e5 kok, li2 seng5-chiap i, lai5 khia7-khi2 i e5 toe7;  30). hit-si5 li2 tioh8 ka-ki7 kin2-sin7, m7-thang ti7 in tui3 lin2 e5 bin7-cheng5 tu5-biat8 liau2-au7, ham7-loh8 in e5 lo5-bang7, lai5 te3 in;  ia7 m7-thang tham3-thia* in e5 siong7-te3 e5 su7, kong2, Chiah e5 kok chai*2-iu*7 hok8-sai7 in e5 siong7-te3, goa2 ia7 beh an2-ni kia*5.  31). Li2 m7-thang tui3 Ia5-ho5-hoa li2 e5 Siong7-te3 an2-ni kia*5;  in-ui7 in tui3 in e5 siong7-te3 kia*5 Ia5-ho5-hoa it-chhe3 soo2 thong3-hun7 iam3-oo*3 e5 su7;  sim7-chi3 eng7 in e5 kia*2 cha-boo2-kia*2 eng7 he2 sio, hian3 hoo7 in e5 siong7-te3.
	32). Ki*3-na7 goa2 soo2 beng7-leng7 lin2 e5, lin2 long2 tioh8 chip-siu2 lai5 kia*5;  li2 m7-thang ke-thi*, ia7 m7-thang kiam2-chio2.

[13]	Lin2 thiong-kan na7 u7 sian-ti, a2-si7 bang7-ki*3 bang7-e5 khi2-lai5, tui3 lin2 hian2-chhut sin5-jiah, ki5-su7, chiu7 tui3 lin2 kong2,  2). Lan2 lai5-khi3 than3 li2 peng5-soo3 soo2 m7-bat e5 pat8 e5 siong7-te3, lai5 hok8-sai7 in, i soo2 hian2-beng5 e5 sin5-jiah ki5-su7, chiu7 na7 eng3-giam7,  3). li2 ia7 m7-thang thia* hit e5 sian-ti, a2-si7 hit e5 bang7-ki*3--e5 e5 oe7;  in-ui7 Ia5-ho5-hoa lin2 Siong7-te3 teh chhi3 lin2, ai3 chai lin2 si7 chin7-sim chin7-seng3 thia*3 Ia5-ho5-hoa lin2 e5 Siong7-te3 a2-bo5.  4). Lin2 tioh8 sun7-than3 Ia5-ho5-hoa lin2 e5 Siong7-te3, keng3-ui3 I, siu2 I e5 kai3-beng7, thia* I e5 oe7, hok8-sai7 I, kiat-lian5 I.  5). Hit e5 sian-ti, a2-si7 hit e5 bang7-ki*3 bang7-e5, i2-keng eng7 oe7 poe7-gek8 Ia5-ho5-hoa lin2 e5 Siong7-te3, chiu7-si7 chhoa7 lin2 chhut Ai-kip8 toe7, siok8-hoe5 lin2 thoat-li7 choe3 loo5-chai5 e5 ke e5, in an2-ni beh puih8 lin2 li7-khui Ia5-ho5-hoa li2 e5 Siong7-te3 soo2 beng7-leng7 li2 kia*5 e5 loo7, li2 chiu7 tioh8 hoo7 i si2;  an2-ni tui3 lin2 tiong-kan tu5-khi3 hit e5 phai*2.
	6). Na7 si7 li2 tang5-bu2 e5 hia*-ti7, a2-si7 li2 e5 kia*2, li2 e5 cha-boo2-kia*2, a2-si7 li2 sim-hoai5-tiong e5 boo2, a2-si7 chhin-chhiu*7 li2 si*3-mia7 e5 peng5-iu2, am3-chi*7 in2-iu2 li2, kong2, Lan2 lai5-khi3 hok8-sai7 pat8 e5 siong7-te3, chiu7-si7 li2 kap li2 e5 liat8-choo2 peng5-soo3 m7-bat-e5;  7). si7 li2 si3-ui5 chiah e5 kok e5 siong7-te3, li7-khui lin2 kun7, a2 li7-khui lin2 hng7, tui3 chit e5 toe7-kek8 kau3 hit e5 toe7-kek8 e5,  8). li2 m7-thang than3 i, m7-thang thia* i, bak8-chiu m7-thang sioh i, li2 m7-thang kho2-lin5 i, ia7 m7-thang khng3-bat8 i;  9). li2 tek-khak tioh8 hoo7 i si2;  li2 tioh8 choe3-thau5 he7 chhiu2 beh hoo7 i si2, jian5-au7 cheng3 peh-si*3 ia7 he7 chhiu2;  10). li2 tioh8 eng7 chioh8-thau5 tim3 hoo7 i si2;  in-ui7 i siu*7 beh puih8 li2 li7-khui Ia5-ho5-hoa li2 e5 Siong7-te3, chiu7-si7 chhoa7 li2 chhut Ai-kip8 toe7, choe3 loo5-chai5 e5 ke e5.  11). Chiu7 I2-sek-liat8 cheng3-lang5 beh thia*-ki*3 lai5 kia*;  bo5 koh kia*5 chit-ho7 phai*2-tai7 ti7 lin2 tiong-kan.
	12). Ti7 Ia5-ho5-hoa li2 Siong7-te3 soo2 siu*2-su3 li2 khia7-khi2 chiah e5 sia*5 e5 chit8-e5, li2 na7 thia*-ki*3 kong2,  13). U7 hui2-lui7 tui3 lin2 tiong-kan chhut, puih8 khia7-khi2 in e5 sia*5 e5 lang5, kong2, Lan2 lai5-khi3 hok8-sai7 pat8 e5 siong7-te3, lin2 cheng5 soo2 m7-bat e5;  14). li2 chiu7 tioh8 tham3-thia*, chha5-kho2, siong5-se3 mng7;  khoa*3 ah, ko2-jian5 si7 chin, chun2-chun2 u7 chit-e5 kho2-oo*3 e5 su7 kia*5 ti7 lin2 tiong-kan;  15). li2 tek-khak tioh8 eng7 to thai5-si2 khia7-khi2 hit e5 sia*5 e5 peh-si*3, chiong i i2-kip8 i soo2-u7-e5, i e5 cheng-si*, it-chin7 eng7 to biat8 i;  16). li2 tioh8 eng7 soo2 chhiu*2 hit e5 sia*5 e5 mih8, thiap8 ti7 koe-chhi7--nih, eng7 he2 sio hit e5 sia*5 kap soo2 chhiu*2 it-chhe3 e5 mih8, hoo7 Ia5-ho5-hoa li2 e5 Siong7-te3;  hit e5 sia*5 eng2-eng2 choe3 thoo5-tui, bo5 thang koh khi2.  17). Hit e5 eng-kai hui2-biat8 e5 mih8, long2 m7-thang chit8-tiam2-a2 tiau5 ti7 li2 e5 chhiu2;  hoo7 Ia5-ho5-hoa soah I e5 toa7 siu7-khi3, un-tian2 li2, lin5-bin2 li2, hoo7 li2 ke-thi* lang5-giah8, chiau3 I tui3 li2 e5 liat8-choo2 soo2 chiu3-choa7 e5;  18). in-ui7 li2 thia* Ia5-ho5-hoa li2 Siong7-te3 e5 oe7, siu2 I it-chhe3 e5 kai3-beng7, chiu7-si7 goa2 kin-a2-jit8 soo2 beng7-leng7 li2 e5, lai5 kia*5 Ia5-ho5-hoa li2 e5 Siong7-te3 soo2 khoa*3-choe3 ho2-e5.

[14]	Lin2 si7 Ia5-ho5-hoa lin2 Siong7-te3 e5 kia*2-ji5, m7-thang ui7-tioh8 si2-lang5 koah ka-ki7 e5 seng-khu, ia7 m7-thang ti7 li2 nng7-lui2 bak8-chiu e5 tiong-ng thi3 kng-kng;  2). in-ui7 li2 choe3 seng3 e5 peh-si*3, lai5 siok8 ti7 Ia5-ho5-hoa li2 e5 Siong7-te3;  Ia5-ho5-hoa tui3 toe7-chiu*7 ban7 peh-si*3 tiong, lai5 keng2 li2 choe3 tek8-piat8 e5 peh-si*3.
	3). Ki*3-na7 kho2-oo*3 e5 mih8, li2 long2 m7-thang chiah8.  4). Li2 soo2 thang chiah8 e5 cheng-si* chiu7-si7 chiah-e5 gu5, mi5-iu*5, soa*-iu*5;  5). lok8, kap leng5-iong5, sio2-lok8, ia2-soa*-iu*5, bi5-lok8, chhiah-iu*5, kiu*.  6). Cheng-si* tiong, ki*3-na7 pun-toe5, toe5 thiah choe3 nng7-peng5 e5, hoan-chhau2 e5 cheng-si*, lin2 long2 thang chiah8 i.  7). Chong2-si7 hiah e5 hoan-chhau2 e5, a2-si7 thiah-toe5 e5, e5 tiong-kan, lin2 m7-thang chiah8-e5, chiu7-si7 chiah-e5;  lok8-to5, thoo3, sa-hoan, in-ui7 i si7 hoan-chhau2, bo5 pun-toe5, tui3 ti7 lin2 si7 bo5 chheng-khi3.  8). Ti, in-ui7 i u7 pun-toe5 ia7 bo5 hoan-chhau2, tui3 ti7 lin2 si7 bo5 chheng-khi3; in e5 bah lin2 m7-thang chiah8;  si2-e5 ia7 m7-thang bong.
	9). Ti7 chui2-tiong lin2 soo2 thang chiah8-e5, si7 chiah-e5;  10). ki*3 u7-sit8 u7-lan5 e5, lin2 long2 thang chiah8;  ki*3 bo5-sit8 bo5-lan5 e5, lin2 long2 m7-thang chiah8; tui3 ti7 lin2 chiu7 bo5 chheng-khi3.
	11). Ki*3 chheng-khi3 e5 chiau2, lin2 long2 thang chiah8 i;  12). m7-thang chiah8-e5 chiu7-si7 eng, hiau, tiau;  13). chian, sio2-eng, ian kap i e5 lui7;  14). it-chhe3 e5 oo-a kap i e5 lui7,  15). to5-chiau2, kang e5 to5-chiau2, hi5-eng, chhiok-eng kap i e5 lui7;  16). am3-kong-chiau2, koo-ng5, niau-thau5-eng,  17). the5-oo5, chhau3-thau5-eng, loo5-chi5,  18). hoh8, peh8-leng7-si kap i e5 lui7, ti3-ke3-chiau2, pian2-hok.  19). Ki*3 u7 sit8 oe7 so5 e5 mih8, tui3 ti7 lin2 chiu7 bo5 chheng-khi3, lin2 long2 m7-thang chiah8 i;  20). ki*3 oe7 pe chheng-khi3 e5 mih8, lin2 long2 thang chiah8.
	21). Ki*3 ka-ki7 si2 e5 mih8, lin2 long2 m7-thang chiah8;  thang hoo7 lin2 mng5-lai7 kia3-kha e5 lang5 chiah8, a2-si7 boe7 hoo7 goa7-kok lang5 chiah8;  in-ui7 li2 si7 seng3 e5 peh-si*3, siok8 ti7 Ia5-ho5-hoa li2 e5 Siong7-te3.  Chu2 soa*-iu*5-a2, m7-thang eng7 i e5 bu2 e5 lin.
	22). Li2 tioh8 chiong li2 ia7-cheng2 soo2 chhut-san2 e5, chiu7-si7 li2 e5 chhan5-hng5 tak8-ni5 soo2 chhut e5, chap8-hun7 thiu chit8-hun7.  23). Li2 e5 ngoo2-kok, chiu2, iu5, chap8-hun7 e5 chit8-hun7, kap gu5 iu*5 thau5-chui2 si*-e5, li2 tioh8 chiah8 i ti7 Ia5-ho5-hoa li2 Siong7-te3 e5 bin7-cheng5, chiu7-si7 I soo2 beh keng2 lai5 an-ti3 I e5 mia5 e5 soo2-chai7;  hoo7 li2 hak8-sip8 siong5-siong5 keng3-ui3 Ia5-ho5-hoa li2 e5 Siong7-te3.  24). Tng Ia5-ho5-hoa li2 e5 Siong7-te3 su3-hok li2 e5 si5, Ia5-ho5-hoa li2 e5 Siong7-te3 soo2 beh keng2 an-ti3 I e5 mia5 e5 soo2-chai7, na7 li7-khui li2 thai3-hng7, hit tiau5 loo7 thai3-tng5, ti3-kau3 li2 boe7-oe7 toa3 chiah e5 mih8 kau3 hia;  25). li2 chiu7 thang oa*7 gun5, chiong gun5 pau--khi2-lai5, nih8 ti7 li2 e5 chhiu2-lai7, khi3 Ia5-ho5-hoa li2 e5 Siong7-te3 soo2 beh keng2 e5 soo2-chai7;  26). li2 eng7 chit e5 gun5 chiau3 sim soo2 ai3 boe2 i, hek8-si7 gu5, hek8-si7 iu*5, hek8-si7 chiu2, hek8-si7 kau7-chiu2, ki*3-na7 li2 e5 sim soo2 i3-ai3 e5;  ti7-hia li2 kap li2 e5 ke-koan3, ti7 Ia5-ho5-hoa li2 Siong7-te3 e5 bin7-cheng5, chiah8 lai5 hoa*-hi2;  27). tiam3 ti7 li2 mng5-lai7 e5 Li7-bi7 lang5 li2 m7-thang pang3-sak i, in-ui7 i ti7 lin2 tiong-kan bo5 hun7 bo5 giap8.
	28). Tak8-pai2 kau3 sa*-ni5 moa2, li2 tioh8 chiong hit-ni5 e5 thoo2-san2 chap8-hun7 thiu chit8-hun7, khng3 ti7 li2 e5 mng5-lai7;  29). in-ui7 Li7-bi7 lang5 ti7 lin2 tiong-kan bo5 hun7 bo5 giap8, i kap chhut-goa7 lang5, i2-kip8 koo-ji5, koa*2-hu7, tiam3 ti7 lin2 mng5-lai7 e5, long2 thang lai5 chiah8 kau3 pa2;  ti3-kau3 Ia5-ho5-hoa li2 e5 Siong7-te3 ti7 li2 soo2 choe3 it-chhe3 e5 su7, su3-hok li2.

[15]	Tak8-pai2 kau3 chhit-ni5 e5 loo7-be2, li2 tioh8 kia*5 thau2-pang3.  2). Thau2-pang3 e5 le7, chiu7-si7 an2-ni;  hoan7-na7 che3-chu2 chioh chhu3-pi*-e5, tioh8 thau2-pang3;  m7-thang tui3 li2 e5 chhu3-pi* kap hia*-ti7 tui-tho2;  in-ui7 Ia5-ho5-hoa e5 thau2-pang3 i2-keng soan-poo3 lah.  3). Na7-si7 goa7-kok lang5 li2 thang ka7 i tui-tho2 soo2 khiam3 e5; tok8-tok8 li2 e5 mih8 ti7 li2 e5 hia*-ti7 e5, li2 e5 chhiu2 tioh8 thau2-pang3 i.  4,5). Li2 na7 liu5-sim thia* Ia5-ho5-hoa li2 Siong7-te3 e5 oe7, chip-siu2 lai5 kia*5 goa2 kin-a2-jit8 soo2 beng7-leng7 li2 che it-chhe3 e5 kai3-beng7, chiu7 beh ti7 lin2 tiong-kan bo5 song3-hiong lang5;  in-ui7 ti7 Ia5-ho5-hoa li2 e5 Siong7-te3 soo2 siu*2-su3 li2 choe3-giap8 e5 toe7, Ia5-ho5-hoa beh toa7-toa7 su3-hok li2.  6). In-ui7 Ia5-ho5-hoa li2 e5 Siong7-te3 beh chiau3 I soo2 eng3-un2 su3-hok li2;  li2 beh chioh hoo7 choe7-choe7 kok, ia7 li2 m7-bian2 chioh;  li2 beh koan2-hat choe7-choe7 kok, ia7 in boe7 koan2-hat li2.
	7). Ti7 Ia5-ho5-hoa li2 e5 Siong7-te3 soo2 siu*2-su3 li2 e5 toe7, na7 ti7 li2 chit8 e5 sia*5-mng5-lai7, li2 e5 hia*-ti7 tiong, u7 chit8 e5 song3-hiong lang5 kap li2 ti7-teh, chiu7 m7-thang tui3 li2 song3-hiong e5 hia*-ti7 ngi7 li2 e5 sim, kiu li2 e5 chhiu2;  8). tek-khak tioh8 tui3 i khui li2 e5 chhiu2, chiau3 i soo2 khiam3-eng7 e5 chioh i, poo2 i e5 bo5-kau3.  9). Li2 tioh8 ka-ki7 kin2-sin7, kia*-liau2 li2 sim-lai7 u7 phai*2 liam7-thau5, kong2, Te7-chhit ni5, thau2-pang3 e5 ni5, kun7 lah, li2 chiu7 gin5 li2 song3-hiong e5 hia*-ti7, long2 m7 hoo7 i, ti3-kau3 i ui7-tioh8 li2 kiu5-kio3 Ia5-ho5-hoa, li2 chiu7 u7-choe7;  10). li2 tek-khak tioh8 hoo7 i; hoo7 i e5 si5, sim-lai7 m7-thang hoan5-lo2;  in-ui7 tui3 chit e5 su7, Ia5-ho5-hoa li2 e5 Siong7-te3 beh ti7 li2 it-chhe3 soo2 kia*5 e5, kap li2 e5 chhiu2 soo2 choe3 e5, su3-hok li2.  11). In-ui7 ti7 hit soo2-chai7, song3-hiong lang5 eng2 boe7 tng7;  soo2-i2 goa2 beng7-leng7 li2 kong2, Ti7 li2 e5 keng2-lai7, tek-khak tioh8 tui3 li2 e5 hia*-ti7, song3-hiong e5, khiam3-kheh e5, lai5 khui li2 e5 chhiu2.
	12). Li2 e5 hia*-ti7 tiong, na7 u7 chit8-e5 Hi-pek-lai5 e5 ta-poo-lang5, a2-si7 Hi-pek-lai5 e5 cha-boo2-lang5, boe7 hoo7 li2, hok8-sai7 li2 lak8-ni5; kau3 te7-chhit ni5, chiu7 thau2-pang3 i khi3 chu7-iu5.  13). Li2 thau2-pang3 i khi3 chu7-iu5 e5 si5, m7-thang hoo7 i khang-chhiu2 khi3;  14). tioh8 tui3 li2 e5 iu*5-kun5, goo7-kak-tiu*5, chiu2-khut tiong, choe7-choe7 hoo7 i; chiau3 Ia5-ho5-hoa li2 Siong7-te3 soo2 su3-hok li2 e5, lai5 hoo7 i.  15). Tioh8 ki3-tit li2 ti7 Ai-kip8 toe7 choe3 loo5-chai5, Ia5-ho5-hoa li2 e5 Siong7-te3 kiu3-siok8 li2;  in-ui7 an2-ni, goa2 kin-a2-jit8 beng7-leng7 li2 chit e5 su7.  16). I na7 tui3 li2 kong2, Goa2 bo5 beh li7-khui li2, in-ui7 i thia*3 li2 kap li2 e5 ke-koan3, koh in-ui7 tiam3 li2 hia khia7 chin-ho2;  17). li2 tioh8 eng7 chng3-a2 tui3 mng5--nih kng3 i e5 hi7-a2, i chiu7 eng2-eng2 choe3 li2 e5 loo5-pok8.  Li2 khoan2-thai7 li2 e5 lu2-pi7 ia7 si7 an2-ni.  18). Li2 thau2-pang3 i khi3 chu7-iu5 e5 si5, m7-thang liah8-choe3 khek-khui, in-ui7 i hok8-sai7 li2 lak8-ni5, pi2 chhia*3-kang-e5 teng5-pe7 tat8;  Ia5-ho5-hoa li2 e5 Siong7-te3 beh ti7 li2 soo2 choe3 it-chhe3 e5 su7, su3-hok li2.
	19). Ki*3-na7 gu5-kun5 iu*5-kun5, thau5-chui2-si*--e5, kang-e5, li2 tioh8 hun-piat8 choe3-seng3, kui hoo7 Ia5-ho5-hoa li2 e5 Siong7-te3;  gu5-kun5 thau5-chui2-si*--e5, m7-thang choe3-kang; iu*5-kun5 thau5-chui2-si*--e5, m7-thang chian2 i e5 mng5.  20). Li2 kap li2 e5 ke-koan3, tak8-ni5 tioh8 chiah8 i ti7 Ia5-ho5-hoa li2 Siong7-te3 e5 bin7-cheng5, chiu7-si7 ti7 Ia5-ho5-hoa soo2 beh keng2 e5 soo2-chai7.  21). Na7 u7 phoa3-siu*3 e5, hek8-si7 pai2-kha, hek8-si7 chhi*-mi5, bo5-lun7 u7 sim2-mih8 phai*2 e5 phoa3-siu*3, long2 m7-thang choe3-che3 hian3 hoo7 Ia5-ho5-hoa li2 e5 Siong7-te3;  22). thang ti7 li2 e5 mng5-lai7 chiah8 i;  bo5 chheng-khi3 kap chheng-khi3 e5 lang5 long2 thang, chhin-chhiu*7 chiah8 leng5-iong5 kap lok8 chit8-iu*7;  23). tok8-tok8 m7-thang chiah8 i e5 huih;  tioh8 pia*3 ti7 toe7--nih, chhin-chhiu*7 pia*3 chui2 chit8-iu*7.

[16]	Li2 tioh8 chu3-i3 A-pit geh8, lai5 siu2 Ia5-ho5-hoa li2 Siong7-te3 e5 poa*5-ke3-choeh;  in-ui7 Ia5-ho5-hoa li2 Siong7-te3 ti7 A-pit geh8 mi5-si5 chhoa7 li2 chhut Ai-kip8.  2). Li2 tioh8 ti7 Ia5-ho5-hoa soo2 beh keng2 lai5 an-ti3 I e5 mia5 e5 soo2-chai7, tui3 li2 e5 iu*5-kun5 gu5-kun5, eng7 ju5-oat8-choah e5 cheng-si*, hian3-che3 hoo7 Ia5-ho5-hoa li2 e5 Siong7-te3.  3). Li2 m7-thang eng7 u7-ka*3 e5 pia*2 chham teh chiah8;  chhit-jit8 ku2 li2 tioh8 eng7 bo5-ka*3 e5 pia*2 chham teh chiah8, chiu7-si7 khun3-khoo2 e5 pia*2;  beh hoo7 li2 it-seng e5 jit8 ki3-tit li2 chhut Ai-kip8 toe7 e5 jit8;  in-ui7 li2 chhut Ai-kip8 toe7 e5 si5 chin koa*2-kin2.  4). Ti7 li2 e5 si3-keng2-lai7, chhit-jit8 ku2 long2 m7-thang khoa*3-ki*3 ka*3;  thau5-chit8-jit8 e5-hng soo2 hian3 e5 che3-bah, m7-thang lau5 chit8-tiam2-a2 kau3 thi*-kng.  5). Ti7 Ia5-ho5-hoa li2 Siong7-te3 soo2 siu*2-su3 hiah e5 sia*5-mng5-lai7 li2 m7-thang hian3 poa*5-ke3-choeh e5 che3.  6). Tok8-tok8 tioh8 ti7 Ia5-ho5-hoa li2 Siong7-te3 soo2 beh keng2 choe3 an-ti3 I e5 mia5 e5 soo2-chai7, kau3 e5-hng jit8-loh8 e5 si5, chiu7-si7 li2 chhut Ai-kip8 e5 si5, tioh8 hian3 poa*5-ke3-choeh e5 che3;  7). tioh8 ti7 Ia5-ho5-hoa li2 Siong7-te3 soo2 beh keng2 e5 soo2-chai7, pek lai5 chiah8 i;  keh cha2-khi2 li2 oat8-to3--khi3 li2 e5 poo3-pi*5.  8). Li2 tioh8 chiah8 bo5-ka*3-pia*2 lak8-jit8;  te7-chhit jit8 li2 tioh8 siu2 Ia5-ho5-hoa li2 Siong7-te3 e5 giam5-siok-hoe7;  long2 m7-thang choe3-kang.
	9). Li2 tioh8 ui7 ka-ki7 sng3 chhit e5 chhit-jit8; tui3 li2 khi2-thau5 eng7 liam5-a2 koah ngoo2-kok e5 si5, chiu7 sng3 chhit e5 chhit-jit8.  10). Li2 tioh8 ti7 Ia5-ho5-hoa li2 Siong7-te3 e5 bin7-cheng5 siu2 chhit-chhit-jit8-choeh;  chiong li2 e5 chhiu2 e5 le2-mih8 hong7-hian3, si7 chiau3 li2 e5 sim soo2 goan7-e5, ia7 chiau3 Ia5-ho5-hoa li2 e5 Siong7-te3 su3-hok li2 e5.  11). Li2 kap li2 e5 kia*2, cha-boo2-kia*2, loo5-pok8, lu2-pi7, kap tiam3 ti7 li2 sia*5-mng5-lai7 e5 Li7-bi7 lang5, i2-kip8 ti7 lin2 tiong-kan kia3-kha-e5, kap koo-ji5, koa*2-hu7, long2 tioh8 ti7 Ia5-ho5-hoa li2 e5 Siong7-te3 soo2 beh keng2 an-ti3 I e5 mia5 e5 soo2-chai7, ti7 Ia5-ho5-hoa li2 Siong7-te3 e5 bin7-cheng5 hoa*-hi2.  12). Li2 tioh8 ki3-tit li2 ti7 Ai-kip8 bat choe3 loo5-chai5;  li2 tioh8 chip-siu2 lai5 kia*5 chiah e5 lut8-le7.
	13). Goo7-kak-tiu*5 kap chiu2-khut soo2 chhut e5, li2 siu-khng3 liau2-au7, tioh8 siu2 tah chhau2-liau5-a2 choeh chhit-jit8;  14). siu2 choeh e5 si5, li2 kap li2 e5 kia*2, cha-boo2-kia*2, loo5-pok8, lu2-pi7, kap tiam3 ti7 li2 sia*5-mng5-lai7 e5 Li7-bi7 lang5, i2-kip8 kia3-kha-e5, kap koo-ji5, koa*2-hu7, long2 tioh8 hoa*-hi2.  15). Ti7 Ia5-ho5-hoa soo2 beh keng2 e5 soo2-chai7, li2 tioh8 siu2 Ia5-ho5-hoa li2 e5 Siong7-te3 e5 choeh chhit-jit8;  in-ui7 Ia5-ho5-hoa li2 e5 Siong7-te3 ti7 li2 it-chhe3 e5 but8-san2, kap li2 e5 chhiu2 it-chhe3 soo2 choe3 e5, beh su3-hok li2, li2 chiu7 chin toa7 hoa*-hi2.  16). Li2 it-chhe3 e5 ta-poo-teng, tioh8 ti7 tu5-ka*3-choeh, chhit-chhit-choeh, tah-liau5-a2 choeh, chit8-ni5 sa*-pai2, long2 kau3 Ia5-ho5-hoa li2 Siong7-te3 e5 bin7-cheng5, ti7 I soo2 beh keng2 e5 soo2-chai7;  ia7 m7-thang khang-chhiu2 kau3 Ia5-ho5-hoa e5 bin7-cheng5;  17). tak8-lang5 tioh8 chiau3 i e5 khui3-lat8 lai5 hian3, chiu7-si7 chiau3 Ia5-ho5-hoa li2 Siong7-te3 soo2 siu*2-su3 li2 e5 hok-hun7.
	18). Li2 tioh8 ti7 Ia5-ho5-hoa li2 e5 Siong7-te3 soo2 siu*2-su3 tak8 e5 sia*5-mng5-lai7, chiau3 li2 hiah e5 chi-phai3, ui7 ka-ki7 siat-lip8 sim2-phoa*3-koa* kap koa*-tiu*2; in tioh8 chiau3 kong-gi7 e5 phoa*3-toan3, lai5 sim2-phoa*3 peh-si*3.  19). Li2 e5 sim2-phoa*3 m7-thang oan-ong2, m7-thang khoa*3 lang5 e5 goa7-mau7, ia7 m7-thang siu7 poo3-loo7;  in-ui7 poo3-loo7 oe7 hoo7 ti3-hui7 e5 lang5 bak8-chiu chhi*-mi5, koh oe7 hoo7 gi7-lang5 e5 oe7 peng2-to3-tng2.  20). Li2 tioh8 tui-jip chi3-kong chi3-gi7, hoo7 li2 oe7 oah8, seng5-chiap Ia5-ho5-hoa li2 Siong7-te3 soo2 siu*2-su3 li2 e5 toe7.
	21). Li2 ui7 ka-ki7 soo2 khi2 Ia5-ho5-hoa li2 Siong7-te3 e5 toa*5, m7-thang ti7 hi2 pi*-a2 chai sim2-mih8 chhiu7-bak8, choe3 A-sia3-lah8;  22). ia7 m7-thang ui7 ka-ki7 chhai7 tiau-khek e5 thiau7;  che si7 Ia5-ho5-hoa li2 e5 Siong7-te3 soo2 oan3-hun7 e5.

[17]	Ki*3-u7 phoa3-siu*3, a2-si7 u7 sim2-mih8 phai*2-iu*7 e5 gu5 iu*5, li2 m7-thang che3-hian3 Ia5-ho5-hoa li2 e5 Siong7-te3;  in-ui7 che si7 Ia5-ho5-hoa li2 e5 Siong7-te3 soo2 iam3-oo*3 e5.
	2). Ti7 lin2 tiong-kan, ti7 Ia5-ho5-hoa li2 Siong7-te3 soo2 siu*2-su3 li2 hiah e5 sia*5 e5 tiong-kan, na7 tu2-tioh8 u7 lang5, hek8-si7 lam5, hek8-si7 lu2, kia*5 Ia5-ho5-hoa li2 Siong7-te3 soo2 khoa*3-choe3 phai*2-e5, ui5-poe7 I e5 iok,  3).  khi3 hok8-sai7 pat8 e5 siong7-te3 lai5 keng3-pai3 i, hek8-si7 jit8, hek8-si7 geh8, a2-si7 thi*-teng2 e5 ban7-siong7, si7 goa2 soo2 be7-bat beng7-leng7-e5;  4). na7 u7 lang5 ka7 li2 kong2, li2 ia7 i2-keng thia*-ki*3, chiu7 tioh8 siong5-se3 tham3-thia*;  khoa*3 ah, ko3-jian5 u7-ia*2, sit8-chai7 u7 chit-e5 kho2-oo*3 e5 su7, kia*5 ti7 I2-sek-liat8 tiong;  5). li2 tioh8 chiong kia*5 chit e5 phai*2-tai7 e5 ta-poo-lang5, a2-si7 hu-jin5-lang5, thoa kau3 sia*5-mng5-goa7, eng7 chioh8-thau5 tim3 hit e5 ta-poo-lang5, a2-si7 hu7-jin5-lang5, hoo7 i si2.  6). Tioh8 pin5 nng7 e5 kan-cheng3, a2-si7 sa* e5 kan-cheng3 e5 chhui3, eng-kai si2--e5 tioh8 hoo7 i si2;  na7 pin5 chit8-lang5 e5 chhui3 choe3 kan-cheng3, chiu7 m7-thang hoo7 i si2;  7). kan-cheng3-e5 tioh8 choe3-thau5 he7 chhiu2 tim3 i, jian5-au7 cheng3 peh-si*3 ia7 he7 chhiu2 hoo7 i si2;  an2-ni chiu7 tui3 lin2 tiong-kan tu5--khi3 hit e5 phai*2.
	8). Li2 sia*5-mng5-lai7 na7 u7 oan-ke e5 su7, hek8-si7 in-ui7 lau5-huih, hek8-si7 in-ui7 sa*-ko3, hek8-si7 in-ui7 sa*-phah, si7 li2 soo2 boe7 hiau2-tit toan3 e5, li2 chiu7 tioh8 khi2-lai5, khi3 Ia5-ho5-hoa li2 Siong7-te3 soo2 beh keng2 e5 soo2-chai7;  9). ki*3 che3-si Li7-bi7 lang5, kap tng-si5 e5 sim2-phoa*3-koa*, lai5 mng7 in;  in beh chiong phoa*3-su5 chi2-si7 li2;  10).  in ti7 Ia5-ho5-hoa soo2 beh keng2 e5 soo2-chai7 chi2-si7 li2 e5 phoa*3-su5, li2 tioh8 chiau3 an2-ni kia*5;  ki*3 in soo2 ka3-si7 li2 e5, tioh8 chip-siu2 lai5 kia*5 i;  11). tioh8 chiau3 in soo2 beh ka3-si7 li2 hoat-too7 e5 chong-chi2, ia7 tioh8 chiau3 in soo2 ka7 li2 kong2 e5 phoa*3-toan3 lai5 kia*5;  in soo2 chi2-si7 li2 e5 phoa*3-su5, li2 m7-thang phian-cho2 phian-iu7.  12). Na7 u7 lang5 chu7-choan kia*5, m7-thia* che3-si, chiu7-si7 ti7-hia khia7-teh lai5 hok8-sai7 Ia5-ho5-hoa li2 e5 Siong7-te3 e5, a2-si7 m7-thia* sim2-phoa*3-koa*, chiu7 tioh8 hoo7 hit-lang5 si2;  an2-ni li2 chiu7 tui3 I2-sek-liat8 tiong tu5-khi3 hit e5 phai*2;  13). peh-si*3 beh long2 thia*-ki*3 lai5 kia*, bo5 koh chu7-choan kia*5.
	14). Li2 kau3 Ia5-ho5-hoa li2 Siong7-te3 soo2 siu*2-su3 li2 e5 toe7, tit-tioh8 hit soo2-chai7 lai5 khia7-khi2 e5 si5, na7 kong2, Goa2 beh siat-lip8 ong5 choe3 goa2 e5 thau5, chhin-chhiu*7 goa2 si3-ui5 e5 liat8-kok chit8-iu*7,  15). li2 tek-khak tioh8 siat-lip8 Ia5-ho5-hoa li2 Siong7-te3 soo2 keng2 e5 lang5 choe3-ong5, choe3 li2 e5 thau5; tui3 li2 e5 hia*-ti7 tiong siat-lip8 chit8-lang5 choe3-ong5, choe3 li2 e5 thau5;  goa7-kok lang5, m7-si7 li2 e5 hia*-ti7 e5, li2 m7-thang siat-lip8 choe3 li2 e5 thau5.  16). Chong2-si7 ong5 m7-thang ui7-tioh8 ka-ki7 ke-thi* choe7-choe7 chiah be2, ia7 m7-thang ui7-tioh8 beh ke-thi* khah-choe7 chiah be2, hoo7 peh-si*3 to3-khi3 Ai-kip8, in-ui7 Ia5-ho5-hoa bat beng7-leng7 lin2 kong2, Lin2 boh8 koh tui3 hit tiau5 loo7 to3-khi3.  17). I ia7 m7-thang ui7 ka-ki7 chhoa7 choe7-choe7 hoo7-hui, kia*-liau2 i e5 sim poe7-biu7;  i ia7 m7-thang ui7 pun2-sin chek-chu7 choe7-choe7 kim-gun5.  18). I che7 i e5 kok-ui7 e5 si5, tioh8 eng7 chit8 pun2 chheh chhau-sia2 chit e5 lut8-hoat, tioh8 tui3 hit-pun2 chun5 ti7 che2-si7 Li7-bi7 lang5 e5 bin7-cheng5 e5 lai5 chhau i;  19). hit-pun2 tioh8 he7 ti7 i hia, chit8-si3-lang5 tioh8 thak8 i;  thang hak8-sip8 keng3-ui3 Ia5-ho5-hoa i e5 Siong7-te3;  tioh8 chip-siu2 chit e5 lut8-hoat it-chhe3 e5 oe7, kap chiah e5 lut8-le7 lai5 kia*5 i;  20). bian2-tit i chu7-ko lai5 khoa*3-khin hia*-ti7; koh bian2-tit i phian-cho2 phian-iu7, lai5 li7-khui chit e5 kai3-beng7;  thang hoo7 i kap i e5 kia*2-sun ti7 I2-sek-liat8 tiong kok-ui7 ku2-tng5.

[18]	Che3-si Li7-bi7 lang5, thong Li7-bi7 e5 chi-phai3, in ti7 I2-sek-liat8 tiong bo5 hun7 bo5 giap8;  in soo2 beh chiah8-e5, chiu7-si7 Ia5-ho5-hoa e5 he2-che3, kap I e5 giap8.  2). In ti7 in hia*-ti7 tiong bo5 san2-giap8, Ia5-ho5-hoa choe3 in e5 san2-giap8,  chiau3 soo2 tui3 in kong2 e5.  3). Che3-si tui3 peh-si*3 soo2 eng-kai tit-tioh8 e5 hun7 chiu7-si7 chiah-e5;  ki*3-na7 hian3 gu5 a2-si7 iu*5 choe3 che3 e5, tioh8 chiong cheng5 thui2, kap nng7 e5 chhui3-phoe2, kap too7, hoo7 che3-si.  4). Li2 e5 ngoo2-kok, li2 e5 chiu2, li2 e5 iu5, khi2-thau5 siu-seng5 e5, kap khi2-thau5 chian2 e5 iu*5-mng5, long2 tioh8 hoo7 i.  5). In-ui7 Ia5-ho5-hoa li2 e5 Siong7-te3 tui3 li2 cheng3 chi-phai3 keng2 i, hoo7 i kap i e5 kia*2-sun, hong7 Ia5-ho5-hoa e5 mia5, khia7-teh, hok8-sai7 I kau3 eng2-oan2.
	6). Na7 u7 Li7-bi7 lang5 bo5-lun7 kia3-kha ti7 I2-sek-liat8 tiong toh-loh8 chit8 cho7 sia*5-mng5-lai7, tui3 hia chhut-lai5, choan-sim i3-ai3 kau3 Ia5-ho5-hoa soo2 beh keng2 e5 soo2-chai7,  7). chiu7 i beh hong7 Ia5-ho5-hoa i Siong7-te3 e5 mia5 hok8-sai7, chhin-chhiu*7 i cheng3 hia*-ti7 hiah-e5 khia7 ti7 Ia5-ho5-hoa bin7-cheng5 e5 Li7-bi7 lang5 chit8-iu*7;  8). ti7 i boe7 choo2-kong e5 giap8 i2-goa7, i soo2 tit-tioh8 chiah8 e5 hun7-giap8 tioh8 kap in pi*5.
	9). Li2 na7 kau3 Ia5-ho5-hoa li2 Siong7-te3 soo2 siu*2-su3 li2 e5 toe7, li2 m7-thang oh8 hiah e5 kok kho2-oo*3 e5 su7 lai5 kia*5.  10). Lin2 tiong-kan m7-thang u7 lang5 hoo7 kia*2 cha-boo2-kia*2 keng-ke3 he2, kia*5 sia5-sut8 e5, chiam-pok e5, khoa*3-mia7 e5, choe3 sai-kong e5;  11). ui7-hu5 e5, choe3 tang5-ki e5, kia*5 moo5-sut8 e5, khan-bong5 e5;  12). in-ui7 ki*3-na7 kia*5 hiah e5 su7 e5, long2 si7 Ia5-ho5-hoa soo2 iam3-oo*3;  ia7 si7 ui7-tioh8 chiah e5 kho2-oo*3 e5 su7, Ia5-ho5-hoa li2 e5 Siong7-te3 tui3 li2 e5 bin7-cheng5 koa*2 in chhut.  13). Li2 tui3 ti7 Ia5-ho5-hoa li2 e5 Siong7-te3, tioh8 choe3 oan5-choan5 e5 lang5.  14). In-ui7 li2 soo2 beh seng5-chiap hiah e5 kok, long2 thia*-than3 chiam-pok e5, kia*5 sia5-sut8 e5;  lun7-kau3 li2, chiu7 Ia5-ho5-hoa li2 e5 Siong7-te3 m7-chun2 li2 an2-ni kia*5.  15). Ia5-ho5-hoa li2 e5 Siong7-te3 beh tui3 lin2 tiong-kan, tui3 lin2 e5 hia*-ti7, heng-khi2 sian-ti chhin-chhiu*7 goa2, lin2 tioh8 thia*-than3 i.  16). Chiau3 li2 ti7 Ho5-liat8 chu7-hoe7 e5 jit8, tui3 Ia5-ho5-hoa li2 Siong7-te3 it-chhe3 soo2 kiu5-e5, kong2, Boh8-tit hoo7 goa2 koh thia*-ki*3 Ia5-ho5-hoa goa2 e5 Siong7-te3 e5 sia*;  ia7 boh8-tit hoo7 goa2 koh khoa*3-ki*3 chit e5 toa7-he2, bian2-tit goa2 si2-bo5.  17). Ia5-ho5-hoa chiu7 tui3 goa2 kong2,  In soo2 kong2-e5 si7 ho2.  18). Goa2 beh ti7 in hia*-ti7 tiong, ka7 in heng-khi2 chit8 e5 sian-ti chhin-chhiu*7 li2, Goa2 beh chiong Goa2 e5 oe7 he7 ti7 i e5 chhui3, i beh chiong Goa2 it-chhe3 soo2 beng7-leng7-e5 tui3 in kong2.  19). I thok Goa2 e5 mia5 lai5 thoan5 Goa2 e5 oe7, lang5 na7 m7-thia*, Goa2 beh pan7 i.  20). Chong2-si7 sian-ti chu7-choan thok Goa2 e5 mia5, kong2 Goa2 soo2 bo5 beng7-leng7 i kong2 e5 oe7, a2-si7 hong7 pat8 e5 siong7-te3 e5 mia5 lai5 kong2, hit e5 sian-ti tioh8 si2.  21). Li2 e5 sim na7 siu*7 kong2, Ia5-ho5-hoa soo2 bo5 kong2 e5 oe7, goan2 beh-thai2 oe7 chai ah?  22). Na7 u7 sian-ti thok Ia5-ho5-hoa e5 mia5 lai5 kong2--e5 hit e5 su7 na7 bo5 chia*5, ia7 bo5 eng3-giam7, che si7 Ia5-ho5-hoa soo2 bo5 kong2-e5, si7 hit e5 sian-ti chu7-choan lai5 kong2-e5, li2 boh8-tit kia* i.

[19]	Ia5-ho5-hoa li2 e5 Siong7-te3 chiong-lai5 chian2-tu5 hiah e5 kok, chiu7-si7 Ia5-ho5-hoa li2 e5 Siong7-te3 eng7 in e5 toe7 siu*2-su3 li2 e5, li2 seng5-chiap in, lai5 khia7-khi2 in e5 sia*5, kap in e5 chhu3;  2). hit-si5 li2 chiu7 tioh8 ti7 Ia5-ho5-hoa li2 Siong7-te3 siu*2-su3 li2 choe3-giap8 e5 toe7, ka7 i hun-piat sa* e5 sia*5.  3). Tioh8 chiong Ia5-ho5-hoa li2 Siong7-te3 soo2 siu*2-su3 li2 seng5-chiap kai3-lai7 e5 toe7, hun-choe3 sa*-khu, koh ka7 i khui loo7, hoo7 hiah e5 thai5-lang5-e5 long2 thang chau2-khi3 hia.  4). Thai5-si2-lang5-e5 chau2-khi3 hia, chiu7 thang tit-tioh8 oah8, hit e5 le7 chiu7-si7 an2-ni;  ki*3-na7 peng5-soo3 bo5 kiat-oan3 chho3-goo7 lai5 thai5-si2 i e5 chhu3-pi*;  5). chiu7-si7 chhin-chhiu*7 lang5 kap i e5 chhu3-pi* khi3 chhiu7-na5, beh chho3 chhiu7-bak8, chhiu2 kiah8 poo2-thau5 chit8-e7 chho3, beh chho3 hit e5 chhiu7, poo2-thau5-bah lut-khi3, siong-tioh8 i e5 chhu3-pi* ti3-kau3 si2,  chit e5 lang5 tioh8 chau2 kau3 hiah e5 sia*5 e5 chit8-e5, chiu7 thang oah8-teh;  6). bian2-tit po3-jin5-beng7-e5, tng i sim-he2 toh8 e5 si5, tui-jip thai5-lang5 e5 lang5, in-ui7 loo7 chin-hng7 jip-tioh8 chiu7 thai5-si2 i;  ki5-sit8 i m7 eng-kai si2, in-ui7 peng5-si5 i bo5 oan3-hun7 i.  7). Soo2-i2 goa2 beng7-leng7 li2 kong2, Tioh8 ka7 i hun-piat sa* e5 sia*5.  8). Ia5-ho5-hoa li2 e5 Siong7-te3, na7 chiau3 I tui3 li2 e5 liat8-choo2 soo2 chiu3-choa7-e5, khui-khoah li2 e5 keng2-kai3, chiong soo2 eng3-un2 siu*2-su3 li2 e5 liat8-choo2 e5 choan5-toe7 hoo7 li2;  9). goa2 kin-a2-jit8 soo2 beng7-leng7 li2 it-chhe3 e5 kai3-beng7, li2 na7 chip-siu2 lai5 kia*5 i, thia*3 Ia5-ho5-hoa li2 e5 Siong7-te3, siong5-siong5 kia*5 I hiah e5 to7-loo7, chiu7 ti7 chi2 sa* e5 sia*5 i2-goa7, tioh8 koh ui7 ka-ki7 ke-siat sa* e5 sia*5;  10). bian2-tit bo5-choe7 e5 huih lau5 ti7 Ia5-ho5-hoa li2 Siong7-te3 soo2 siu*2-su3 li2 choe3-giap8 e5 toe7, ti3-kau3 lau5-huih e5 choe7 kui ti7 li2.  11). Chong2-si7 lang5 na7 oan3-hun7 i e5 chhu3-pi*, bih8--teh khi2-lai5 phah i, siong-hai7 i kau3 si2, chiu7 chau2 kau3 hiah e5 sia*5 e5 chit8-e5;  12). i e5 sia*5 e5 tiu*2-lo2 chiu7 tioh8 chhe lang5, tui3 hia toa3 i chhut-lai5, kau ti7 po3-jin5-beng7 e5 lang5 e5 chhiu2, hoo7 i si2;  13). li2 e5 bak8-chiu m7-thang kho2-lin5 i;  ti7 I2-sek-liat8 tiong tioh8 tu5-khi3 bo5-choe7 e5 huih, hoo7 li2 thang tit-tioh8 hok-khi3.
	14). Ti7 Ia5-ho5-hoa li2 Siong7-te3 soo2 siu*2-su3 li2 seng5-chiap e5 toe7, m7-thang i5-soa2 chhu3-pi* e5 kai3-chi2;  hit-e5 si7 cheng5 e5 lang5 soo2 chhai7 ti7 li2 soa3-chiap e5 giap8 e5 lai5-bin7 e5.
	15). Kan-ta chit8-lang5 boe7 thang khi2-lai5 kan-cheng3 lang5 sim2-mih8 phai*2, sim2-mih8 choe7, chiu7-si7 i ki*3 soo2 hoan7 e5 choe7; tek-khak tioh8 pin5 nng7 e5 kan-cheng3 e5 lang5 e5 chhui3, a2-si7 sa* e5 kan-cheng3 e5 lang5 e5 chhui3, chiah thang teng7 i e5 an3.  16). Na7 u7 lam7-sam2 kan-cheng3 e5 khi2-lai5 kong-kek boo2 lang5, kan-cheng3 i kia*5-phai*2,  17). chiu7 chi2 nng7-e5 sa*-chi*3 e5 lang5 tioh8 khia7 ti7 Ia5-ho5-hoa e5 bin7-cheng5, kap tng-si5 e5 che3-si, kap sim2-phoa*3-koa* e5 bin7-cheng5.  18). Sim2-phoa*3-koa* tioh8 siong5-se3 chha5-mng7;  khoa*3 ah, na7 choe3 kan-cheng3 e5 lang5, ko2-jian5 si7 ke2 kan-cheng3, eng7 ke2 kan-cheng3 beh hai7 i e5 hia*-ti7, lin2 chiu7 tioh8 khoan2-thai7 i, chhin-chhiu*7 i siu*7 beh khoan2-thai7 i e5 hia*-ti7 e5;  an2-ni tui3 lin2 tiong-kan tu5-khi3 hit e5 phai*2.  20). Ki5-u5 e5 lang5 thia*-ki*3 long2 beh kia*, chiu7 ti7 lin2 tiong-kan bo5 koh kia*5 chit ho7 phai*2.  21). Li2 e5 bak8-chiu m7-thang kho2-lin5 i, tioh8 eng7 mia7 pe5 mia7, bak8-chiu pe5 bak8-chiu, chhui3-khi2 pe5 chhui3-khi2, chhiu2 pe5 chhiu2, kha pe5 kha.

[20]	Li2 chhut-khi3 kap tui3-tek8 kau-chian3 e5 si5, khoa*3-ki*3 be2, chhia, i2-kip8 peh-si*3 pi2 li2 khah-choe7-e5, m7-bian2 kia* in;  in-ui7 chhoa7 li2 chhut Ai-kip8 toe7 e5 Ia5-ho5-hoa li2 e5 Siong7-te3 kap li2 ti7-teh.  2). Lin2 teh-beh lim5-tin7 kau-chian3 e5 si5, che3-si tioh8 kau3 peh-si*3 e5 bin7-cheng5 soan-poo3;  3). tui3 in kong2, I2-sek-liat8 lang5 ah, lin2 tioh8 thia*;  lin2 kin-a2-jit8 beh kap peh-si*3 tui3-tek8 kau-chian3, m7-thang sit-ta*2, m7-thang kia*, lai5 ngiauh8-ngiauh8-chhoah, ia7 m7-thang in-ui7 in lai5 lun2-neh;  4). in-ui7 Ia5-ho5-hoa lin2 e5 Siong7-te3 chiu7-si7 kap lin2 sa*-kap khi3 e5, beh thoe3 lin2 kap tui3-tek8 kau-chian3 lai5 chin2-kiu3 lin2.  5). Hiah e5 koa*-tiu*2 ia7 tioh8 tui3 peh-si*3 soan-poo3, kong2, Chi7-chui7 khi2 sin-chhu3 iau2-be7 kia*5 lok8-seng5 e5 le2 ah?  i tioh8 to3-khi3 in tau, kia*-liau2 i tin7-bong5, pat8-lang5 kia*5 lok8-seng5 e5 le2.  6). Chi7-chui7 cheng3 phu5-to5-hng5, iau2-be7 u7 eng7-tioh8 i e5 ke2-chi2 ah?  i ia7 thang to3-khi3 in tau, kia*-liau2 i tin7-bong5, pat8-lang5 khi3 eng7 i.  7). Chi7-chui7 pheng3-tia*7 boo2, iau2-be7 chhoa7 i ah?  i ia7 thang to3-khi3 in tau, kia*-liau2 i tin7-bong5, pat8-lang5 chhoa7 i.  8). Hiah e5 koa*-tiu*2 koh tioh8 tui3 peh-si*3 soan-poo3, kong2, Chi7-chui7 kia*-hia*5 sit-ta*2 ah?  i thang to3-khi3 in tau, kia*-liau2 i e5 hia*-ti7 e5 sim siau-iu*5, chhin-chhiu*7 i e5 sim chit8-iu*7.  9). Hiah e5 koa*-tiu*2 tui3 peh-si*3 soan-poo3 beng5-pek8, tioh8 siat-lip8 hiah e5 kun-tiu*2 choe3-thau5 lai5 chhoa7 peh-si*3.
	10). Li2 oa2-kun7 chit8 e5 sia*5 beh phah e5 si5, tioh8 tai7-seng tui3 i soan-poo3 ho5-peng5 e5 oe7.  11). I na7 eng7 ho5-peng5 e5 oe7 tap-hok li2, ka7 li2 khui sia*5-mng5, hi2 tiong-kan soo2 u7 e5 peh-si*3 long2 beh choe3 li2 e5 chhe-eng7, lai5 hok8-sai7 li2.  12). I na7 m7-kheng2 kap li2 ho5-ho2, hoan2-tng2 beh kap lin2 kau-chian3, lin2 chiu7 tioh8 ui5-khun3 i.  13). Ia5-ho5-hoa li2 e5 Siong7-te3 eng7 i kau-hu3 li2, li2 chiu7 tioh8 eng7 to it-chin7 thai5-si2 i hiah e5 ta-poo-teng;  14). tok8-tok8 hu7-lu2, gin2-na2, cheng-si*, kap sia*5-lai7 it-chhe3 soo2 chhiu*2 e5 mih8, li2 thang chhiu*2 i lai5 choe3 ka-ki7 e5 loo7-eng7;  li2 soo2 chhiu*2 li2 e5 tui3-tek8 e5 mih8, chiu7-si7 Ia5-ho5-hoa li2 Siong7-te3 soo2 siu*2-su3 li2 e5, li2 thang chiah8-eng7.  15). Li7-khui li2 hng7-hng7 hiah e5 sia*5, m7-si7 chiah e5 liat8-kok e5 sia*5, li2 tioh8 an2-ni khoan2-thai7 i.  16). Tok8-tok8 siok8 chiah e5 peh-si*3 e5 sia*5, Ia5-ho5-hoa li2 Siong7-te3 i2-keng siu*2-su3 li2 choe3-giap8, ki5-tiong ki*3-u7 chhoan2-khui3 e5, li2 m7-thang hoo7 i oah8-teh;  17). tioh8 chiau3 Ia5-ho5-hoa li2 Siong7-te3 soo2 beng7-leng7 li2 e5, chiong Hek lang5, A-moo5-li7 lang5, Ka-lam5 lang5, Pi2-li7-se2 lang5, Hi-bi7 lang5, Ia5-poo3-su lang5, it-chin7 biat8 i;  18). bian2-tit in ka3-si7 lin2 oh8 it-chhe3 kho2-oo*3 e5 su7, chiu7-si7 in tui3 ti7 in e5 siong7-te3 soo2 kia*5 e5, ti3-kau3 lin2 tek-choe7 Ia5-ho5-hoa lin2 e5 Siong7-te3.
	19). Li2 na7 ku2-ku2 ui5-khun3 chit8 e5 sia*5, kong-kek beh chhu2 i, chiu7 m7-thang eng7 poo2-thau5 phah-phai*2 chhiu7-bak8;  in-ui7 li2 thang chiah8 i e5 ke2-chi2, soo2-i2 m7-thang chho3 i;  chhan5-ia2 e5 chhiu7-bak8 kiam2-si7 lang5, hoo7 li2 ui5-khun3 mah?  20). Tok8-tok8 li2 soo2 bat m7-si7 thang choe3 chiah8-mih8 e5 chhiu7, thang chho3 lai5 hui2-hoai7 i, eng7 i lai5 choe3 kong-sia*5 e5 khi3-ku7, kong-kek hit-e5 kap li2 kau-chian3 e5 sia*5, kau3 kong-phoa3 i.

[21]	Ti7 Ia5-ho5-hoa li2 Siong7-te3 soo2 siu*2-su3 li2 choe3-giap8 e5 toe7, na7 tu2-tioh8 siu7-thai5 e5 lang5 to2 ti7 chhan5-ia2, m7-chai si7 chi7-chui7 thai5-si2 e5;  2). li2 e5 tiu*2-lo2 kap sim2-phoa*3-koa* tioh8 chhut-lai5 niu5 i, tui3 siu7-thai5 e5 lang5 hit-tah, tit8-kau3 si3-ui5 hiah e5 sia*5,  3). khoa*3 toh-loh8 chit8 e5 sia*5 li7-khui siu7-thai5 e5 lang5 te7-it kun7;  chiu7 hit e5 sia*5 e5 tiu*2-lo2 tioh8 tui3 gu5-kun5 tiong chhu2 chit8-chiah be7-bat eng7 i lai5 choe3-kang, be7-bat koa3-ta* e5 gu5-cheng2-a2;  4). hit e5 sia*5 e5 tiu*2-lo2 tioh8 khan gu5-cheng2-a2 kau3 u7 tng5-lau5-chui2 e5 soa*-kok, bo5 cheng3 bo5 choh-e5, ti7 hit e5 soa*-kok kong3-chih8 gu5-cheng2-a2 e5 am7-kun2.  5). Che3-si7 Li7-bi7 lang5 e5 kia*2-sun tioh8 kun7-oa2, in-ui7 Ia5-ho5-hoa li2 e5 Siong7-te3 keng2 in lai5 hok8-sai7 I, thok Ia5-ho5-hoa e5 mia5 chiok-hok;  soo2 u7 sa*-ko3, sa*-phah e5 su7, long2 tioh8 chiau3 in e5 oe7 lai5 gi2-toan3.  6). Hit e5 sia*5 e5 cheng3 tiu*2-lo2, chiu7-si7 li7-khui siu7-thai5 e5 lang5 te7-it kun7-e5, tioh8 ti7 hit e5 soa*-kok tiong, soo2 kong3-chih8 am7-kun2 e5 gu5-cheng2-a2 e5 teng2-bin7 lai5 soe2 chhiu2;  7). ia7 beh in3 lai5 kong2,  Goan2 e5 chhiu2 be7-bat lau5 chit e5 huih, goan2 e5 bak8-chiu ia7 be7-bat khoa*3-ki*3.  8). Ia5-ho5-hoa ah, kiu5 Li2 sia3-bian2 Li2 e5 peh-si*3 I2-sek-liat8, Li2 soo2 siok8-hoe5 e5, boh8-tit hoo7 bo5-choe7 e5 huih kui ti7 Li2 e5 peh-si*3 I2-sek-liat8.  9). An2-ni lau5 hit e5 huih e5 choe7 kap i bo5 kan-siap8;  an2-ni chiu7 tui3 lin2 tiong-kan tu5-khi3 lau5 bo5-choe7 e5 huih e5 choe7;  si7 li2 u7 kia*5 Ia5-ho5-hoa khoa*3-choe3 ho2-e5.
	10). Li2 chhut-khi3 kap li2 e5 tui3-tek8 kau-chian3 e5 si5, Ia5-ho5-hoa li2 e5 Siong7-te3 chiong in kau ti7 li2 e5 chhiu2, li2 ia7 liah8 in khi3;  11). hit-si5 ti7 siu7-liah8 e5 lang5 e5 tiong-kan, na7 khoa*3-ki*3 u7 bi2-lu2, li2 ia7 loan5-boo7 i, beh chhoa7 i choe3-boo2;  12). chiu7 thang chhoa7 kau3 li2 e5 ke, i chiu7 tioh8 thi3 thau5-mng5, siu chng2-kah;  thng3-khi3 i siu7-liah8 e5 si5 soo2 chheng7 e5 sa*, tiam3 ti7 li2 e5 ke ai-khau3 pe7-bu2 chit8-geh8-jit8;  jian5-au7 li2 thang kap i tang5-pang5, li2 choe3 i e5 tiong7-hu, i choe3 li2 e5 boo2.  14). Au7-lai5 li2 na7 bo5 hoa*-hi2 i, chiu7 tioh8 hoo7 i chhut-chai7 i e5 i3-su3 chhut-khi3, koat-toan3 m7-thang boe7-chi*5, ia7 m7-thang tang3-choe3 lu2-pi7 khoan2-thai7 i;  in-ui7 li2 i2-keng kap i seng5-chhin.
	15). Lang5 na7 u7 nng7 e5 boo2, chit8-e5 si7 i soo2 thia*3-e5, chit8-e5 si7 i soo2 oan3-e5, long2 u7 ka7 i si*-kia*2, chong2-si7 toa7-kia*2 si7 soo2 oan3 e5 boo2 si*--e5;  16). kau3 hoo7 kia*2 seng5-chiap giap8 e5 jit8, m7-thang lip8 siu7-thia*3 e5 boo2 si* e5 kia*2 choe3 toa7-kia*2, poa*5-ke3 chin e5 toa7-kia*2, chiu7-si7 siu7-oan3 e5 boo2 e5 kia*2;  17). chong2-si7 tioh8 jin7 soo2 oan3 e5 boo2 e5 kia*2 choe3 toa7-kia*2, chiong soo2 u7 e5 giap8 hoo7 i siang-hun7;  in-ui7 i si7 i khui-lat8 e5 khi2-thau5, toa7-kia*2 e5 beng5-hun7 si7 i-e5.
	18). Lang5 na7 u7 ban5-phe5 ngoo2-gek8 e5 kia*2, m7-thia* in lau7-pe7 e5 oe7, a2-si7 lau7-bu2 e5 oe7, in sui-jian5 keng2-kai3 i, i iu5-goan5 m7-thia* in;  19). i e5 pe7 kap i e5 bu2 tioh8 liah8 i, thoa i chhut, toa3-kau3 pun2-sia*5 e5 tiu*2-lo2 hia, chiu7-si7 i pun2 soo2-chai7 e5 sia*5-mng5;  20). ka7 hit e5 sia*5 e5 tiu*2-lo2 kong2, Goan2 chit e5 kia*2 ban5-phe5 ngoo2-gek8, m7-thia* goan2 e5 oe7, lam7-sam2 khai-chi*5, tham-chiah8, hoo*3-chiu2;  21). hit e5 sia*5 e5 cheng3-lang5 chiu7 tioh8 eng7 chioh8-thau5 tim3 hoo7 i si2;  an2-ni, chiu7 tui3 lin2 tiong-kan tu5-khi3 hit e5 phai*2.  I2-sek-liat8 cheng3-lang5 long2 beh thia*-ki*3 lai5 kia*.
	22). Lang5 na7 hoan7 eng-kai si2 e5 choe7, siu7 pan7-choe7 si2, li2 na7 tiau3 i ti7 chha5--nih,  23). i e5 sin-si m7-thang tiau3 ti7 chha5--nih ke3-mi5, tek-khak tioh8 ti7 hit-jit8 bai5-chong3 i, bian2-tit phah la5-sam5 Ia5-ho5-hoa li2 Siong7-te3 siu*2-su3 li2 choe3-giap8 e5 toe7;  in-ui7 siu7 tiau3-si2 e5 lang5 si7 siu7 Siong7-te3 soo2 chiu3-choo2 e5.

[22]	Li2 na7 khoa*3-ki*3 li2 e5 hia*-ti7 e5 gu5, a2-si7 iu*5, kia*5 be5-loo7, li2 m7-thang ti*3 bo5 khoa*3-ki*3, li2 tek-khak tioh8 hoo7 i to3-tng2--lai5 li2 e5 hia*-ti7 hia.  2). Li2 e5 hia*-ti7 na7 li7-khui li2 hng7, a2-si7 li2 m7-bat i, chiu7 tioh8 khan kau3 li2 e5 chhu3, lau5 ti7 li2 hia, theng3-hau7 li2 e5 hia*-ti7 lai5 chhe7, li2 chiah heng5 i.  3). Li2 e5 hia*-ti7 e5 lu5, a2-si7 i e5 sa*, bo5-lun7 i sit-loh8 sim2-mih8, i sit-loh8, li2 soo2 khioh-tioh8 e5, long2 tioh8 an2-ni kia*5, m7-thang ti*3-choe3 bo5 khoa*3-ki*3.  4). Li2 na7 khoa*3-ki*3 li2 e5 hia*-ti7 e5 lu5, a2-si7 gu5, poah8-to2 ti7 loo7--nih, m7-thang ti*3-choe3 bo5 khoa*3-ki*3, tek-khak tioh8 pang-chan7 i, hu5 i khi2--lai5.
	5). Hu7-jin5-lang5 m7-thang chheng7 ta-poo-lang5 soo2 chheng7 e5,  ta-poo-lang5 ia7 m7-thang chheng7 hu7-jin5-lang5 e5 sa*;  in-ui7 ki*3-na7 an2-ni kia*5 e5, si7 Ia5-ho5-hoa li2 Siong7-te3 soo2 iam3-oo*3 e5.
	6). Li2 na7 ti7 loo7--nih tu2-tioh8 chiau2-siu7, hek8-si7 ti7 chhiu7--nih, hek8-si7 ti7 toe7--nih, lai7-bin7 u7 chiau2-a2-kia*2, a2-si7 chiau2-nng7, chiau2-bu2 a*3 chiau2-kia*2, a2-si7 pu7-nng7, li2 m7-thang liah8 chiau2-kia*2 soa3 liah8 chiau2-bu2;  7). tek-khak tioh8 pang3 chiau2-bu2 khi3, chong2-si7 chiau2-a2-kia*2 li2 thang liah8--khi3;  an2-ni li2 chiu7 thang hiong2-siu7 hok-khi3 koh chiah8 tng5 he3-siu7.
	8). Li2 na7 khi2 sin chhu3, tioh8 choe3 lan5-kan ti7 chhu3-teng2, bian2-tit lang5 tui3 hia poah8--loh8-lai5;  lau5-huih e5 choe7 chiu7 kui ti7 li2 e5 chhu3.
	9). M7-thang eng7 nng7-iu*7 e5 cheng2-chi2 ia7 ti7 li2 e5 phu5-to5-hng5; kia*-liau2 choe3 chit8-e7 bo5--khi3, chiu7-si7 li2 soo2 ia7 e5 cheng2-chi2 kiat-sit8-e5, kap li2 e5 phu5-to5-hng5 kiat-sit8-e5, long2 bo5 thang su-khia eng7.
	10). M7-thang eng7 gu5 kap lu5 sa*-kap loe5-chhan5.  11). M7-thang chheng7 chham-chhap e5 poo3-liau7, iu*5-mng5 kap iu3-toe7 hap8-chit--e5.
	12). Li2 soo2 moa e5 sa* tioh8 ti7 i e5 si3-ui5 choe3 chhiu.
	13). Lang5 na7 chhoa7-boo2, kap i tang5-pang5,   14). au7-lai5 oan3-hun7 i, hui2-pong3 i phai*2-tai7, phah-phai*2 i e5 mia5, kong2, Goa2 chhoa7 chit e5 cha-boo2-kia*2, kap i tang5-pang5, khoa*3 i bo5 chai7-sek-lu2 e5 pin5-ku3;  15). cha-boo2-kia*2 e5 pe7-bu2 tioh8 theh8 cha-boo2-kia*2 chai7-sek-lu2 e5 pin5-ku3 chhut-lai5, toa3 kau3 i pun2 sia*5-mng5 e5 tiu*2-lo2 hia;  16). cha-boo2-kia*2 e5 lau7-pe7 tioh8 tui3 tiu*2-lo2 kong2, Goa2 eng7 goa2 e5 cha-boo2-kia*2 hoo7 chit e5 lang5 choe3-boo2, i oan3-hun7 i;  17). khoa*3 ah, i hui2-pong3 i phai*2-tai7, kong2, Goa2 khoa*3 li2 e5 cha-boo2-kia*2 bo5 chai7-sek-lu2 e5 pin5-ku3;  ki5-sit8 chit-e5 si7 goa2 e5 cha-boo2-kia*2 chai7-sek-lu2 e5 pin5-ku3.  Pe7-bu2 chiu7 chiong hit-e5 poo3 pai5 ti7 pun2-sia*5 tiu*2-lo2 e5 bin7-cheng5.  18). Hit e5 sia*5 e5 tiu*2-lo2 tioh8 liah8 hit e5 lang5 lai5 chek-hoat8 i;  19). ia7 tioh8 hoat8 i chit8-pah gun5, hoo7 cha-boo2-kia*2 e5 lau7-pe7;  in-ui7 i u7 ka-bu5 I2-sek-liat8 chai7-sek-lu2 e5 phai*2-mia5;  cha-boo2-kia*2 iu5-goan5 choe3 i e5 boo2, chit8-si3-lang5 m7-thang li5-chhut i.  20). Chong2-si7 chit e5 su7 na7 si7 chin-e5, cha-boo2-kia*2 bo5 chai7-sek-lu2 e5 pin5-ku3;  21). in tioh8 liah8 hit e5 cha-boo2-kia*2 kau3 i e5 lau7-pe7 e5 chhu3 e5 mng5-khau2, i pun2-sia*5 e5 lang5 tioh8 eng7 chioh8-thau5 ka7 i tim3-si2;  in-ui7 i ti7 I2-sek-liat8 tiong kia*5 kian3-siau3 e5 su7, ti7 i e5 lau7-pe7 e5 ke kia*5 im5-loan7;  an2-ni chiu7 tui3 lin2 tiong-kan tu5--khi3 hit e5 phai*2.
	22). Na7 tu2-tioh8 u7 lang5 kap ke3 tiong7-hu e5 hu7-jin5-lang5 tang5-pang5, kan-hu kap hit e5 hu7-jin5-lang5 long2 tioh8 hoo7 in si2;  an2-ni chiu7 tui3 I2-sek-liat8 e5 tiong-kan tu5--khi3 hit e5 phai*2.
	23). Na7 u7 cha-boo2-kia*2, si7 chai7-sek-lu2 e5, i2-keng choe3 lang5 tia*7-tioh8, u7 lang5 ti7 sia*5-lai7 tu2-tioh8 i, kap i tang5-pang5;  24). chiu7 lin2 tioh8 liah8 chi2 nng7-lang5 chhut-khi3 kau3 hit e5 sia*5-mng5, eng7 chioh8-thau5 tim3-si2 in;  cha-boo2-kia*2, in-ui7 i ti7 sia*5-lai7 iau2-ku2 bo5 hau2-kiu3;  ta-poo-lang5, in-ui7 i leng5-jiok8 i e5 chhu3-pi* e5 boo2;  an2-ni chiu7 tui3 lin2 tiong-kan tu5--khi3 hit e5 phai*2.
	25). Chong2-si7 na7 u7 lang5 ti7 chhan5-ia2 tu2-tioh8 i2-keng pheng3 tia*7-tioh8 e5 cha-boo2-kia*2, hit-lang5 ka7 i kiong5-kan; kan-ta hit-e5 ka7 i kiong5-kan e5 lang5 tioh8 si2;  26). chong2-si7 hit e5 cha-boo2-kia*2 li2 m7-thang chai*2-iu*7 pan7 i;  in-ui7 hit e5 cha-boo2-kia*2 bo5 eng-kai si2 e5 su7;  chit e5 tai7-chi3 si7 chhin-chhiu*7 lang5 khi2-lai5 kong-kek i e5 chhu3-pi*, thai5-si2 i chit8-iu*7;  27). in-ui7 i ti7 chhan5-ia2 tu2-tioh8 i, hit-e5 choe3-lang5 tia*7-tioh8 e5 cha-boo2-gin2-na2 hau2-kiu3, ia7 bo5 lang5 kiu3 i.
	28). Na7 ta-poo-lang5 tu2-tioh8 be7 phoe3 lang5 e5 chai7-sek-lu2, khi*5 i kap i su-thong, bo5 lang5 khoa*3-ki*3,  29). chiu7 hit-e5 kap i su-thong e5 lang5, tioh8 theh8 goo7-chap8 e5 gun5, hoo7 cha-boo2-gin2-na2 e5 lau7-pe7, in-ui7 i i2-keng leng5-jiok8 i;  chiu7 tioh8 chhoa7 i choe3 boo2, chit8-si3-lang5 m7-thang li5 i.
	30). Lang5 m7-thang chhoa7 lau7-pe7 e5 au7-boo2 choe3-boo2, m7-thang hian-khui i e5 lau7-pe7 e5 sa*-a2-ku.

[23]	Ki*3-na7 goa7-sin7 siu7-siong-e5, a2-si7 siu7 iam-koah-e5, m7-thang jip8 Ia5-ho5-hoa e5 hoe7.
	2). Su-thong lai5 si* e5 kia*2 m7-thang jip8 Ia5-ho5-hoa e5 hoe7;  sui-jian5 kau3 i e5 chap8-tai7, ia7 m7-thang jip8 Ia5-ho5-hoa e5 hoe7.
	3). A-bun5 lang5 a2-si7 Moo5-ap lang5, m7-thang jip8 Ia5-ho5-hoa e5 hoe7;  sui-jian5 kau3 in e5 chap8-tai7, eng2-oan2 boe7 thang jip8 Ia5-ho5-hoa e5 hoe7;  4). in-ui7 lin2 chhut Ai-kip8 e5 si5, in bo5 eng7 chiah8-mih8 kap chui2, ti7 loo7--nih ngia5-chih lin2;  koh in-ui7 in tui3-tek8 lin2, chhia*3 Bi2-soo2-pho-tai7-bi2 e5 Pi2-toat8 lang5, Pi2-ji*2 e5 kia*2, Pa-lan5 lai5 chiu3-choo2 lin2.  5). Chong2-si7 Ia5-ho5-hoa li2 e5 Siong7-te3 m7-thia* Pa-lan5;  Ia5-ho5-hoa li2 e5 Siong7-te3 hoo7 hit e5 chiu3-choo2 pian3-choe3 chiok-hok li2;  in-ui7 Ia5-ho5-hoa li2 e5 Siong7-te3 thia*3 li2.  6). Li2 chit8-si3-lang5 kau3 eng2-oan2 m7-thang ka7 in too5-boo5 peng5-an kap hok-khi3.
	7). M7-thang oan3-hun7 I2-tong lang5, in-ui7 i si7 li2 e5 hia*-ti7;  m7-thang oan3-hun7 Ai-kip8 lang5, in-ui7 lin2 bat chhut-goa7 ti7-hia;  8). in soo2 si* e5 kia*2-sun kau3 te7-sa* tai7 thang jip8 Ia5-ho5-hoa e5 hoe7.
	9). Li2 e5 kun-tui7 chhut-khi3 kong-kek li2 e5 tui3-tek8, ti7 ia*5-poa*5 tioh8 ka-ki7 kim3-kai3 it-chhe3 e5 phai*2-su7.  10). Lin2 tiong-kan na7 u7 lang5, ti7 mi5-si5 soo2 tu2-tioh8-e5, lai5 bak bo5 chheng-khi3, i chiu7 tioh8 chhut-khi3 kau3 ia*5-goa7, m7-thang jip8 ia*5-lai7;  11). kau3 beh am3 e5 si5, i tioh8 eng7 chui2 soe2, kau3 jit8-loh8 chiah thang jip8 ia*5.  Li2 ti7 ia*5-goa7 keng2 chit8-ui7 thang chhut-khi3 kau3 goa7-bin7 e5 soo2-chai7;  13). ti7 li2 e5 khi3-ku7-lai7 tioh8 u7 thuh-a2; li2 ti7 goa7-bin7 chhut-kiong e5 si5, tioh8 eng7 i kut8 thoo5, chiah oat8-tng2-sin, kham3 li2 soo2 pang3 e5;  14). in-ui7 Ia5-ho5-hoa li2 e5 Siong7-te3 si3-koe3 kia*5 ti7 li2 e5 ia*5-lai7, beh chin2-kiu3 li2, chiong li2 e5 tui3-tek8 kau hoo7 li2;  soo2-i2 li2 e5 ia*5-poa*5 eng-kai tioh8 u7 seng3-kiat;  bian2-tit I khoa*3-ki*3 li2 tiong-kan u7 u3-oe3, chiu7 li7-khui li2.
	15). Na7 u7 loo5-pok8 thoat-li7 i e5 chu2-lang5, chau2 kau3 li2 hia, li2 m7-thang chiong i kau hoo7 i e5 chu2-lang5;  16). i beh kap li2 tiam3, khia7 li2 tiong-kan, ti7 i soo2 keng2 li2 chit8 e5 sia*5-mng5-lai7 e5 soo2-chai7, chiu7-si7 i soo2 hoa*-hi2 e5;  li2 m7-thang khi-hu7 i.
	17). I2-sek-liat8 e5 lu2-chu2-tiong m7-thang u7 ki7-lu2.
	I2-sek-liat8 e5 lam5-chu2-tiong m7-thang u7 loan5-tong5.  18). Chhiong-ki soo2 tit-tioh8 e5 chi*5, a2-si7 kau2-lui7 e5 kang-chi*5, li2 m7-thang toa3 jip8 Ia5-ho5-hoa li2 Siong7-te3 e5 tian7 lai5 sia7-goan7;  in-ui7 chi2 nng7-hang7 long2 si7 Ia5-ho5-hoa li2 Siong7-te3 soo2 iam3-oo*3 e5.
	19). Li2 e5 hia*-ti7 hek8-si7 tui3 li2 chioh chi*5-gun5, a2-si7 chioh chiah8-mih8, chioh ki*3-na7 oe7 si* li7-sek e5 mih8, li2 long2 m7-thang theh8 i e5 li7-sek;  20). li2 chioh goa7-chok8 e5 lang5, thang theh8 i e5 li7-sek, chong2-si7 chioh li2 e5 hia*-ti7 chiu7 m7-thang theh8 i e5 li7-sek;  thang hoo7 Ia5-ho5-hoa li2 Siong7-te3 ti7 li2 soo2 khi3 beh tit-tioh8 choe3-giap8 e5 toe7, ti7 li2 e5 chhiu2 soo2 choe3 it-chhe3 e5 su7, su3-hok li2.
	21). Li2 tui3 Ia5-ho5-hoa li2 e5 Siong7-te3 he7-goan7, sia7 i m7-thang ian5-chhian5;  in-ui7 Ia5-ho5-hoa li2 e5 Siong7-te3 tek-khak beh tui3 li2 tho2;  li2 na7 bo5 sia7, chiu7 u7 choe7;  22). li2 na7 bo5 he7-goan7, chiu7 bo5 choe7.  23). Ki*3-na7 tui3 li2 e5 chhui3 soo2 chhut e5, chiau3 li2 i2-keng he7-goan7 ti7 Ia5-ho5-hoa li2 Siong7-te3 lai5 kam-sim hian3 e5, chiu7-si7 li2 e5 chhui3 soo2 in2, li2 tioh8 chip-siu2 lai5 kia*5 i.
	24). Li2 jip8 li2 e5 chhu3-pi* e5 phu5-to5-hng5, thang chhut-chai7 i3-su3 chiah8 phu5-to5 kau3 pa2;  chong2-si7 m7-thang toe2 ti7 li2 e5 khi3-ku7-lai7.
	25). Li2 jip8 li2 e5 chhu3-pi* iau2-be7 koah e5 ngoo2-kok tiong, thang eng7 chhiu2 tiah i e5 siu7;  chong2-si7 m7-thang eng7 liam5-a2 koah li2 e5 chhu3-pi* e5 goo7-kak.

[24]	Lang5 na7 chhoa7-boo2, jian5-au7 khoa*3 i e5 boo2 m7 teng3-i3, in-ui7 i chai i u7 bo5 hap8-gi5 e5 su7, chiu7 thang sia2 li5-su hoo7 i, kau i e5 chhiu2, chhe i li7-khui i e5 ke.  2). Hu7-jin5-lang5 li7-khui i e5 ke liau2-au7, thang khi3 ke3 pat8-lang5.  3). Na7 si7 au7 e5 tiong7-hu oan3-hun7 i, ia7 sia2 li5-su kau i e5 chhiu2, kah i li7-khui i e5 ke, a2-si7 i au7 e5 tiong7-hu chhoa7 i choe3-boo2 chiu7 si2;  4). chiu7 hit-e5 cheng5 e5 tiong7-hu i2-keng kah i khi3--e5, boe7-tit-thang ti7 i phah la5-sam5 i2-au7, koh chhoa7 i choe3-boo2;  in-ui7 che si7 Ia5-ho5-hoa soo2 iam3-oo*3-e5;  m7-thang hoo7 Ia5-ho5-hoa li2 e5 Siong7-te3 soo2 siu*2-su3 li2 choe3-giap8 e5 toe7 lai5 hoan7-choe7.
	5). Sin chhoa7-boo2 e5 lang5 m7-thang khi3 kau-chian3, ia7 m7-thang kau-tai3 i pan7-li2 sim2-mih8 su7;  thang hoo7 i ti7 ke-lai7 chheng-han5 chit8-ni5,  thang hoo7 i soo2 chhoa7 e5 boo2 hoa*-hi2.  6). M7-thang eng7 lang5 e5 chioh8-bo7, a2-si7 chioh8-bo7 e5 teng2-tun2, choe3 chun2-tng3;  in-ui7 che si7 eng7 lang5 e5 si*3-mia7 choe3 chun2-tng3.
	7). Na7 tu2-tioh8 lang5 koai2 I2-sek-liat8-tiong chit8-e5 hia*-ti7, khoan2-thai7 i choe3 loo5-chai5, a2-si7 boe7 i, hit e5 koai2-kun3 chiu7 tioh8 hoo7 i si2;  an2-ni, chiu7 tui3 lin2 tiong-kan tu5--khi3 hit e5 phai*2.
	8). Thai2-ko e5 phai*2 cheng3-thau5, li2 tioh8 chin soe3-ji7;  che3-si Li7-bi7 lang5 it-chhe3 soo2 ka3-si7 lin2-e5, tioh8 chiau3 an2-ni lai5 kia*5;  goa2 soo2 beng7-leng7 in-e5, lin2 tioh8 chip-siu2 lai5 kia*5;  9). cha2 chhut Ai-kip8 e5 si5, Ia5-ho5-hoa li2 Siong7-te3 ti7 loo7-nih tui3 Bi2-li7-am3 soo2-kia*5-e5, li2 tioh8 ki3-tit.
	10). Li2 bo5-lun7 eng7 sim2-mih8 chioh chhu3-pi*, m7-thang jip8 i e5 ke theh8 chun2-tng3,  11). li2 tioh8 khia7 ti7 goa7-bin7, theng3-hau7 ka7 li2 chioh e5 lang5 theh8 chun2-tng3 chhut-lai5 hoo7 li2;  12). hit lang5 na7 si7 song3-hiong, li2 m7-thang lau5 i e5 chun2-tng3 ke3-mi5;  jit8-loh8 e5 si5, tek-khak tioh8 eng7 hit e5 chun2-tng3 heng5 i, hoo7 i eng7 i e5 sa* kah teh khun3;  i chiu7 ka7 li2 chiok-hok;  che ti7 Ia5-ho5-hoa li2 Siong7-te3 e5 bin7-cheng5, beh sng3-choe3 li2 e5 gi7.
	14). Khun3-khoo2 song3-hiong e5 chhia*3-kang lang5, bo5-lun7 si7 li2 e5 hia*-ti7, a2-si7 chhut-goa7 lang5 tiam3 ti7 li2 e5 toe7, ti7 li2 e5 sia*5-mng5-lai7 e5, li2 m7-thang khi-hu7 i;  15). i e5 kang-chi*5 li2 hit-jit8 tioh8 hoo7 i, m7-thang theng3-hau7 kau3 jit8-loh8-liau2;  in-ui7 i song3-hiong, koa3-sim ti7 hit-e5;  kia*-liau2 i in-ui7 li2 lai5 tui3 Ia5-ho5-hoa au5-kio3, li2 chiu7 u7 choe7.
	16). M7-thang in-ui7 kia*2 lai5 hoo7 lau7-pe7 si2, ia7 m7-thang in-ui7 lau7-pe7 lai5 hoo7 kia*2 si2;  tak8-lang5 tioh8 ui7-tioh8 ka-ki7 e5 choe7 lai5 si2.
	17). Li2 sim2-phoa*3, m7-thang oan-ong2 chhut-goa7 lang5 kap bo5-pe7 e5 kia*2, ia7 m7-thang theh8 koa*2-hu7 e5 i-chiu*5 choe3 chun2-tng3;  18). li2 tioh8 ki3-tit li2 ti7 Ai-kip8 bat choe3 loo5-chai5, Ia5-ho5-hoa li2 e5 Siong7-te3 kiu3-siok8 li2 tui3 hia chhut;  soo2-i2 goa2 beng7-leng7 li2 tioh8 an2-ni kia*5.
	19). Li2 ti7 chhan5--nih siu-koah goo7-kak, na7 boe7-ki3-tit chit8-sok ti7 chhan5--nih, m7-thang koh oat--khi3 theh8, tioh8 lau5 hoo7 chhut-goa7 lang5 kap koo-ji5 koa*2-hu7, ti3-kau3 Ia5-ho5-hoa li2 e5 Siong7-te3 beh ti7 li2 e5 chhiu2 soo2 choe3 it-chhe3 e5 su7, su3-hok li2.  20). Li2 phah li2 e5 ka*-na2-chhiu7 i2-au7 m7-thang koh sun5 hiah e5 chhiu7-ki;  tioh8 lau5 hoo7 chhut-goa7 lang5 kap koo-ji5 koa*2-hu7.  21). Li2 ban2 li2 e5 phu5-to5, soo2-chhun-e5 m7-thang koh ban2, tioh8 lau5 hoo7 chhut-goa7 lang5, kap koo-ji5, koa*2-hu7;  22). li2 ia7 tioh8 ki3-tit li2 ti7 Ai-kip8 toe7 bat choe3 loo5-chai5;  soo2-i2 goa2 beng7-leng7 li2 tioh8 an2-ni kia*5.

[25]	Lang5 na7 u7 oan-ke lai5 tui3-sin3, koa*-hu2 phoa*3-toan3 i, chiu7 tioh8 teng7 gi7-lang5 choe3-gi7, teng7 phai*2-lang5 choe3-phai*2.  2). Phai*2-lang5 na7 eng-kai siu7-phah, sim2-phoa*3-koa* tioh8 hoo7 i phak ti7 toe7--nih,  ti7 i e5 bin7-cheng5, chiau3 i e5 choe7, chiau3 siau3-giah8 phah i;  3). tok8-tok8 thang phah i si3-chap8-e7 m7-thang ke3 siau3-giah8;  na7 ke3 siau3-giah8, phah i khah-choe7-e7, chiu7 li2 e5 hia*-ti7 hoo7 li2 khoa*3-khin.
	4). Gu5 teh lun2 goo7-kak, m7-thang lang2 i e5 chhui3.
	5). Hia*-ti7 sa*-kap khia7-khi2, ki5-tiong na7 chit8-e5 si2 bo5 kia*2, si2-lang5 e5 boo2 m7-thang ke3 goa7-lang5, i tiong7-hu e5 sio2-ti7 tioh8 jip8-khi3 i hia, chhoa7 i choe3-boo2, lai5 chin7 sio2-chek e5 pun2-hun7;  6). i soo2 si* e5 toa7-kia*2, tioh8 soa3-chiap si2 e5 hia* e5 beng5-hun7, bian2-tit i e5 mia5 ti7 I2-sek-liat8-tiong siau-biat8.  7). Hit-lang5 na7 m7 goan7-i3 chhoa7 i e5 hia*-so2, i e5 hia*-so2 chiu7 tioh8 kau3 sia*5-mng5 e5 tiu*2-lo2 hia kong2, Goa2 e5 tiong7-hu e5 sio2-ti7 m7-kheng2 ti7 I2-sek-liat8-tiong ka7 i e5 hia* thoan5 chit8 e5 mia5-ji7, bo5 beh ka7 goa2 chin7 sio2-chek e5 pun2-hun7.  8). I sia*5-lai7 e5 tiu*2-lo2 chiu7 tioh8 kio3 i lai5, ka7 i kong2;  i na7 chip-i3 kong2, Goa2 bo5 beh chhoa7 i;  9). i e5 hia*-so2 chiu7 tioh8 ti7 tiu*2-lo2 e5 bin7-cheng5 chiu7-kun7 i, thng3 hit-lang5 kha--nih e5 oe5, phui2-noa7 ti7 i e5 bin7, kong2, Ki*3-na7 bo5 beh ui7-tioh8 hia* kian3-lip8 i e5 ke e5, tioh8 an2-ni khoan2-thai7 i;  10). ti7 I2-sek-liat8-tiong, i e5 mia5 beh chheng choe3 thng3-oe5--e5 e5 ke.
	11). Na7 u7 nng7-lang5 sa*-phah, ki5-tiong chit8-lang5 e5 boo2 kun7-oa2 lai5, beh kiu3 i e5 tiong7-hu thoat-li7 phah i e5 lang5 e5 chhiu2, chhun-chhiu2 khi*5-tiau5 hit-lang5 e5 e7-the2;  12). chiu7 tioh8 cham7-tng7 hu7-jin5-lang5 e5 chhiu2, bak8-chiu m7-thang kho2-lin5 i.
	13). Li2 e5 te7-a2-lai7 m7-thang u7 nng7-iu*7 e5 pheng5-chi2, u7-liap8 toa7, u7-liap8 soe3;  14). chhu3-lai7 m7-thang u7 nng7-iu*7 e5 chin, tau2, u7-e5 toa7, u7-e5 soe3;  15). tioh8 eng7 chun2-chun2 kong-peng5 e5 pheng5-chi2, chun2-chun2 kong-peng5 e5 chin, tau2;  thang hoo7 li2 ti7 Ia5-ho5-hoa li2 Siong7-te3 soo2 siu*2-su3 e5 toe7 chiah8 tng5 he3-siu7;  16). in-ui7 ki*3-na7 kia*5 chiah e5 tai7-chi3, kap kia*5 put-gi7 e5, long2 si7 Ia5-ho5-hoa li2 Siong7-te3 soo2 iam3-oo*3-e5.
	17). Li2 tioh8 ki3-tit lin2 chhut Ai-kip8 e5 si5, A-ma2-lek8 lang5 ti7 loo7--nih soo2 khoan2-thai7 li2 e5;  18). i ti7 loo7--nih tu2-tioh8 li2, tng li2 khun3-khoo2 ia3-sian7 e5 si5, u7 chai*2-iu*7 phah li2 au7-tui7, chiu7-si7 ti7 li2 au7-bin7 e5 loan2-jiok8 e5; i ia7 bo5 kia*-ui3 Siong7-te3.  19). Soo2-i2 kau3 Ia5-ho5-hoa li2 Siong7-te3 kiu3 li2 thoat-li7 si3-ui5 long2-chong2 e5 tui3-tek8, ti7 Ia5-ho5-hoa li2 Siong7-te3 siu*2-su3 li2 choe3-giap8 e5 toe7, tit-tioh8 peng5-an, hit-si5 li2 tioh8 chiong A-ma2-lek8 e5 mia5-ji7, tui3 thi*-e7 chhat-siau, m7-thang boe7-ki3-tit.

[26]	Li2 i2-keng kau3 Ia5-ho5-hoa li2 e5 Siong7-te3 soo2 siu*2-su3 li2 choe3-giap8 e5 toe7, seng5-chiap lai5 khia7-khi2 i,  2). chiu7 tioh8 tui3 Ia5-ho5-hoa li2 e5 Siong7-te3 siu*2-su3 li2 e5 toe7, chiong soo2 siu tak8-hang7 khi2-thau5-sek8 e5 thoo2-san2, theh8 tam7-poh8, he7 ti7 kheng--nih, khi3 Ia5-ho5-hoa li2 Siong7-te3 soo2 beh keng2 an-ti3 I e5 mia5 e5 soo2-chai7;  3). tioh8 khi3 ki*3 tng-si5 choe3 che3-si-e5, ka7 i kong2, Goa2 kin-a2-jit8 tui3 Ia5-ho5-hoa li2 e5 Siong7-te3 kong2-beng5 goa2 i2-keng kau3 Ia5-ho5-hoa tui3 lan2 e5 liat8-choo2 chiu3-choa7 siu*2-su3 lan2 e5 toe7.  4). Che3-si chiu7 tui3 li2 e5 chhiu2 chih hit-kheng, lai5 he7 ti7 Ia5-ho5-hoa li2 Siong7-te3 e5 toa*5-cheng5.  5). Li2 tioh8 ti7 Ia5-ho5-hoa li2 Siong7-te3 e5 bin7-cheng5 kong2, goa2 e5 choo2 si7 chit8-e5 teh-beh si2 e5 A-lan5 lang5, loh8-khi3 Ai-kip8 kia3-kha ti7-hia, lang5-giah8 chio2-chio2;  ti7-hia chia*5-choe3 chit8-kok toa7 koh kiong5, lang5-giah8 koh choe7.  6). Ai-kip8 lang5 phai*2 khoan2-thai7 goan2, khoo2-chhoo2 goan2, eng7 khoo2-kang kah goan2 choe3;  7). tui3 hit-tiap8 goan2 ai-kiu5 Ia5-ho5-hoa goan2 liat8-choo2 e5 Siong7-te3, Ia5-ho5-hoa thia* goan2 e5 sia*, khoa*3-ki*3 goan2 e5 khoo2-chhoo2, goan2 e5 tioh8-boa5, goan2 e5 ap-pek;  8). Ia5-ho5-hoa chiu7 eng7 toa7 koan5-leng5 e5 chhiu2, kap chhun-chhut e5 chhiu2-kut, kap toa7 thang kia* e5 su7, kap sin5-jiah, ki5-su7, chhoa7 goan2 chhut Ai-kip8, koh chhoa7 goan2 kau3 chit soo2-chai7, eng7 chit e5 toe7 siu*2-su3 goan2, chiu7-si7 lau5 lin kap bit8 e5 toe7.  10). Khoa*3 ah, chit e5 toe7 khi2-thau5-sek8 e5, Ia5-ho5-hoa ah, Li2 soo2 siu*2-su3 goa2 e5, goa2 ta* i2-keng toa3-lai5.  Au7-lai5 li2 tioh8 chiong i he7 ti7 Ia5-ho5-hoa li2 Siong7-te3 e5 bin7-cheng5, ti7 Ia5-ho5-hoa li2 Siong7-te3 e5 bin7-cheng5 keng3-pai3 I.  11). Li2 kap Li7-bi7 lang5, i2-kip8 lin2 tiong-kan e5 chhut-goa7 lang5, tioh8 in-ui7 Ia5-ho5-hoa li2 Siong7-te3 soo2 siu*2-su3 li2 kap li2 e5 ke-koan3 it-chhe3 e5 hok-hun7 lai5 hoa*-hi2.
	12). Tak8-pai2 kau3 te7-sa* ni5, chiu7-si7 chap8-hun7 thiu chit8-hun7 e5 ni5, li2 thiu it-chhe3 e5 thoo2-san2 chap8-hun7 e5 chit8-hun7, pun hoo7 Li7-bi7 lang5, kap chhut-goa7 lang5, kap koo-ji5 koa*2-hu7, hoo7 in ti7 li2 e5 sia*5-mng5, thang tit-tioh8 chiah8-pa2.  13). Li2 koh tioh8 tui3 Ia5-ho5-hoa li2 Siong7-te3 e5 bin7-cheng5 kong2, Goa2 i2-keng tui3 goa2 e5 ke theh8-chhut seng3-mih8, soa3 hoo7 Li7-bi7 lang5 kap chhut-goa7 lang5, kap koo-ji5 koa*2-hu7, si7 chiau3 li2 soo2 beng7-leng7 goa2 it-chhe3 e5 kai3-beng7;  Li2 e5 kai3-beng7 goa2 long2 bo5 hoan7-tioh8, ia7 bo5 boe7-ki3-tit;  14). ku-song e5 si5, goa2 be7-bat chiah8 i, bo5 chheng-khi3 e5 si5, goa2 be7-bat theh8--khi2-lai5, ia7 bo5 eng7 i choe3 si2-lang5 e5 loo7-eng7;  goa2 thia*-than3 Ia5-ho5-hoa goa2 Siong7-te3 e5 oe7, long2 chiau3 Li2 it-chhe3 soo2 beng7-leng7 goa2 e5 lai5 kia*5.  15). Kiu5 Li2 tui3 thi*--nih, tui3 Li2 khia7-khi2 e5 seng3-soo2, a*3-loh8 khoa*3, su3-hok Li2 e5 peh-si*3 I2-sek-liat8, kap Li2 soo2 siu*2-su3 goan2 e5 toe7, chiau3 Li2 soo2 tui3 goan2 e5 liat8-choo2 chiu3-choa7 e5, chiu7-si7 lau5 lin kap bit8 e5 toe7.
	16). Kin-a2-jit8 Ia5-ho5-hoa li2 e5 Siong7-te3 beng7-leng7 li2 kia*5 chiah e5 lut8-le7 hoat-too7;  soo2-i2 li2 tioh8 chin7-sim chin7-seng3 chip-siu2 lai5 kia*5 i;  17). kin-a2-jit8 li2 seng5-jin7 Ia5-ho5-hoa choe3 li2 e5 Siong7-te3, un2 beh kia*5 I e5 to7-loo7, siu2 I e5 lut8-le7, kai3-beng7, hoat-too7, thia*-than3 I e5 oe7.  18). Ia5-ho5-hoa kin-a2-jit8 ia7 seng5-jin7 li2 choe3 I ka-ki7 tek8-piat8 e5 peh-si*3, chiau3 I soo2 eng3-un2 li2 e5, hoo7 li2 siu2 I it-chhe3 e5 kai3-beng7;  19). koh hoo7 li2 tui3 ti7 eng5-kng, mia5-sia*, chun-kui3, poa*5-ke3 I soo2 chhong3-cho7 ban7-kok e5 peh-si*3;  hoo7 li2 kui ti7 Ia5-ho5-hoa li2 e5 Siong7-te3, choe3 seng3-kiat e5 peh-si*3, chiau3 I soo2 kong2 e5.

[27]	Moo5-se kap I2-sek-liat8 chiah e5 tiu*2-lo2 beng7-leng7 peh-si*3 kong2, Lin2 tioh8 siu2 goa2 kin-a2-jit8 soo2 beng7-leng7 lin2 it-chhe3 e5 kai3-beng7.  2). Lin2 ke3 Iok-tan3, kau3 Ia5-ho5-hoa li2 Siong7-te3 soo2 siu*2-su3 li2 e5 toe7, hit-jit8 tioh8 khia7 kui2-te3 toa7-chioh8, eng7 he boah i;  3). li2 i2-keng ke3--khi3, tioh8 sia2 chit e5 lut8-hoat it-chhe3 e5 oe7 ti7 hi2 teng2-bin7, thang hoo7 li2 jip8-khi3 Ia5-ho5-hoa li2 e5 Siong7-te3 soo2 siu*2-su3 li2 e5 toe7, chiu7-si7 lau5 lin kap bit8 e5 toe7, chiau3 Ia5-ho5-hoa li2 liat8-choo2 e5 Siong7-te3 soo2 eng3-un2 li2 e5.  4).  Lin2 i2-keng ke3 Iok-tan3, chiu7 tioh8 ti7 I2-pa-loo7 soa* khia7 goa2 kin-a2-jit8 soo2 beng7-leng7 lin2 hiah e5 chioh8, eng7 he boah i.  5). Ti7-hia tioh8 ui7 Ia5-ho5-hoa li2 e5 Siong7-te3 khi2 chit8 cho7 toa*5, chiu7-si7 chioh8 e5 toa*5, ti7 hi2 teng2-bin7 m7-thang tang7-tioh8 thih-khi3;  6). tioh8 eng7 bo5 ke3-phah e5 chioh8 khi2 Ia5-ho5-hoa li2 Siong7-te3 e5 toa*5;  7). ti7 hi2 teng2-bin7 tioh8 hian3 sio-che3 hoo7 Ia5-ho5-hoa li2 e5 Siong7-te3;  koh tioh8 hian3 sia7-un-che3;  ia7 ti7-hia chiah8, ti7 Ia5-ho5-hoa li2 Siong7-te3 e5 bin7-cheng5 hoa*-hi2.  8). Li2 tioh8 chiong chit e5 lut8-hoat it-chhe3 e5 oe7, sia2-beng5 ti7 hiah e5 chioh8--nih.
	9). Moo5-se kap che3-si Li7-bi7 lang5, hoan-hu3 I2-sek-liat8 cheng3-lang5 kong2, I2-sek-liat8 ah, tioh8 cheng7-cheng7 lai5 thia*;  kin-a2-jit8 li2 chia*5-choe3 Ia5-ho5-hoa li2 Siong7-te3 e5 peh-si*3;  10). soo2-i2 tioh8 thia*-than3 Ia5-ho5-hoa li2 Siong7-te3 e5 oe7, kia*5 I e5 kai3-beng7 lut8-le7, chiu7-si7 goa2 kin-a2-jit8 soo2 beng7-leng7 li2 e5.
	11). Tng hit-jit8 Moo5-se beng7-leng7 peh-si*3 kong2,  12). Lin2 ke3 Iok-tan3 liau2-au7, Se-bian7, Li7-bi7, Iu5-tai7, I2-sat-ka, Iok-sek, Pian7-nga2-bin2, chiah e5 chi-phai3, tioh8 khia7 ti7 Ki-li7-sim soa* lai5 chiok-hok peh-si*3;  13). Liu5-pian7, Ka-tek, A-siat, Se-poo3-lun5, Tan3, Na2-hut-tha-li7, chiah e5 chi-phai3, tioh8 khia7 ti7 I2-pa-loo7 soa* lai5 soan-poo3 chiu3-choo2.  14). Li7-bi7 lang5 tioh8 toa7-sia* tui3 I2-sek-liat8 cheng3-lang5 kong2;
	15). Ki*3-na7 lang5 che3-cho7 ngoo2-siong7, khek--e5, a2-si7 chu3--e5, Ia5-ho5-hoa soo2 iam3-oo*3-e5, chiu7-si7 sai-hu7 e5 chhiu2 soo2 choe3 e5, chhai7 ti7 am3-chi*7 e5 soo2-chai7, hit-lang5 tioh8 siu7 chiu3-choo2.  Peh-si*3 long2 tioh8 in3 kong2, A-beng7.
	16). Khoa*3-khin lau7-pe7 a2-si7 lau7-bu2 e5, tioh8 siu7 chiu3-choo2.  Peh-si*3 long2 tioh8 kong2, A-beng7.
	17). I5-soa2 chhu3-pi* e5 kai3-chi2 e5, tioh8 siu7 chiu3-choo2.  Peh-si*3 long2 tioh8 kong2, A-beng7.
	18). Hoo7 chhi*-mi5 lang5 kia*5 m7-tioh8 loo7 e5, tioh8 siu7 chiu3-choo2.  Peh-si*3 long2 tioh8 kong2, A-beng7.
	19). Sim2-phoa*3 lai5 oan-ong2 chhut-goa7 lang5 kap koo-ji5 koa*2-hu7 e5, tioh8 siu7 chiu3-choo2.  Peh-si*3 long2 tioh8 kong2, A-beng7.
	20). Kap lau7-pe7 e5 au7-boo2 tang5-pang5 e5 tioh8 siu7 chiu3-choo2, in-ui7 i u7 hian-khui i e5 lau7-pe7 e5 sa*-a2-ku.  Peh-si*3 long2 tioh8 kong2, A-beng7.
	21). Bo5-lun7 kap sim2-mih8 siu3 kau-hap8-e5 tioh8 siu7 chiu3-choo2.  Peh-si*3 long2 tioh8 kong2, A-beng7.
	22). Lang5 kap siang7-pe7 e5 chi2-be7, a2-si7 siang7-bu2 e5 chi2-be7, tang5-pang5, hit-lang5 tioh8 siu7 chiu3-choo2.  Peh-si*3 long2 tioh8 kong2, A-beng7.
	23). Kap tiu*7-m2 tang5-pang5-e5 tioh8 siu7 chiu3-choo2. Peh-si*3 long2 tioh8 kong2, A-beng7.
	24). Am3-chi*7 phah-si2 chhu3-pi* e5 tioh8 siu7 chiu3-choo2.  Peh-si*3 long2 tioh8 kong2, A-beng7.
	25). Siu7 poo3-loo7 lai5 hai7-si2 bo5-choe7 e5 lang5 e5 tioh8 siu7 chiu3-choo2.  Peh-si*3 long2 tioh8 kong2, A-beng7.
	26). Bo5 kian-siu2 chiah e5 lut8-hoat e5 oe7 lai5 kia*5-e5 tioh8 siu7 chiu3-choo2.  Peh-si*3 long2 tioh8 kong2, A-beng7.

[28]	Li2 na7 ti3-i3 thia* Ia5-ho5-hoa li2 e5 Siong7-te3 e5 oe7, siu2 I it-chhe3 e5 kai3-beng7 lai5 kia*5 i, chiu7-si7 goa2 kin-a2-jit8 soo2 beng7-leng7 li2 e5, Ia5-ho5-hoa li2 e5 Siong7-te3 beh hoo7 li2 poa*5-ke3 thi*-e7 ban7-kok;  2). li2 na7 thia* Ia5-ho5-hoa li2 Siong7-te3 e5 oe7, chiu7 chiah-e5 soo2 chiok-hok-e5 beh jip li2, beh kau3 ti7 li2;  3). li2 ti7 sia*5-lai7 beh tit-tioh8 hok-khi3, ti7 chhan5--nih beh tit-tioh8 hok-khi3;  4). li2 e5 sin-khu soo2-si*-e5, li2 e5 thoo2-toe7 soo2-chhut-e5, li2 e5 cheng-si* soo2-chhut-e5, i2-kip8 gu5 e5 gu5-a2-kia*2, iu*5 e5 iu*5-a2-kia*2, long2 beh tit-tioh8 hok-khi3.  5). Li2 e5 kheng-a2 kap li2 chhiau-mi7 e5 khi3-ku7, long2 beh tit-tioh8 hok-khi3.  6). Li2 jip8-lai5 beh tit-tioh8 hok-khi3;  chhut-khi3 ia7 beh tit-tioh8 hok-khi3.  7). Li2 e5 tui3-tek8 khi2-lai5 kong-kek li2 e5, Ia5-ho5-hoa beh hoo7 in thai5-su ti7 li2 e5 bin7-cheng5;  in tui3 chit8 tiau5 loo7 chhut-lai5 kong-kek li2, beh ti7 li2 e5 bin7-cheng5 tui3 chhit tiau5 loo7 lai5 chau2.  8). Ia5-ho5-hoa beh beng7-leng7 hok-khi3 hoo7 li2, ti7 li2 e5 chhek-chhng, kap li2 e5 chhiu2 soo2 choe3 it-chhe3 e5 su7;  ia7 beh su3-hok li2 ti7 Ia5-ho5-hoa li2 Siong7-te3 soo2 siu*2-su3 li2 e5 toe7.  9). Li2 na7 siu2 Ia5-ho5-hoa li2 Siong7-te3 e5 kai3-beng7, kia*5 I e5 to7-loo7, Ia5-ho5-hoa beh siat-lip8 li2 choe3 I ka-ki7 seng3 e5 peh-si*3, chiau3 I soo2 tui3 li2 chiu3-choa7 e5;  10). thi*-e7 ban7 peh-si*3 khoa*3-ki*3 li2 siok8 ti7 Ia5-ho5-hoa e5 mia5-e7, chiu7 beh kia*-ui3 li2.  11). Li2 ti7 Ia5-ho5-hoa tui3 li2 e5 liat8-choo2 chiu3-choa7 siu*2-su3 li2 e5 toe7, Ia5-ho5-hoa beh hoo7 li2 e5 seng-khu soo2-si*--e5, cheng-si* soo2-chhut e5, thoo2-toe7 soo2-chhut--e5, chhiong-chiok u7 chhun.  12). Ia5-ho5-hoa beh ka7 li2 khui I thi*--nih po2-poe3 e5 khoo3-pang5, loh8 kip8-si5 e5 hoo7 ti7 li2 e5 toe7, ti7 li2 e5 chhiu2 soo2 choe3 it-chhe3 e5 su7 su3-hok li2;  li2 beh chioh hoo7 choe7-choe7 kok, ia7 li2 m7-bian2 chioh.  13-14). Li2 na7 thia*-than3 Ia5-ho5-hoa li2 e5 Siong7-te3 e5 kai3-beng7, chiu7-si7 goa2 kin-a2-jit8 soo2 beng7-leng7 li2 e5, chip-siu2 lai5 kia*5 i, bo5 phian-cho2, bo5 phian-iu7, lai5 oai-chhoah8 goa2 kin-a2-jit8 soo2 beng7-leng7 li2 chiah e5 oe7, khi3 than3 pat8 e5 siong7-te3 lai5 hok8-sai7 i, Ia5-ho5-hoa chiu7 beh hoo7 li2 choe3-thau5, bo5 choe3-be2;  li2 beh tiam3 ti7 teng2-bin7, bo5 tiam3 ti7 e7-bin7.
	15). Li2 na7 bo5 thia*-than3 Ia5-ho5-hoa li2 Siong7-te3 e5 oe7, bo5 chip-siu2 lai5 kia*5 I it-chhe3 e5 kai3-beng7, lut8-le7, chiu7-si7 goa2 kin-a2-jit8 soo2 beng7-leng7 li2 e5, chiah e5 chiu3-choo2 chiu7 beh jip-tioh8 li2, beh kau3 ti7 li2.  16). Ti7 sia*5-lai7 li2 beh siu7 chiu3-choo2;  ti7 chhan5--nih li2 ia7 beh siu7 chiu3-choo2.  17). Li2 e5 kheng-a2 kap li2 chhiau-mi7 e5 khi3-ku7, long2 beh siu7 chiu3-choo2.  18). Li2 e5 seng-khu soo2 si*--e5, li2 e5 toe7 soo2-chhut--e5, i2-kip8 gu5 e5 gu5-a2-kia*2, iu*5 e5 iu*5-a2-kia*2, long2 beh siu7 chiu3-choo2.  19). Li2 jip8-lai5 beh siu7 chiu3-choo2;  chhut-khi3 ia7 beh siu7 chiu3-choo2.  20). In-ui7 li2 soo2 kia*5 e5 phai*2 lai5 khi3-sak goa2, Ia5-ho5-hoa beh ti7 li2 e5 chhiu2 soo2 choe3 it-chhe3 e5 su7, hoo7 chiu3-choo2, jiau2-loan7, chek-hoat8, kau3 ti7 li2, tit8-kau3 li2 siu7 hui2-biat8, kin2-kin2 biat8-bo5.  21). Ia5-ho5-hoa beh hoo7 un-ek8 ti*5 li2, kau3 I biat8-bo5 li2 ti7 li2 soo2 jip8-khi3 seng5-chiap e5 toe7.  22). Ia5-ho5-hoa beh eng7 siau-san2, jiat8-pi*7, hoat-iam7, tok8-jiat8, to-kiam3, koo-ta5, hiu2-noa7, kong-kek li2;  chiah-e5 long2 beh tui-jip li2, kau3 li2 biat8-bo5.  23). Li2 thau5-khak-teng2 e5 thi* beh pi*3-choe3 tang5, kha-e7 e5 toe7 beh pi*3-choe3 thih.  24). Ia5-ho5-hoa beh hoo7 li2 toe7-chiu*7 e5 hoo7 pi*3 thoo5-hun2, pi*3 soa;  I beh tui3 thi* loh8 ti7 li2, kau3 li2 biat8-bo5.  25). Ia5-ho5-hoa beh hoo7 li2 thai5-su ti7 li2 tui3-tek8 e5 bin7-cheng5;  li2 tui3 chit8 tiau5 loo7 chhut-khi3 ti2-tek8 in, beh ti7 in e5 bin7-cheng5 tui3 chhit tiau5 loo7 lai5 to5-chau2;  li2 beh ti7 thi*-e7 ban7-kok-tiong liu5-lok8.  26). Li2 e5 sin-si beh hoo7 khong-tiong e5 pe-chiau2 kap toe7-chiu*7 e5 chau2-siu3 choe3 chiah8-mih8, ia7 bo5 lang5 koa*2 i.  27). Ia5-ho5-hoa beh eng7 Ai-kip8 e5 iong, ti7-chhng, sian2, koe3, boe7 i--tit-e5, lai5 phah li2.  28). Ia5-ho5-hoa beh eng7 tian-kong5, chhi*-mi5, sim e5 kia*-hia*5 phah li2;  29). li2 beh ti7 jit8-tiong-tau3 si3-koe3 bong, chhin-chhiu*7 chhi*-mi5 e5 am3-bong-sa;  li2 e5 loo7 boe7 heng-thong, siong5-siong5 tu2-tioh8 che3-ap, chhiu*2-toat8, bo5 lang5 chin2-kiu3 li2.  30). Li2 beh pheng3-tia*7 boo2, pat8-lang5 kap i tang5-pang5;  li2 beh khi2-chhu3, bo5 thang khia7 ti7 hi2 lai7-bin7;  li2 beh chai-cheng3 phu5-to5-hng5, ia7 boe7 tit-tioh8 chiah8 i e5 ke2-chi2.  31). Li2 e5 gu5 thai5 ti7 li2 e5 bak8-chiu cheng5, li2 bo5 thang chiah8--tioh8;  li2 e5 lu5 ti7 li2 e5 bak8-cheng5 siu7 chhiu*2-toat8, m7-heng5 li2;  li2 e5 iu*5 beh kui li2 e5 tui3-tek8, bo5 lang5 thoe3 li2 kiu3 i.  32). Li2 e5 kia*2 cha-boo2-kia*2 beh kau ti7 pat8-kok e5 peh-si*3, li2 e5 bak8-chiu beh khoa*3, thong-jit8 liau5-bang7 i, kau3 sit-beng5;  li2 e5 chhiu2 ia7 bo5 lat8 thang choe3 sim2-mih8.  33). Li2 e5 thoo2-san2, kap li2 tioh8-boa5 soo2 tit-tioh8--e5, beh hoo7 li2 soo2 m7-bat e5 kok-bin5 chiah8 liau2-liau2;  li2 kan-ta siu7 khi-hu7, siu7 ap-che3;  34). li2 ui7-tioh8 li2 e5 bak8-chiu soo2 khoa*3-ki*3 e5 su7, beh ti3-kau3 tian-kong5.  35). Ia5-ho5-hoa beh eng7 boe7 i--tit e5 tok8-iong phah li2, ti7 li2 e5 kha-thau5-u, kha-thui2, tui3 li2 e5 kha-chiu*2 kau3 thau5-khak-teng2.
	36). Ia5-ho5-hoa beh chhian-soa2 li2 kap li2 soo2 siat-lip8 koan2-hat li2 e5 ong5, kau3 li2 kap li2 e5 liat8-choo2 soo2 m7-bat e5 kok, ti7-hia li2 beh hok8-sai7 pat8 e5 siong7-te3, si7 chha5--e5, chioh8--e5;  37). li2 ti7 Ia5-ho5-hoa soo2 beh chhoa7 li2 kau3 e5 liat8-kok-tiong, beh hoo7 lang5 gong5-ngiah8, hoo7 lang5 choe3 oe7-pi*3, siu7 ki-chhi3;  38). li2 beh toa3 choe7-choe7 cheng2-chi2 kau3 chhan5--nih, na7-si7 soo2 siu-e5 si7 chin-chio2;  in-ui7 chhau2-meh beh chiah8 i.  39). Li2 beh chai-cheng3 phu5-to5-hng5 lai5 siu-cheng2 i, chong2-si7 bo5 thang lim-chiu2, bo5 thang ban2 ke2-chi2;  in-ui7 thang5 beh chiah8 i.  40). Thong keng2-lai7 li2 beh u7 ka*-na2-chhiu7, chong2-si7 bo5 i e5 iu5 thang boah li2 e5 seng-khu;  in-ui7 li2 e5 ka*-na2-chhiu7 boe7 tiau5-liap8.  41). Li2 beh si*-kia*2 cha-boo2-kia*2, bo5 thang choe3 li2 e5;  in-ui7 in beh hoo7 lang5 liah8-khi3.  42). Li2 e5 chhiu7-bak8, kap li2 e5 thoo2-san2, chhau2-meh beh it-chin7 chiah8 i.  43). Li2 tiong-kan e5 chhut-goa7 lang5 beh na2-seng na2-koai*5, li2 beh na2-kang3 na2-ke7;  44). i beh chioh li2, ia7 li2 bo5 thang chioh i;  i beh choe3-thau5, li2 beh choe3-be2.  45). Chiah e5 chiu3-choo2 beh long2 kau3 ti7 li2, beh tui li2, beh jip-tioh8 li2, kau3 li2 biat8-bo5;  in-ui7 li2 bo5 thia*-than3 Ia5-ho5-hoa li2 Siong7-te3 e5 oe7, bo5 siu2 I soo2 beng7-leng7 li2 hiah e5 kai3-beng7 lut8-le7;  46). chiah e5 chiu3-choo2 beh kau3 ti7 li2 kap li2 e5 hoo7-e3, choe3 sin5-jiah ki5-su7, kau3 eng2-oan2.  47). In-ui7 li2 bo5 ui7-tioh8 li2 e5 ho2-giah8, eng7 hoa*-hi2 e5 sim khoai3-lok8 e5 i3-su3, lai5 hok8-sai7 Ia5-ho5-hoa li2 e5 Siong7-te3;  48). soo2-i2 li2 beh tu2-tioh8 iau-go7, chhui3-ta, thng3-theh, bo5 poa*3-hang7 mih8, hok8-sai7 Ia5-ho5-hoa soo2 chhe lai5 kong-kek li2 e5 tui3-tek8;  i beh eng7 thih-ta* koa3 ti7 li2 e5 am7-kun2, kau3 biat8-bo5 li2.
	49). Ia5-ho5-hoa beh tui3 hng7-hng7, tui3 toe7-kek8, chhoa7 chit8-kok chhin-chhiu*7 eng pe--lai5 kong-kek li2;  hit e5 kok e5 oe7, li2 boe7 hiau2 thia*;  50). hit e5 kok e5 lang5 bin7 hiong5-kai3-kai3, bo5 the2-thiap lau7-lang5, ia7 bo5 lin5-bin2 gin2-na2;  51). in beh chiah8 li2 e5 cheng-si* soo2-si*-e5, kap li2 e5 thoo2-san2, kau3 li2 biat8-bo5;  li2 e5 ngoo2-kok, chiu2, iu5, i2-kip8 gu5 e5 gu5-a2-kia*2, iu*5 e5 iu*5-a2-kia*2, long2 bo5 ka7 li2 lau5--teh, kau3 in biat8-bo5 li2.  52). I beh ui5-khun3 li2 ti7 li2 tak8 e5 sia*5-mng5-lai7, kau3 li2 soo2 oa2-kho3 koai*5 koh kian-koo3 e5 sia*5-chhiu*5 long2 to2-hoai7 ti7 li2 e5 choan5-toe7;  i beh ui5-khun3 li2 ti7 li2 tak8 e5 sia*5-mng5-lai7, ti7 Ia5-ho5-hoa li2 Siong7-te3 soo2 siu*2-su3 li2 e5 choan5-toe7.  53). Li2 e5 tui3-tek8 ui5-khun3 li2, li2 ti7 khun2-pek khun3-khoo2 e5 tiong-kan, beh chiah8 li2 e5 seng-khu soo2-si*-e5, chiu7-si7 Ia5-ho5-hoa li2 Siong7-te3 soo2 siu*2-su3 li2 e5 kia*2 cha-boo2-kia*2 e5 bah.  54). Lin2 tiong-kan iu3-siu3 put-chi2 soe3-ji7 e5 lang5, bak8-chiu beh gin5 i e5 hia*-ti7, kap i sim-hoai5-tiong e5 boo2, i2-kip8 ki5-u5 soo2 chhun e5 kia*2-ji5;  55). ti3-kau3 i bo5 beh eng7 i soo2 chiah8 kia*2-ji5 e5 bah, pun chit8 tiam2-a2 hoo7 in tiong-kan e5 chit8-lang5;  in-ui7 li2 ti7 tak8 e5 sia*5-mng5-lai7, siu7 tui3-tek8 ui5-khun3 toa7-toa7 khun2-pek li2 e5 si5, i bo5 chhun poa*3-hang7.  56). Lin2 tiong-kan iu3-siu3 soe3-ji7 e5 hu7-jin5-lang5, in-ui7 i e5 iu3-siu3 soe3-ji7 peng5-soo3 m7-ka*2 eng7 kha-chiu*2 tah8-toe7-e5, beh gin5 i sim-hoai5-tiong e5 tiong7-hu, kap i e5 kia*2, i e5 cha-boo2-kia*2, i2-kip8 i seng-khu soo2 chhut e5 ui, kap i soo2 si* hiah e5 kia*2;  in-ui7 ti7 li2 siu7 ui5, hoo7 tui3-tek8 ti7 li2 chiah e5 sia*5-mng5-lai7 khun2-pek li2 khun3-khoo2 e5 si5, i in-ui7 pah-hang7 mih8 khiam3-kheh, soo2-i2 beh thau-chiah8--i.  58). Na7 li2 bo5 chip-siu2 lai5 kia*5 chit pun2 chheh soo2 ki3 lut8-hoat it-chhe3 e5 oe7, bo5 keng3-ui3 u7 eng5-kng thang kia*-ui3 e5 mia5, chiu7-si7 Ia5-ho5-hoa li2 e5 Siong7-te3,  59). Ia5-ho5-hoa chiu7 beh eng7 ki5-koai3 e5 chai-e7, chiu7-si7 kek8-toa7 kek8-ku2 e5 chai-e7, kap kek8-tang7 kek8-ku2 e5 pi*7, kau3 ti7 li2 i2-kip8 li2 e5 hoo7-e3;  60). ia7 beh hoo7 li2 soo2 kia* Ai-kip8 hiah e5 pi*7-cheng3 long2 lim5-kau3 ti7 li2, ia7 beh ti*5 ti7 li2 e5 seng-khu;  61). lian5 hiah-e5 bo5 ki3 ti7 chit-pun2 lut8-hoat e5 chheh e5 chai-e7 pi*7-cheng3, Ia5-ho5-hoa beh hoo7 i long2 kau3 ti7 li2, kau3 li2 biat8-bo5.  62). Lin2 cheng5 sui-jian5 chhin-chhiu*7 thi*-teng2 e5 chhi* hiah-choe7, chong2-si7 in-ui7 li2 bo5 thia*-than3 Ia5-ho5-hoa li2 Siong7-te3 e5 oe7, soo2-i2 li2 soo2 chhun e5 siau3-giah8 chiu7 beh chio2-chio2.  63). Cheng5 Ia5-ho5-hoa liah8 su3-hok lin2 hoo7 lin2 heng-ong7 choe3 hoa*-hi2, au7-lai5 Ia5-ho5-hoa ia7 beh liah8 hui2-biat8 lin2, biat8-bo5 lin2, choe3 hoa*-hi2;  lin2 ia7 beh tui3 lin2 soo2 jip8-khi3 seng5-chiap e5 toe7 siu7 puih8--khi2-lai5.  64). Ia5-ho5-hoa beh hoo7 lin2 si3-soa*3 ti7 ban7 peh-si*3-tiong, tui3 toe7 chit e5 kek8-thau5 kau3 toe7 hit e5 kek8-thau5;  li2 beh ti7-hia hok8-sai7 pat8 e5 siong7-te3, si7 li2 kap li2 e5 liat8-choo2 soo2 m7-bat, chha5--e5, chioh8--e5.  65). Ti7 hiah e5 kok-lai7, li2 boe7 tit-tioh8 an-jian5, li2 e5 kha ia7 boe7 tit-tioh8 hioh-khun3;  Ia5-ho5-hoa ia7 beh hoo7 li2 ti7-hia sim phok8-phok8-chheng2, bak8-chiu sit-beng5, cheng-sin5 soe-pai7;  66). li2 e5 si*3-mia7 ti7 li2 e5 bin7-cheng5 bo5-tia*7 bo5-tioh8,  li2 jit8-mi5 kia*-hia*5, li2 e5 si*3-mia7 bo5 un2-tang3.  67). Li2 in-ui7 sim-lai7 soo2 kia*-hia*5 e5, bak8-chiu soo2 khoa*3-ki*3 e5, cha2-khi2 beh kong2, khoo2 boe7-tit chit-si5 am3! am3-si5 beh kong2, khoo2 boe7-tit chit-si5 thi*-kng!  68). Ia5-ho5-hoa beh hoo7 li2 che7-chun5 to3--khi3 Ai-kip8, tui3 hit tiau5 loo7, chiu7-si7 goa2 bat tui3 li2 kong2 li2 boe7 koh khoa*3-ki*3 e5;  ti7-hia li2 beh boe7 pun2-sin hoo7 tui3-tek8 choe3 loo5-pok8 lu2-pi7, chong2-si7 bo5 lang5 boe2.

[29]	Chiah-e5 si7 Ia5-ho5-hoa, ti7 Moo5-ap toe7, beng7-leng7 Moo5-se kap I2-sek-liat8 lang5 lip8-iok e5 oe7, si7 I ti7 Ho5-liat8 kap in soo2 lip8 e5 iok i2-goa7--e5.
	2). Moo5-se tiau3 I2-sek-liat8 cheng3-lang5 lai5, ka7 in kong2, Ia5-ho5-hoa ti7 Ai-kip8 toe7, ti7 lin2 e5 bak8-chiu-cheng5 tui3 Hoat-lo2, kap i e5 cheng3 jin5-sin5, i2-kip8 i choan5-toe7, soo2 kia*5 it-chhe3 e5 su7 lin2 long2 u7 khoa*3-ki*3,  3). chiu7-si7 li2 chhin-bak8 khoa*3-ki*3 e5 toa7 chhi3-giam7, kap sin5-jiah, kap hiah e5 toa7 ki5-su7.  4). Chong2-si7 kau3 kin-a2-jit8 Ia5-ho5-hoa iau2 bo5 hoo7 li2 oe7 hiau2-ngoo7 e5 sim, oe7 khoa*3-ki*3 e5 bak8-chiu, oe7 thia*-ki*3 e5 hi7-khang.  5). Goa2 chhoa7 lin2 ti7 khong3-ia2 si3-chap8 ni5, lin2 seng-khu e5 sa* bo5 phoa3, kha--nih e5 oe5 ia7 bo5 phoa3;  6). lin2 bo5 chiah8 pia*2, ia7 bo5 lim chheng-chiu2, kau7-chiu2;  che si7 beh hoo7 lin2 chai Goa2 chiu7-si7 Ia5-ho5-hoa lin2 e5 Siong7-te3.  7). Lin2 kau3 chit soo2-chai7, Hi-sit8-pun2 ong5 Se-hong5, Pa-san ong5 Gok8, chhut-lai5 kap lan2 kau-chian3;  8). lan2 chiu7 kong-kek in, chhu2 in e5 toe7, hoo7 Liu5-pian7 e5 chi-phai3, Ka-tek e5 chi-phai3, kap Ma2-na2-se poa*3 chi-phai3 choe3-giap8;  9). soo2-i2 lin2 tioh8 chip-siu2 lai5 kia*5 chit e5 iok e5 oe7, thang hoo7 lin2 ti7 it-chhe3 soo2 kia*5 e5 su7 heng-thong.
	10). Kin-a2-jit8 lin2 cheng3-lang5, lin2 e5 siu2-leng2 , lin2 e5 chi-phai3, lin2 e5 tiu*2-lo2, lin2 e5 koa*-tiu*2, I2-sek-liat8 e5 ta-poo-teng, lin2 e5 kia*2-ji5, lin2 e5 boo2, kap li2 ia*6-lai7 e5 chhut-goa7 lang5, tui3 lin2 e5 phoa3-chha5-e5 kau3 lin2 e5 chhiu*7-chui2-e5, long2 khia7 ti7 Ia5-ho5-hoa lin2 e5 Siong7-te3 e5 bin7-cheng5;  12). hoo7 li2 jip8 ti7 Ia5-ho5-hoa li2 Siong7-te3 e5 iok, ia7 jip8 ti7 Ia5-ho5-hoa li2 Siong7-te3 kin-a2-jit8 kap li2 soo2 chiu3-choa7 e5;  13). hoo7 I chiau3 I soo2 bat tui3 li2 kong2-e5, koh chiau3 I tui3 li2 e5 liat8-choo2 A-pek-lah8-han2, I2-sat, Nga2-kok soo2 chiu3-choa7-e5, kin-a2-jit8 siat-lip8 li2 choe3 I e5 peh-si*3, I choe3 li2 e5 Siong7-te3.  14). Goa2 m7-na7 kap lin2 lip8 chit e5 iok, kap chit e5 chiu3-choa7,  15). ia7 si7 kap hiah-e5 kin-a2-jit8 kap lan2 tang5-khia7 ti7 Ia5-ho5-hoa lan2 Siong7-te3 e5 bin7-cheng5-e5, i2-kip8 kin-a2-jit8 bo5 kap lan2 tang5 ti7-teh e5 lang5 lip8 e5;  16). (in-ui7 lan2 u7 chai*2-iu*7 tiam3 ti7 Ai-kip8 toe7, ia7 lan2 u7 chai*2-iu*7 keng-ke3 lin2 soo2 tui3-hia ke3 e5 liat8-kok, che si7 lin2 soo2 chai e5;  17). lin2 ia7 khoa*3-ki*3 in tiong-kan thang iam3-oo*3 e5 mih8, kap in hiah e5 chha5, chioh8, kim, gun5 e5 ngoo2-siong7;)  18). kia*-liau2 lin2 tiong-kan, ta-poo lang5, a2-si7 cha-boo2 lang5, hek8-si7 ka-chok8, hek8-si7 chi-phai3, in e5 sim kin-a2-jit8 poe7-biu7 Ia5-ho5-hoa lan2 e5 Siong7-te3, khi3 hok8-sai7 hiah e5 kok e5 siong7-te3;  koh kia*-liau2 lin2 tiong-kan u7 phai*2-kun si*-chhut tok8-chhau2 kap in-tin5;  19). i thia*-ki*3 chit-e5 chiu3-choo2 e5 oe7, sim-lai7 iu5-goan5 ka-ki7 an-ui3, kong2, Goa2 sui-jian5 kia*5 tai7-chi3, sim ngi7, chiong ta-e5, tam5-e5 long2 hui2-biat8, goa2 iau2-ku2 oe7 peng5-an;  20). Ia5-ho5-hoa bo5 beh sia3-bian2 i, Ia5-ho5-hoa e5 siu7-khi3 kap too3-khi7, beh sio hit-lang5, chiong chit pun2 chheh soo2 ki3 it-chhe3 e5 chiu3-choo2, long2 beh kau3 ti7 i e5 seng-khu;  Ia5-ho5-hoa koh beh tui3 thi*-e7 chhat-biat8 i e5 mia5;  21). Ia5-ho5-hoa ia7 beh chiau3 chit e5 lut8-hoat e5 chheh soo2 ki3-chai3 e5 iok it-chhe3 e5 chiu3-choo2, tui3 I2-sek-liat8 cheng3 chi-phai3 e5 tiong-kan hun-piat i, hoo7 i tu2-tioh8 chai-e7.
	22). Chiu7 au7-tai7, lin2 hoo7-poe3 e5 kia*2-sun, kap hng7-hng7 lai5 e5 goa7-kok lang5, khoa*3-ki*3 hit soo2-chai7 e5 chai-e7, i2-kip8 Ia5-ho5-hoa soo2 hoo7 in tu2-tioh8 e5 pi*7-cheng3, koh khoa*3-ki*3 pian3-toe7 u7 jiu5-ng5, u7 iam5, u7 he2-sio, bo5 cheng3-choh, bo5 chhut-san2, lian5 chhau2 ia7 bo5 hoat-si* ti7-hia, chhin-chhiu*7 Soo2-to-ma2, Go5-moo5-lah8, Ap-ma2, Se2-phian e5 hui2-hoai7, chiu7-si7 Ia5-ho5-hoa toa7 siu7-khi3 e5 si5 soo2 hui2-hoai7-e5 chit8-iu*7,  24). hiah e5 liat8-kok in long2 beh kong2, Ia5-ho5-hoa sia*2-su7 tui3 chit e5 toe7 an2-ni kia*5 ah?  chit e5 siu7-khi3 hiah beng2-liat8 si7 sim2-mih8 i3-su3 ah?  25). Lang5 beh kong2, Si7 in-ui7 in khi3-sak Ia5-ho5-hoa in liat8-choo2 e5 Siong7-te3 e5 iok, si7 I chhoa7 in chhut Ai-kip8 toe7 e5 si5 soo2 lip8 e5;  26). in khi3 than3 pat8-e5 siong7-te3 hok8-sai7 i, si7 in peng5-soo3 soo2 m7-bat e5 siong7-te3, Ia5-ho5-hoa be7-bat hun-phai3 hoo7 in e5;  27). soo2-i2 Ia5-ho5-hoa hoat toa7 siu7-khi3 ti7 chit e5 toe7, chiong chit e5 chheh soo2 ki3 it-chhe3 e5 chiu3-choo2, long2 kang3-loh8 ti7 i;  28). Ia5-ho5-hoa ti7 siu7-khi3-tiong toa7 siu7-khi3, thong3-hun7 puih8 in chhut i e5 toe7, hiat in ti7 goa7-pang, chhin-chhiu*7 kin-a2-jit8 chit8-iu*7.  29). Pi3-bat8 e5 su7 siok8 ti7 Ia5-ho5-hoa lan2 Siong7-te3 e5;  hian2-beng5 e5 su5, si7 eng2-oan2 siok8 ti7 lan2 kap lan2 e5 kia*2-sun, beh hoo7 lan2 kia*5 chit e5 lut8-hoat it-chhe3 e5 oe7.

[30]	Chiah e5 tai7-chi3, chiu7-si7 goa2 soo2 pai5-liat8 ti7 li2 e5 bin7-cheng5 e5 chiok-hok kap chiu3-choo2, chiong-lai5 kau3 ti7 li2, li2 ti7 Ia5-ho5-hoa li2 Siong7-te3 soo2 koa*2 li2 kau3 e5 liat8-kok-tiong,  2). li2 e5 sim ki3-tit i, li2 kap li2 e5 kia*2-sun na7 chin7-sim chin7-seng3 kui-ng3 Ia5-ho5-hoa li2 e5 Siong7-te3, thia*-than3 I e5 oe7, chiau3 goa2 kin-a2-jit8 it-chhe3 soo2 beng7-leng7 li2 e5;  3). chiu7 Ia5-ho5-hoa li2 e5 Siong7-te3 beh hoo7 li2 siu7-liah8 e5 lang5 to3-tng2-lai5, beh lin5-bin2 li2, beh to3-tng2-lai5 chu7-chip8 li2 tui3 Ia5-ho5-hoa li2 Siong7-te3 soo2 si3-soa*3 li2 kau3 e5 liat8-kok lai5.  4). Li2 siu7 koa*2-tiok8 e5, na7 u7 ti7 thi*-pi* e5, Ia5-ho5-hoa li2 e5 Siong7-te3 ia7 beh tui3 hia chu7-chip8 li2, toa3 li2 tui3 hia to3--lai5.  5). Ia5-ho5-hoa li2 e5 Siong7-te3 beh chhoa7 li2 jip8 li2 e5 liat8-choo2 soo2 seng5-chiap e5 toe7, li2 ia7 seng5-chiap i;  I ia7 beh ho2 khoan2-thai7 li2, hoo7 li2 e5 lang5-giah8 ke-thi* pi2 li2 e5 liat8-choo2 khah-choe7.  6). Ia5-ho5-hoa li2 e5 Siong7-te3 beh ti7 li2 e5 sim, kap li2 e5 hoo7-e3 e5 sim, kia*5 kat-le2, hoo7 li2 chin7-sim chin7-seng3 thia*3 Ia5-ho5-hoa li2 e5 Siong7-te3, hoo7 li2 thang tit-tioh8 oah8.  7). Ia5-ho5-hoa li2 e5 Siong7-te3 beh chiong che it-chhe3 e5 chiu3-choo2 he7 ti7 li2 e5  tui3-tek8, kap oan3-hun7 li2 khun2-pek li2 e5 lang5 e5 sin-chiu*7;  8). li2 beh to3-tng2 thia*-than3 Ia5-ho5-hoa e5 oe7, kia*5 I it-chhe3 e5 kai3-beng7, chiu7-si7 goa2 kin-a2-jit8 soo2 beng7-leng7 li2 e5.  9-10). Li2 na7 thia*-than3 Ia5-ho5-hoa li2 Siong7-te3 e5 oe7, chip-siu2 chit e5 lut8-hoat soo2 ki3 e5 kai3-beng7 lut8-le7, koh chin7-sim chin7-seng3 kui-ng3 Ia5-ho5-hoa li2 e5 Siong7-te3, Ia5-ho5-hoa li2 e5 Siong7-te3 beh hoo7 li2 e5 chhiu2 soo2 choe3 it-chhe3 e5 su7, kap li2 e5 seng-khu soo2-si*-e5, cheng-si* soo2-chhut-e5, thoo2-toe7 soo2-chhut-e5, chhiong-chiok u7 chhun;  in-ui7 Ia5-ho5-hoa beh koh hoa*-hi2 li2, su3-hok li2, chhin-chhiu*7 cheng5 hoa*-hi2 li2 e5 liat8-choo2 chit8-iu*7.
	11). In-ui7 goa2 kin-a2-jit8 soo2 beng7-leng7 li2 e5 kai3-beng7, m7-si7 li2 soo2 choe3-boe7-kau3-e5, ia7 bo5 ti7 hng7-hng7.  12). M7-si7 ti7 thi*--nih, ti3-kau3 li2 kong2, Chi7-chui7 ui7 goan2 chiu*7-thi*, toa3-lai5 goan2 chia,  hoo7 goan2 thia* lai5 kia*5 i ah?  13). Ia7 m7-si7 ti7 hai2-goa7, ti3-kau3 li2 kong2, Chi7-chui7 ui7 goan2 ke3-hai2 toa3-lai5 goan2 chia, hoo7 goan2 thia* lai5 kia*5 i ah?  14). Chit e5 oe7 kap li2 chin kun7, chiu7-si7 ti7 li2 e5 chhui3 ti7 li2 e5 sim, hoo7 li2 thang lai5 kia*5 i.
	15). Khoa*3 ah, goa2 kin-a2-jit8 u7 eng7 oah8 kap hok-khi3, si2 kap chai-e7, pai5-liat8 ti7 li2 e5 bin7-cheng5;  16). chiu7-si7 goa2 kin-a2-jit8 beng7-leng7 li2 thia*3 Ia5-ho5-hoa li2 e5 Siong7-te3, kia*5 I e5 to7-loo7, siu2 I e5 kai3-beng7, lut8-le7, hoat-too7, hoo7 li2 thang oah8-teh, ke-thi* lang5-giah8, Ia5-ho5-hoa li2 Siong7-te3 chiu7 beh ti7 li2 soo2 beh jip8-khi3 seng5-chiap e5 toe7 su3-hok li2.  17). Siat-su2 li2 e5 sim poe7-biu7 m7 thia*-than3, koh siu7 iu2-hek8, khi3 keng3-pai3 pat8 e5 siong7-te3 hok8-sai7 i;  18). goa2 kin-a2-jit8 chiu7 beng5-beng5 ka7 lin2 kong2, lin2 tek-khak beh biat8-bo5;  ti7 li2 ke3 Iok-tan3 jip8-khi3 seng5-chiap e5 toe7, li2 e5 jit8-chi2 boe7-oe7 ku2-tng5.  19). Goa2 kin-a2-jit8 kio3 thi* kio3 toe7 tui3 lin2 choe3 kan-cheng3, goa2 eng7 si* si2, chiok-hok chiu3-choo2, pai5-liat8 ti7 li2 e5 bin7-cheng5;  so2-i2 li2 tioh8 keng2 oah8-mia7, hoo7 li2 kap li2 e5 hoo7-e3 long2 oe7 oah8-teh;  20). lai5 thia*3 Ia5-ho5-hoa li2 e5 Siong7-te3, thia* I e5 oe7, kiat-lian5 ti7 I;  in-ui7 I si7 li2 e5 oah8-mia7, li2 e5 jit8-chi2 ku2-tng5 ia7 chai7 ti7 I;  hoo7 li2 thang khia7-khi2 ti7 Ia5-ho5-hoa tui3 li2 e5 liat8-choo2 A-pek-lah8-han2, I2-sat, Nga2-kok, chiu3-choa7 soo2 beh siu*2-su3 in e5 toe7.

[31]	Moo5-se eng7 chiah e5 oe7 khi3 ka7 I2-sek-liat8 cheng3-lang5 kong2.  Tui3 in kong2, Goa2 kin-a2-jit8 chit8-pah ji7-chap8 he3, boe7 koh chiau3-siong5 chhut-jip8;  Ia5-ho5-hoa ia7 bat tui3 goa2 kong2, Li2 boe7-oe7 ke3 chit e5 Iok-tan3.  3). Ia5-ho5-hoa li2 e5 Siong7-te3 beh chhoa7 li2 ke3--khi3, beh biat8-bo5 chiah e5 kok ti7 li2 e5 bin7-cheng5, li2 beh seng5-chiap in.  Iok-su-a beh chhoa7 li2 ke3-khi3, chhin-chhiu*7 Ia5-ho5-hoa soo2 bat kong2-e5.  4). Ia5-ho5-hoa beh khoan2-thai7 in, chhin-chhiu*7 cheng5-jit8 khoan2-thai7 I soo2 biat8 A-moo5-li7 lang5 nng7 e5 ong5, Se-hong5 kap Gok8, i2-kip8 in e5 toe7 chit8-iu*7.  5). Ia5-ho5-hoa beh eng7 in kau ti7 lin2 e5 bin7-cheng5; lin2 tioh8 chiau3 goa2 soo2 hoan-hu3 lin2 it-chhe3 e5 beng7-leng7 khoan2-thai7 in.  6). Lin2 tioh8 iong2-kam2 chong3-ta*2, boh8-tit kia*in, ia7 boh8-tit lun2 in;  in-ui7 Ia5-ho5-hoa li2 e5 Siong7-te3 kap li2 khi3, I bo5 li7-khui li2, ia7 bo5 pang3-sak li2.  7). Moo5-se kio3 Iok-su-a lai5, ti7 I2-sek-liat8 cheng3-lang5 e5 bin7-cheng5 tui3 i kong2, Li2 tioh8 iong2-kam2 chong3-ta*2, in-ui7 li2 beh kap chit e5 peh-si*3 khi3, jip8 Ia5-ho5-hoa tui3 in liat8-choo2 chiu3-choa7 beh hoo7 in e5 toe7, li2 ia7 beh hoo7 in tit-tioh8 i choe3-giap8.  8). Ia5-ho5-hoa beh kia*5 ti7 li2 e5 bin7-cheng5;  I beh kap li2 ti7-teh, I bo5 li7-khui li2, ia7 bo5 pang3-sak li2;  boh8-tit kia*, ia7 boh8-tit lun2.
	9). Moo5-se sia2 chit e5 lut8-hoat, kau-hoo7 kng Ia5-ho5-hoa iok-kui7 e5 che3-si, Li7-bi7 e5 kia*2-sun, kap I2-sek-liat8 e5 cheng3 tiu*2-lo2.  10). Moo5-se beng7-leng7 in kong2, Mui2 chhit-ni5 e5 loo7-be2, chiu7-si7 ti7 thau5-pang3 e5 ni5 tia*7-tioh8 e5 ki5, tah-liau5-choeh e5 si5,  11). I2-sek-liat8 cheng3-lang5 lai5-kau3 Ia5-ho5-hoa li2 Siong7-te3 e5 bin7-cheng5, ti7 I soo2 keng2 e5 soo2-chai7, hit-si5 li2 tioh8 ti7 I2-sek-liat8 cheng3-lang5 e5 bin7-cheng5 thak8 chit e5 lut8-hoat hoo7 in thia*.  12). Li2 tioh8 chu7-chip8 peh-si*3 ta-poo, cha-boo2, gin2-na2, i2-kip8 li2 sia*5-mng5-lai7 e5 chhut-goa7 lang5, hoo7 in thia*, hoo7 in hap8-sip8, thang keng3-ui3 Ia5-ho5-hoa lin2 e5 Siong7-te3, chip-siu2 lai5 kia*5 chit e5 lut8-hoat it-chhe3 e5 oe7;  13). ia7 hoo7 in m7-chai-ia*2 e5 kia*2-ji5 tit-tioh8 thia*-ki*3;  chiu7 ti7 lin2 ke3 Iok-tan3 soo2 seng5-chiap e5 toe7, chiau3 lin2 tiam3 ti7-hia it-chhe3 e5 jit8 thang hak8-sip8 keng3-ui3 Ia5-ho5-hoa lin2 e5 Siong7-te3.
	14). Ia5-ho5-hoa tui3 Moo5-se kong2, Khoa*3 ah, li2 si2 e5 ki5 kun7 lah;  li2 tiau3 Iok-su-a lai5, sa*-kap khia7 ti7 hoe7-boo7-tiong;  goa2 beh eng7 chit-jim7 beng7-leng7 i,  Moo5-se chiu7 kap Iok-su-a khi3 sa*-kap khia7 ti7 hoe7-boo7-tiong.  15). Ia5-ho5-hoa ti7 hoe7-boo7-lai7, hun5-thiau7 tiong, hian2-hian7; hun5-thiau7 theng5 ti7 hoe7-boo7-mng5 e5 teng2-bin7.  16). Ia5-ho5-hoa koh tui3 Moo5-se kong2, Khoa*3 ah, li2 beh kap li2 liat8-choo2 sa*-kap khun3;  chit e5 peh-si*3 beh khi2-lai5, kia*5 sia5-im5 lai5 than3 i soo2 beh khi3 tiam3 hit soo2-chai7 goa7-bin7 e5 siong7-te3, li7-khui Goa2, poe7 Goa2 kap i soo2 lip8 e5 iok.  17). Hit-si5 Goa2 beh tui3 in hoat-chhut siu7-khi3;  Goa2 ia7 beh li7-khui in, ng-bin7 m7-khoa*3 in;  in beh siu7 thun-biat8, tu2-tioh8 choe7-choe7 chai-e7 hoan7-lan7;  hit-jit8 in beh kong2, Lan2 tu2-tioh8 chai-e7 hoan7-lan7, kiam2-m7-si7 in-ui7 lan2 e5 Siong7-te3 bo5 ti7 lan2 e5 tiong-kan mah?  18). Hit-jit8 in-ui7 in phian-ng3 pat8 e5 siong7-te3 soo2 kia*5 it-chhe3 e5 phai*2, soo2-i2 Goa2 koat-toan3 ng Goa2 e5 bin7.  19). Ta* lin2 ka-ki7 tioh8 sia2 chit e5 koa, eng7 hit-e5 ka3-si7 I2-sek-liat8 e5 kia*2-sun, hoo7 in e5 chhui3 liam7, hoo7 chit e5 koa ka7 Goa2 choe3 kan-cheng3 ti7 I2-sek-liat8 e5 kia*2-sun.  20). In-ui7 Goa2 chhoa7 in jip8 Goa2 tui3 in e5 liat8-choo2 soo2 chiu3-choa7 hit e5 lau5 lin kap bit8 e5 toe7;  in tit-tioh8 chiah8 koh pa2-chiok, sin-the2 pui5, chiu7 beh phian-ng3 pat8 e5 siong7-te3 hok8-sai7 in, khoa*3-khin Goa2, poe7 Goa2 e5 iok.  21). Kau3 in tu2-tioh8 choe7-choe7 chai-e7 hoan7-lan7 e5 si5, chit e5 koa beh ti7 in e5 bin7-cheng5 choe3 kian3-cheng3 lai5 kan-cheng3 in;  in-ui7 in e5 kia*2-sun e5 chhui3 beh liam7, bo5 boe7-ki3-tit;  in-ui7 hian7-kim Goa2 iau2-be7 chhoa7 in kau3 Goa2 soo2 chiu3-choa7 e5 toe7, in soo2 chun5 e5 liam7-thau5, Goa2 i2-keng chai.  22). Tng hit-jit8 Moo5-se chiu7 sia2 chit e5 koa, chiong i lai5 ka3-si7 I2-sek-liat8 e5 kia*2-sun.  23). Ia5-ho5-hoa hoan-hu3 Lun3 e5 kia*2 Iok-su-a kong2, Li2 tioh8 iong2-kam2 chong3-ta*2, in-ui7 li2 beh chhoa7 I2-sek-liat8 lang5 jip8 Goa2 soo2 chiu3-choa7 hoo7 in e5 toe7;  Goa2 beh kap li2 sa*-kap ti7-teh.
	24). Moo5-se eng7 chit e5 lut8-hoat e5 oe7 sia2 ti7 chheh--nih, it-chin7 sia2 beng5-pek8;  25). Moo5-se chiu7 hoan-hu3 kng Ia5-ho5-hoa iok-kui7 e5 Li7-bi7 lang5, kong2,  26). Chiong chit e5 lut8-hoat e5 chheh he7 ti7 Ia5-ho5-hoa lin2 Siong7-te3 e5 iok-kui7 pi*, thang ti7-hia choe3 li2 e5 kan-cheng3.  27). In-ui7 goa2 chai li2 si7 poe7-gek8--e5, si7 am7-kun2 ngi7--e5;  khoa*3 ah, Goa2 kin-a2-jit8 iau2 oah8 kap lin2 ti7-teh, lin2 siong7-chhia*2 poe7-gek8 Ia5-ho5-hoa, ho5-hong3 goa2 si2 liau2-au7 ah?  28). Tioh8 chu7-chip8 lin2 chiah e5 chi-phai3 e5 tiu*2-lo2 kap koa*-tiu*2 long2 lai5, goa2 beh kong2 chiah e5 oe7 hoo7 in thia*, ia7 beh kio3-thi* kio3-toe7 hoo7 in choe3 kan-cheng3.  29). In-ui7 goa2 chai goa2 si2 liau2-au7, lin2 beh choan5-jian5 pai7-hoai7, oai-chhoah8 goa2 soo2 beng7-leng7 lin2 kia*5 e5 to7-loo7;  jit8-au7 lin2 beh tu2-tioh8 chai-e7, in-ui7 lin2 beh kia*5 Ia5-ho5-hoa soo2 khoa*3-choe3 phai*2 e5 su7, eng7 lin2 e5 chhiu2 soo2 choe3 jia2 I e5 siu7-khi3.
	30). Moo5-se chiong chit e5 koa e5 oe7, thau5 kau3 be2 kong2 hoo7 I2-sek-liat8 choan5-hoe7 thia*.

[32]	Chiah e5 thi* ah, tioh8 a*3 hi7-khang, goa2 beh kong2-oe7;  Goan7 toe7 ia7 tioh8 thia* goa2 e5 chhui3 soo2 kong2 e5.
2.	Goa2 e5 ka3-si7 beh chhin-chhiu*7 hoo7 kang3-loh8,  Goa2 e5 oe7 chhin-chhiu*7 loo7-chui2 teh tih;  Chhin-chhiu*7 mng-mng e5 hoo7 loh8 ti7 iu3-iu3 e5 chhau2,  Chhin-chhiu*7 toa7-hoo7 loh8 ti7 chhai3-soe.
3.	In-ui7 goa2 beh soan-thoan5 Ia5-ho5-hoa e5 mia5;  Lin2 tioh8 chun lan2 e5 Siong7-te3 choe3 toa7.
4.	Choe3 Chioh8-poa*5-e5, I soo2-choe3-e5 si7 oan5-choan5,  I e5 loo7 long2 si7 kong-peng5;  Si7 chin-sit8 e5 Siong7-te3, long2 bo5 put-gi7;  I si7 kong-gi7, koh cheng3-tit8.
5.	Chit e5 koai-phiah oan-khiau e5 se3-tai7 ka-ki7 pai7-hoai7;  M7-si7 I e5 kia*2, si7 in e5 pe7-peng7.
6.	Gu5-gong7 bu5-ti e5 peh-si*3 ah,  Lin2 an2-ni po3-tap Ia5-ho5-hoa mah?  I kiam2-m7-si7 li2 e5 lau7-pe7, boe2-li2-e5 mah?  I u7 chhong3-cho7 li2, kian3-lip8 li2.
7.	Tioh8 ki3-tit koo2-cha2 e5 jit8, Siau3-liam7 lek8-tai7 e5 ni5;  Mng7 li2 e5 lau7-pe7, i beh chi2-si7 li2,  Mng7 li2 e5 lau7-toa7, in beh ka7 li2 kong2.
8.	Chi3-koai*5-e5 pun-giap8 hoo7 liat8-pang.  Pun-khui se3-kan lang5 e5 si5,  Chiu7 tia*7-tioh8 peh-si*3 e5 kai3-han7,  Chiau3 I2-sek-liat8 lang5 e5 siau3-giah8.
9.	Ia5-ho5-hoa e5 hun7-giah8 si7 I e5 peh-si*3;  I soo2 tit-tioh8 e5 san2-giap7 si7 Nga2-kok.
10.	I tu2-tioh8 i ti7 pha-hng e5 toe7,  Ti7 hong-hoe3 ia2-siu3 hau2 e5 khong3-ia2,  I ui5-seh8 i, khoa*3-koo3 i,  Po2-hoo7 i chhin-chhiu*7 bak8-chiu-jin5.
11.	Koh chhin-chhiu*7 eng-chiau2 la7 i e5 siu7,  Ti7 eng-a2 e5 teng2-bin7 iat8 i e5 sit8,  Thi2-khui  sit8-koo2 lai5 sin5 i,  Chai3 i ti7 i e5 sit8-koo2.
12.	Chi2-u7 Ia5-ho5-hoa chhoa7 i,  Bo5 pat8 e5 siong7-te3 kap i ti7-teh.
13.	Chiu7 hoo7 i khia5 ti7 toe7-chiu*7 koai*5 e5 soo2-chai7,  Tit-tioh8 chiah8 chhan5--nih e5 thoo2-san2;  Koh hoo7 i tui3 chioh8-poa*5 suh-bit8,  Tui3 he2-chioh8 suh-iu5;
14.	Ia7 chiah8 gu5-lin-iu5, kap iu*5-lin,  Pui5 e5 iu*5-a2-kia*2,  Pa-san soo2 chhut e5 mi-iu*5-kang2 kap soa*-iu*5,  Kap siong7-ho2 e5 sio2-beh8;  Ia7 lim phu5-to5-chiap e5 chiu2.
15.	Ia5-su-lun5 pui5 chiu7 a2-pa3,  Li2 i2-keng pui5, koh toa7-liap8, bah chin-phauh;  I chiu7 li7-khui chhong3-cho7 i e5 Siong7-te3,  Khoa*3-khin kiu3 i e5 Chioh8-poa*5.
16.	In eng7 pat8 e5 siong7-te3 kek I too3-khi7,  Eng7 kho2-oo*3-e5, jia2 I e5 siu7-khi3
17.	In che3-hian3 sia5-kui2, m7-si7 chin e5 Siong7-te3,  Chiu7-si7 in peng5-soo3 soo2 m7-bat e5 siong7-te3,  Si7 sin--e5, kun7-lai5 chiah u7--e5,  Si7 li2 e5 liat8-choo2 soo2 bo5 kia*-ui3 e5.
18.	Si* li2 e5 Chioh8-poa*5, li2 bo5 siau3-liam7 I,  Si* li2 e5 Siong7-te3, li2 boe7-ki3-tit I.
19.	Ia5-ho5-hoa khoa*3-ki*3, chiu7 oan3-hun7,  In-ui7 I e5 kia*2 cha-boo2-kia*2 kek I e5 ian5-koo3.
20.	Chiu7 kong2, Goa2 beh tui3 in ng Goa2 e5 bin7,  Khoa*3 in kiat-kiok8 chai*2-iu*7;  In si7 koai-phiah e5 chok8-lui7,  Bo5 sin3-sit8 e5 kia*2-ji5.
21.	In eng7 hit-e5 m7-si7 Siong7-te3 e5, kek Goa2 e5 too3-khi7,  Eng7 in e5 hu-ke2 e5 mih8, jia2 Goa2 e5 siu7-khi3;  Goa2 chiu7 eng7 m7-si7 choe3 peh-si*3 e5, kek in e5 too3-khi7;  Eng7 gu5-gong7 e5 kok-bin5, jia2 in e5 siu7-khi3.
22.	In-ui7 ti7 Goa2 e5 siu7-khi3-tiong u7 he2 loh8--khi2-lai5,  Sio kau3 im-kan kek8-chhim e5 soo2-chai7,  Ia7 sio toe7 kap toe7 e5 chhut-san2,  Ia7 khi2-he2 sio chiah e5 soa* e5 toe7-ki.
23.	Goa2 beh chek-chu7 chai-e7 ti7 in e5 teng2-bin7,  Eng7 Goa2 long2-chong2 e5 chi*3 lai5 sia7 in.
24.	In beh in-ui7 iau-go7 lai5 siau-san2,  Siu7 iam7-jiat8 kap tok8-cheng3 thun-biat8;  Goa2 beh hoo7 in tu2-tioh8 ia2-siu3 e5 chhui3-khi2,  Kap choa5 e5 tok8.
25.	Goa7-bin7 u7 to-kiam3,  Lai7-bin7 u7 kia*-hia*5, hoo7 lang5 si2-bo5,  Hoo7 siau3-lian5 e5 ta-poo-lang5, kap chai7-sek-lu2,  Chiah8-lin-e5, kap peh8 thau5-mng5 e5 lang5, long2 biat8-bo5,
26.	Goa2 kong2,  Goa2 beh hoo7 in si3-soa*3 ti7 hng7-hng7,  Ti7 lang5 e5 tiong-kan tu5 in e5 mia5-ji7;
27.	Chong2-si7 Goa2 kia* tui3-tek8 kek Goa2,  Kia*-liau2 in e5 tui3-tek8 goo7-hoe7,  Kia*-liau2 in beh kong2,  Si7 goan2 e5 chhiu2 kiah8-koai*5,  M7-si7 Ia5-ho5-hoa kia*5 chiah e5 su7.
28.	In-ui7 in si7 boe7 hiau2-tit siu*7 e5 peh-si*3,  Ti7 sim-lai7 bo5 chhang-mia5.
29.	Goan7 in u7 ti3-hui7, oe7 beng5-pek8 chit-e5,  Oe7 siu*7 in e5 kiat-kiok8.
30.	Na7 m7-si7 in e5 Chioh8-poa*5 boe7 in,  Na7 m7-si7 Ia5-ho5-hoa chiong in kau hoo7 lang5,  Chai*2-iu*7 tui3-tek8 chit8-e5 oe7 koa*2 in chit8-chheng?  Nng7-e5 oe7 hoo7 in chit8-ban7 to5-chau2 ah?
31.	In e5 chioh8-poa*5 bo5 chhin-chhiu*7 lan2 e5 Chioh8-poa*5,  Lian5 lan2 e5 tui3-tek8 ia7 an2-ni pheng5-phoa*3.
32.	In e5 phu5-to5-chhiu7 si7 tui3 Soo2-to-ma2 e5 phu5-to5-chhiu7 thoan5-e5,  Ia7 tui3 Go5-moo5-lah8 e5 hng5 chhut-e5,  In e5 phu5-to5 si7 tok8 e5 phu5-to5,  Kui-pha long2 si7 khoo2--e5;
33.	In e5 chiu2 si7 leng5 e5 tok8,  Si7 ok-choa5 chan5-hai7 e5 tok8.
34.	Che kiam2-m7-si7 chek-chu7 ti7 Goa2 chia,  Hong-bat8 ti7 Goa2 po2-poe3 e5 khoo3-pang5 mah?
35.	Sin-oan po3-eng3 chai7-ti7 Goa2,  Ti7 in e5 kha tah8-tian e5 si5;  In-ui7 in tu2-tioh8 chai-e7 e5 jit8 kun7 lah,  Soo2 beh tu2-tioh8 e5 su7 oe7 kin2-kin2 kau3.
36.	Ia5-ho5-hoa khoa*3-ki*3 I e5 peh-si*3 khui3-lat8 i2-keng bo5--khi3,  Hiah-e5 khu-sok--e5, chu7-iu5--e5, long2 bo5 lau5 chit8-e5,  Chiu7 beh thoe3 in sin-oan,  In-ui7 I e5 loo5-pok8 lai5 the3-hoe2.
37.	I beh kong2, In e5 siong7-te3,  In soo2 oa2-kho3 e5 chioh8-poa*5;
38.	Chiu7-si7 chiah8 in che3-su7 e5 iu5,  Lim in koan3-tian7 e5 chiu2 e5, ta* ti7 toh-loh8?  Thang hoo7 in khi2-lai5 pang-chan7 lin2,  Po2-hoo7 lin2.
39.	Lin2 ta* tioh8 khoa*3, Goa2 , Goa2 chiu7-si7 I,  Goa2 i2-goa7 bo5 u7 Siong7-te3;  Goa2 hoo7 lang5 si2, Goa2 hoo7 lang5 oah8,  Goa2 sun2-siong--i, Goa2 i-ti7--i;  Bo5 chit8-e5 oe7 tui3 Goa2 e5 chhiu2 kiu3-chhut.
40.	Goa2 kiah8-khi2 chhiu2 ng3 thi* kong2,  Goa2 ki2 Goa2 e5 eng2-oah8 lai5 kong2;
41.	Goa2 na7 boa5 Goa2 kng-na3-na3 e5 to,  Goa2 na7 chip-heng5 sim2-phoa*3,  Chiu7 beh heng5-hoat8 Goa2 e5 tui3-tek8,  Po3-eng3 oan3-hun7 Goa2 e5 lang5.
42.	Goa2 beh hoo7 Goa2 e5 chi*3 lim huih kau3 chui3,  Goa2 e5 to beh chiah8 bah,  Chiu7-si7 siu7-thai5 siu7-liah8 e5 lang5 e5 huih,  Tui3-tek8 siu2-leng2 e5 thau5 e5 bah.
43.	Liat8-kok ah, long2 tioh8 kap I e5 peh-si*3 sa*-kap hoa*-hi2;  In-ui7 I beh ui7 I e5 loo5-pok8 e5 huih sin-oan,  Po3-eng3 I e5 tui3-tek8,  Beh siok8 I e5 toe7 kap I e5 peh-si*3 e5 choe7.
	44). Moo5-se lai5, eng7 chit e5 koa it-chhe3 e5 oe7 liam7 hoo7 peh-si*3 thia*;  Lun3 e5 kia*2 Iok-su-a ia7 kap i ti7-teh.  45). Moo5-se tui3 I2-sek-liat8 e5 cheng3-lang5 kong2 chiah e5 it-chhe3 e5 oe7 beng5-pek8, chiu7 ka7 in kong2,  46). Goa2 kin-a2-jit8 soo2 tui3 lin2 kan-cheng3 it-chhe3 e5 oe7, lin2 tioh8 khng3 ti7 sim--nih;  ia7 tioh8 hoan-hu3 lin2 e5 kia*2-sun chip-siu2 lai5 kia*5 chit e5 lut8-hoat it-chhe3 e5 oe7;  47). in-ui7 che tui3-ti7 lin2 m7-si7 khang-khang e5 su7;  si7 lin2 e5 oah8-mia7, ia7 beh in-ui7 chit e5 su7 lin2 e5 jit8-chi2 tit-tioh8 ku2-tng5, ti7 lin2 ke3 Iok-tan3 beh jip8-khi3 seng5-chiap e5 toe7.
	48). Tng jit8 Ia5-ho5-hoa hoan-hu3 Moo5-se kong2,  49). Li2 chiu*7-khi3 A-pa-lim5 soa*, Ni5-pho e5 soa*-thau5, kap Ia5-li7-ko tui3-bin7 e5 Moo5-ap toe7, khoa*3 Goa2 siu*2-su3 I2-sek-liat8 lang5 choe3-giap8 e5 Ka-lam5 toe7;  50). li2 beh si2 ti7 li2 soo2 chiu*7-khi3 e5 soa*, lai5 to3-choo2,  chhin-chhiu*7 li2 e5 hia* A-lun5 si2 ti7 Ho5-ji*2 soa*, lai5 to3-choo2 chit8-iu*7;  51). in-ui7 lin2 ti7 Sim5 e5 khong3-ia2, Ka-te-su e5 Bi2-li7-pa e5 chui2, ti7 I2-sek-liat8 lang5 tiong tek-choe7 Goa2, in-ui7 ti7 I2-sek-liat8 lang5 tiong bo5 chun Goa2 choe3 seng3.  52). Li2 thang tui3-bin7 khoa*3 hit e5 toe7, chong2-si7 boe7-tit-thang jip8-khi3 kau3 Goa2 soo2 siu*2-su3 I2-sek-liat8 lang5 e5 toe7.

[33]	Siong7-te3 e5 loo5-pok8 Moo5-se, ti7 i iau2-be7 si2 e5 tai7-seng, ka7 I2-sek-liat8 lang5 chiok-hok;  soo2 chiok-hok e5 oe7 ki3 ti7 e7-toe2.  2). I kong2,
	Ia5-ho5-hoa tui3 Se-nai2 lai5,  Ui7-tioh8 in tui3 Se-ji*2 khi2-lai5;  Tui3 Pa-lan5 e5 soa* chio3-chhut kng,  Tui3 ban7-ban7 seng3-e5 hia lai5;  Tui3 I e5 chia*3-chhiu2 ui7-tioh8 in hoat-chhut liat8-he2 e5 lut8-hoat.
3.	I put-chi2 thia*3-thang3 hiah e5 peh-si*3,  I hiah e5 seng3--e5 long2 ti7 Li2 e5 chhiu2;  In che7 ti7 Li2 e5 kha-e7,  Thia*-siu7 Li2 hiah e5 oe7.
4.	Moo5-se eng7 lut8-hoat thoan5 hoo7 lan2,  Choe3 Nga2-kok hoe7-chiong3 e5 san2-giap8.
5.	Peh-si*3 e5 siu2-leng2,  I2-sek-liat8 e5 cheng3 chi-phai3 sa*-kap chu7-hoe7 e5 si5,  I ti7 Ia5-su-lun5 choe3-ong5.
6.	Goan7 Liu5-pian7 oah8-teh bo5 si2,  Goan7 i e5 lang5-giah8 bo5 chio2.
7.	I ka7 Iu5-tai7 chiok-hok, an2-ni kong2,  Kiu5 Ia5-ho5-hoa thia* Iu5-tai7 e5 sia*,  Chhoa7 i kau3 i e5 peh-si*3 hia;  I bat eng7 i e5 chhiu2 ui7 ka-ki7 kau-chian3;  Li2 beh pang-chan7 i ti2-tng i e5 tui3-tek8.
8.	Lun7 Li7-bi7 kong2,  Li2 e5 Thoo2-beng5 kap Li2 e5 OO-leng5, kap Li2 seng3-kiat e5 lang5 sa*-kap ti7-teh;  Li2 ti7 Ma2-sat bat chhi3 i,  Ti7 Bi2-li7-pa e5 chui2 bat kap i sa*-chi*.
9.	I lun7-kau3 i e5 lau7-pe7, i e5 lau7-bu2, chiu7 kong2, Goa2 m7-bat khoa*3-ki*3 i;  Ia7 bo5 seng5-jin7 i e5 hia*-ti7;  Ia7 bo5 seng5-jin7 i e5 kia*2-ji5;  In-ui7 in kia*5 Li2 e5 oe7,  Siu2 Li2 e5 iok.
10.	In beh eng7 Li2 e5 hoat-too7 ka3-si7 Nga2-kok,  Eng7 Li2 e5 lut8-hoat ka3-si7 I2-sek-liat8;  In beh eng7 hiu* he7 ti7 Li2 e5 bin7-cheng5,  Kap ka-nng5-chiah e5 sio-che3 ti7 Li2 e5 toa*5-teng2.
11.	Goan7 Ia5-ho5-hoa su3-hok i e5 san2-giap8,  Chiap-lap8 i e5 chhiu2 soo2 choe3 e5 kang5;  Hiah e5 khi2-lai5 kong-kek i kap oan3-hun7 i e5 lang5,  Goan7 Li2 phah-chih8 in e5 io, hoo7 in boe7 koh khi2-lai5,
12.	Lun7 Pian7-nga2-bin2 chiu7 kong2,  Ia5-ho5-hoa soo2 thia*3 e5 beh kap I an-jian5 khia7-khi2;  Ia5-ho5-hoa thong-jit8 po2-hoo7 i,  I ia7 beh tiam3 ti7 i e5 keng-thau5-tiong.
13.	Lun7 Iok-sek chiu7 kong2,  Goan7 i e5 toe7 tit-tioh8 Ia5-ho5-hoa su3-hok,  Tit-tioh8 thi*-teng2 e5 po2-mih8, kap loo7-chui2,  I2-kip8 toe7-e7 soo2 khng3 e5 chui2-goan5;
14.	Tit-tioh8 jit8-thau5 soo2 si* e5 po2-mih8,  Geh8 soo2 chhut e5 po2-mih8;
15.	Tit-tioh8 koo2-cha2 e5 soa* e5 chi3-po2,  Kap eng2 se3-tai7 e5 soa*-nia2 e5 po2-mih8;
16.	Tit-tioh8 toe7 e5 po2-mih8 kap ki5-tiong soo2 chhiong-moa2--e5,  I2-kip8 tiam3 ti7 chhi3-phe3-lai7--e5 e5 un-hui7;  Goan7 hiah e5 long2 kui ti7 Iok-sek e5 thau5-khak,  Kui ti7 hit-e5 kap i e5 hia*-ti7 pun-khui--e5 e5 thau5-khak-teng2.
17.	Chhin-chhiu*7 gu5 e5 thau5-chiu*7-si*-e5, eng5-kng siok8 ti7 i,  I e5 kak si7 ia2-gu5 e5 kak;  Eng7 in lai5 tak ban7 peh-si*3 kau3 ti7 toe7-kek8;  Che si7 I2-hoat-lian5 e5 ban7-ban7,  Ma2-na2-se e5 chheng-chheng.
18.	Lun7 Se-poo3-lun5 chiu7 kong2,  Se-poo3-lun5 ah, li2 chhut-goa7 thang hoa*-hi2;  I2-sat-ka ah, ti7 li2 e5 poo3-pi*5-lai7 thang khoai3-lok8.
19.	In beh tiau3 chiah e5 peh-si*3 kau3 soa*--nih,  Ti7-hia beh hian3 kong-gi7 e5 che3;  In-ui7 in beh khip-siu hai2--nih e5 hong-seng7,  Kap soa--nih soo2-khng3 e5 po2-poe3.
20.	Lun7 Ka-tek chiu7 kong2,  Khui-khoah Ka-tek-e5 tit-tioh8 o-lo2;  I bih-teh chhin-chhiu*7 bu2 e5 sai,  I thiah-lih8 chhiu2-kut kap thau5-khak.
21.	I ui7 ka-ki7 pi7-pan7 tai7-seng tit-tioh8 e5 giap8,  In-ui7 ti7-hia u7 siat lut8-hoat--e5 e5 hun7-giah8 lau5--teh;  I kap peh-si*3 e5 siu2-leng2 sa*-kap lai5,  Kia*5 Ia5-ho5-hoa e5 kong-gi7,  Kap I2-sek-liat8 sa*-kap kia*5 I e5 phoa*3-toan3.
22.	Lun7 Tan3 chiu7 kong2,  Tan3 si7 soe3 chiah sai,  Tui3 Pa-san thiau3-chhut.
23.	Lun7 Na2-hut-tha-li7 chiu7 kong2,  Na2-hut-tha-li7 ah, tit-tioh8 un-hui7 chhiong-chiok;  Ia7 tit-tioh8 Ia5-ho5-hoa e5 su3-hok moa2-moa2 e5,  Beh tit-tioh8 sai--si3 kap lam5--si3 choe3 giap8.
24.	Lun7 A-siat chiu7 kong2,  Goan7 A-siat in-ui7 kia*2 choe7 lai5 tit-tioh8 hok-khi3,  Tit-tioh8 in e5 hia*-ti7 e5 hoa*-hi2;  Thang eng7 i e5 kha un3 ti7 iu5--nih.
25.	Li2 e5 mng5-kong5 si7 thih--e5, tang5--e5;  Li2 e5 jit8-chi2 chai*2-iu*7, li2 e5 khui3-lat8 ia7 beh an2-ni.
26.	Ia5-su-lun5 ah, bo5 u7 chhin-chhiu*7 Siong7-te3 e5,  I che7-thi* lai5 pang-chan7 li2,  Ia7 che7 kiong-chhong, hian2-beng5 I e5 eng5-kng.
27.	Eng2-oah8 e5 Siong7-te3 choe3 li2 khia7-khi2 e5 soo2-chai7,  Eng2-oan2 e5 chhiu2 ti7 li2 e5 e7-bin7;  I ti7 li2 e5 bin7-cheng5 koa*2 tui3-tek8,  Koh kong2, Hui2-biat8 i.
28.	I2-sek-liat8 an-jian5 khia7-khi2,  Nga2-kok e5 hoo7-e3 ka-ki7 toa3 ti7 ngoo2-kok kap chiu2 e5 toe7;  I e5 thi* ia7 tih-loh8 loo7-chui2.
29.	I2-sek-liat8 ah, li2 u7 hok-khi3;  Chi7-chui7 chhin-chhiu*7 li2 chit-e5 hoo7 Ia5-ho5-hoa soo2 chin2-kiu3 e5 peh-si*3 ah?  I si7 li2 e5 tin5-pai5 po2-hoo7 li2,  Si7 li2 eng5-iau7 e5 to-kiam3;  Li2 e5 tui3-tek8 beh tau5-hang5 li2;  Li2 beh tah8 ti7 in koai*5 e5 soo2-chai7.

[34]	Moo5-se tui3 Moo5-ap pi*5-iu*5 chiu*7 Ni5-pho soa*, chiu*7 hit e5 kap Ia5-li7-ko sa*-tui3 e5 Pi2-su-ka soa*-thau5.  Ia5-ho5-hoa hoo7 i khoa*3 Ki-liat8 choan5-toe7 tit8-kau3 Tan3;  2).  Na2-hut-tha-li7 choan5-toe7, I2-hoat-lian5 Ma2-na2-se e5 toe7, Iu5-tai7 choan5-toe7 kau3 sai-hai2;  3). Lam5-hng kap kio3-choe3 cho2-chhiu7-sia*5 e5 Ia5-li7-ko soa*-kok e5 pi*5-iu*5, kau3 So2-ji*2.  4). Ia5-ho5-hoa tui3 i kong2,  Chit e5 toe7 chiu7-si7 Goa2 tui3 A-pek-lah8-han2, I2-sat, Nga2-kok, chiu3-choa7 kong2, Goa2 beh siu*2-su3 li2 e5 hoo7-e3 e5, ta* Goa2 hoo7 li2 chhin-bak8 khoa*3-ki*3;  chong2-si7 li2 boe7 tit-tioh8 ke3-khi3 kau3 hia.  5). Ia5-ho5-hoa e5 loo5-pok8 Moo5-se chiu7 si2 ti7-hia, ti7 Moo5-ap e5 toe7, chiau3 Ia5-ho5-hoa soo2 kong2 e5.  6). Ia5-ho5-hoa bai5-chong3 i ti7 Moo5-ap toe7, Pek-pi2-ji*2 sa*-tui3 e5 soa*-kok;  kau3 kin-a2-jit8 bo5 lang5 chai i e5 bong7.  7). Moo5-se si2 e5 si5, chit8-pah ji7-chap8 he3, bak8-chiu bo5 hoe, cheng-lek8 bo5 soe-the3.  8). I2-sek-liat8 lang5 ti7 Moo5-ap pi*5-iu*5 ui7-tioh8 Moo5-se ai-khau3 sa*-chap8 jit8;  ui7-tioh8 Moo5-se iu-bun7 ai-khau3 e5 jit8 moa2 lah.
	9). Lun3 e5 kia*2 Iok-su-a tit-tioh8 ti3-hui7 e5 sin5 chhiong-moa2;  in-ui7 Moo5-se bat hoa*7-chhiu2 ti7 i e5 teng2-bin7;  I2-sek-liat8 lang5 chiu7 thia*-than3 i, chiau3 Ia5-ho5-hoa soo2 beng7-leng7 Moo5-se e5 lai5 kia*5.  10). Au7-lai5 I2-sek-liat8-tiong bo5 koh heng-khi2 sian-ti chhin-chhiu*7 Moo5-se, i si7 Ia5-ho5-hoa bin7 tui3 bin7 soo2 bat e5;  11). chiau3 Ia5-ho5-hoa chhe i ti7 Ai-kip8 toe7, tui3 Hoat-lo2 kap i long2-chong2 e5 jin5-sin5, i2-kip8 i e5 choan5-toe7 soo2 kia*5 tak8-iu*7 e5 sin5-jiah ki5-su7, ia7 chiau3 toa7 koan5-leng5 e5 chhiu2, toa7 thang kia* e5 su7, chiu7-si7 Moo5-se soo2 kia*5 ti7 I2-sek-liat8 cheng3-lang5 e5 bak8-chiu-cheng5 e5.

